Tiktok ah America dharivaraku dhauvaa koffi | Mihaaru\nމީހަކު ޓިކްޓޮކަށް ލޮގިންވަނީ.\nޖާސޫސްކުރާ ކަމަށް ބުނެ އެމެރިކާގެ ދަރިވަރަކު ޓިކްޓޮކަށް ދައުވާކޮށްފި\n05 ޑިސެމްބަރ 2019 - 07:34\nމިދިޔަ ހަފުތާގައި ކެލިފޯނިއާ ކޯޓަށް މައްސަލަ ހުށަހެޅީ ކެލިފޯނިއާގެ ޔުނިވަސިޓީއެއްގައި ކިޔަވާ މިސްޓީ ހޯންގް ކިޔާ ދަރިވަރެކެވެ.\nއޭނާގެ ދައުވާގެ ލިޔުންތައް މީޑިއާތަކުގައި ވެސް ހިއްސާކޮށްފައިވެ އެވެ. އޭގައި ބުނީ ޓިކްޓިކޮކީ ޗައިނާ އިން ޖާސޫސްކުރަން ބޭނުންކުރާ "ޗައިނީޒް ސަވައިލެންސް ސޮފްޓްވެއާ" ޕްރި-އިންސްޓޯލްކޮށް ހިންގާ އެޕެއް ކަމަށާއި އޭގެ އެހީގައި އެމެރިކާ ޔޫޒަރުންގެ މައުލޫމާތުތުތައް ރައްކާކޮށް، ނަހަމަގޮތުގައި ބޭނުންކުރަމުންދާ ކަމަށެވެ.\nމިސްޓީ ބުނީ އޭނާ ޓިކްޓޮކް މި އަހަރު އަލަށް ޑައުންލޯޑް ކުރި ނަމަވެސް އެކައުންޓެއް ނަހަދައި ހުއްޓައި އޭނާގެ ނަމުގައި ޓިކްޓޮކުން އެކައުންޓެއް ހަދައި "ޒާތީ" ވީޑިއޯތަކެއް ޓިކްޓޮކަށް އަޕްލޯޑްކޮށްފައިވާ ކަމަށެވެ. އަދި އޭނާގެ މައުލޫމާތުތައް އަލީބާބާ އާއި ޓެންސެންޓް ކުންފުނިން ވާގިދޭ ސާވާއަކަށް ފޮނުވާފައި ކަމަށް މިސްޓީގެ ދައުވާގެ ލިޔުންތަކުގައި ބުންޏެވެ.\nދަރިވަރަކު މިފަދަ ތުހުތުތަކެއްކޮށް، ޗައިނާގެ ބައިޓްޑާންސް ހިންގާ ޓިކްޓޮކަށް ދައުވާ ކުރަން ކޯޓަށް ހުށަހެޅި އިރު، އެމެރިކާގެ ގާނޫނު ހަދާ މަޖިލީހުގެ މެމްބަރުންތަކެއް ވެސް ކުރިން ވަނީ އެ އެޕަކީ އެމެރިކާގެ ގައުމީ ސަލާމަތަށް ހުރި ނުރައްކަލެއް ކަމަށް ބުނެފަ އެވެ. އަދި ޓިކްޓޮކަކީ ޗައިނާގެ ވެރިކަން ކުރާ ކޮމިއުނިސްޓް ޕާޓީން ވާގިވެރިވާ އަދި އެމެރިކާ މީހުންނަށް ޖާސޫސްކުރާ އެޕެއް ކަމަށް ބުނެފައިވެ އެވެ.\nނަމަވެސް މި ތުހުމަތުތަކާ ގުޅިގެން ބައިޓްޑާންސުން ވަނީ އެމެރިކާ އިން ކުރާ ތުހުމަތުތައް ދޮގުކޮށްފަ އެވެ. އަދި ޓިކްޓޮކް ބޭނުންކުރާ އެމެރިކާ މީހުންގެ މައުލޫމާތުތައް ޗައިނާގައި ރައްކާނުކުރާ ކަމަށާއި އެ މަަސައްކަތް ހިނގަނީ ސީދާ އެމެރިކާ ކަމަށް ބުންޏެވެ. އަދި އޭގެ ބެކަޕް ގާއިމުކޮށްފައި ވަނީ ސިންގަޕޫރްގައި ކަމަށްވާތީ އެމެރިކާ ޔޫޒަރުންގެ އެއްވެސް މައުލޫމާތެއް ސިއްރުން ނަގައި، ބޭނުން ކުރެވޭނެ އެއްވެސް ގޮތެއް ޗައިނާގައި ރޭވިފައި ނުހުންނާނެ ކަމަށް ބައިޓްޑާންސުން ބުންޏެވެ.\nޓިކްޓޮކަށް އެމެރިކާ ދަރިވަރަކު ދައުވާކޮށްފައިވީ ނަމަވެސް މިކަމާ ބެހޭ ގޮތުން ވަކި އެއްޗެއް ޓިކްޓޮކުން އަދި ނުބުނެ އެވެ.\nމިހާރު 1.5 ބިލިއަނަށް ވުރެ ގިނަ މީހުން ބޭނުންކުރަމުން އަންނަ ޓިކްޓޮކަކީ ކުރިން މިއުޒިކަލީގެ ނަމުގައި އެމެރިކާ އިން ހިންގި އެޕެއް ގަނެ، ޗައިނާގެ ބައިޓްޑާންސުން ފައްކާކޮށް 2016 ގައި އުފެއްދި އެޕެކެވެ. ޓިކްޓޮކަކީ މިއުޒިކަށް ލިޕް-ސިންކޮށްފައި ރިކޯޑްކުރާ 15 ސިކުންތުގެ ވީޑިއޯތައް އަޕްލޯޑްކުރާ އެޕެކެވެ.\nއިތުރު ލިޔުންތައް ޗައިނާ ކެލިފޯނިއާ ކަސްޓަމާ ޕްރައިވެސީ ސޯޝަލް މީޑިއާ އެމެރިކާ


Cycle burakee alhugandu men reyvi kameh noon: Idhikolhu | Mihaaru\nމާލޭގައި މިއަދު ބޭއްވި ސައިކަލު ބުރުގައި ބައިވެރިވި ބައެއް މީހުން ފުލުހުންގެ ބެލުމުގެ ދަށަށް ގެންދަނިކޮށް .-- ފޮޓޯ: އަހުމަދު އަވްޝަން އިލްޔާސް/ މިހާރު\n12 ސެޕްޓެމްބަރ 2020 - 20:05\nޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވީ، އެ ފަދަ ހަރަކާތެއް ބަޔަކު ބާއްވަން އުޅޭ ކަމުގެ ހަބަރު ކޯލިޝަނަށް އެންމެ ފުރަތަމަ ލިބުނީ މީގެ ދެ ދުވަސް ކުރިން، ފުލުހުންގެ ފަރާތުން ކަމަށެވެ. އަދި އެ ހަރަކާތުގައި ބައިވެރިވާން ނިންމައި، އެކަން ފުލުހުންނަށް އެންގި ކަމަށް ވެސް ވިދާޅުވި އެވެ.\n"ހޮނިހިރު ދުވަހު އިވެންޓެއް ބާއްވާކަމުގައިވާ ނަމަ އެ އިވެންޓުގައި ބައިވެރިވާނަމޭ [އެންގިން]، އެއީ އަޅުގަނޑުމެން ފަރުދީ ހައިސިއްޔަތުން ކުރާ ކަމެއް ގޮތުގައި،" ޝިޔާމް ވިދާޅުވި އެވެ.\nމިއަދު ބޭއްވި ސައިކަލު ބުރާ ގުޅޭ ގޮތުން ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް މީޑިއާ އާ ވާހަކަދައްކަވަނީ -- ފޮޓޯ: މިހާރު\nގައުމު މިހާރު މިއޮތް ހާލަތާ ދެކޮޅަށް އާންމުން ނިކުންނަ ނަމަ ކުރިއަށް އޮތް ތަނުގައި ވެސް އިދިކޮޅުން ބައިވެރިވާނެ ކަމަށް އޭނާ ވިދާޅުވި އެވެ. އެކަން ގައުމީ މަސައްކަތެއްގެ ގޮތުގަައި އޭނާ ސިފަކުރެއްވި އެވެ.\n"އަޅުގަނޑުމެންނަށް ދަތުރުކޮށްގެެން ދެވޭނެ ނަމަ އެހެން ރަށްރަށަށް ވެސް ދާނަން [މިފަދަ ހަރަކާތްތަކުގައި] ބައިވެރިވާން،" އޭނާ ވިދާޅުވި އެވެ.\nކޮވިޑް-19 ފެތުރޭތީ އިއުލާނުކޮށްފައިވާ ސިއްހީ ކުއްލި ނުރައްކަލުގެ ހާލަތުގައި ގިނަ މީހުން އެއްވެ އުޅުން މަނާކޮށްފައި ވަނިކޮށް ބާއްވާ އެއްވުންތަކުގެ ބައިވެރިންނާ މެދު ފިޔަވަޅު އަޅާނެ ކަމުގެ އިންޒާރު ފުލުހުން ވަނީ ކުރިން ދީފަ އެވެ. އެހެންވެ، މިއަދުގެ ސައިކަލު ބުރުގައި ބައިވެރިވާން ނިކުތް 41 މީހަކު ވަނީ ފުލުހުންގެ ބެލުމުގެ ދަށަށް ގެންގޮސްފަ އެވެ.\nއެކަން ކުށްވެރި ކުރުމަށް ފަހު، ޕީޕީއެމްގެ ކައުންސިލް މެމްބަރު އަހުމަދު ނަރީޝް ވިދާޅުވީ ފުލުހުންގެ ބެލުމުގެ ދަށަށް ގެންދިޔަ މީހުންނަށް އެ ކޯލިޝަންގެ ފަރާތުން ގާނޫނީ އެހީތެރިކަން ދޭނެ ކަމަށެވެ. ފުލުހުންގެ ބެލުމުގެ ދަށަށް ގެންދިޔަ މީހުންގެ ތެރޭގައި ޕީއެންސީގެ ކައުންސިލް މެމްބަރުން މުހައްމަދު ޖިނާން ޖަލީލް އާއި ނަބީލް ޒަމީލްގެ އިތުރުން އެ ޕާޓީގެ ރަޖިސްޓްރާ މުހައްމަދު އަފޫ ހާމިދު ވެސް ގެންދިޔަ ކަމަށް ނަރީޝް ވިދާޅުވި އެވެ.\nCycle burun 41 meehaku hayyaru koffi\n"އަޅުގަނޑު މިހާރުން މިހާރަށް ގޮވާލަން ހައްޔަރުކޮށްފައި ތިބި ހުރިހާ ޒުވާނުން އެއްވެސް ޝަރުތަކާ ނުލާ ދޫކޮށްލަން. އެއީ އަޅުގަނޑުމެން ބަލައިގަންނާނެ ކަމެއް ނޫން،" ނަރީޝް ވިދާޅުވި އެވެ.\nމީގެ ކުރިން ވެސް "ރާއްޖެ ވިއްކާލުމާ ދެކޮޅަށް" އިދިކޮޅުން ވަނީ މާލޭގައި ސައިކަލު ބުރެއް ބާއްވައިފަ އެވެ. އެކަމާ ގުޅިގެން އިދިކޮޅު ކޯލިޝަނުގެ ބައެއް އިސްވެެރިން ފުލުހުންނަށް ހާޒިރުކުރުމަށް ފަހު 1،000 ރުފިޔާ އިން ޖޫރިމަނާ ކުރި އެވެ. އަދި ހެލްތު ޕްރޮޓެކްޝަން އޭޖެންސީގެ އެންގުންތަކާ ހިލާފަށް ސިޔާސީ ހަރަކާތްތައް ކުރިއަށް ގެންދިއުމުން، އިލެކްޝަން ކޮމިޝަނުން ވަނީ ޕީޕީއެމް އާއި ޕީއެންސީ 75،000 ރުފިޔާ އިން ޖޫރިމަނާކޮށްފަ އެވެ.\nޕީޕީއެމް މެމްބަރު އަހުމަދު ޝިޔާމް (ނައިފަރު) ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު އިދިކޮޅު ފަރާތްތައް ޒުވާނުން ފުލުހުން\n55 ކޮމެންޓް, 163 ރިއެކްޝަންސް\nއިދިކޮޅުގާ ތިބޭ ޒުވާނުން ފެނިއްޖެ\nރީނދޫ ޕާޓީން ގޮވާލައިފިއްޔާ މުޅިގައުމުގައި ހުޅުޖަހަންވިޔަސް ހުރިހާ މީހުންދާންޖެހޭނެދޯ ރީނދު މުޒާހަރާތަކުގައި ޕާޓޭން ބައިވެރިއެއްނުކުރޭދޯ މުޅިގައުމުގައި ހުޅިޖެހި މީހުންގޭގައި ސޯލިބޭ ގައިގަ ހޫނު އަޅިބޮނޑިއެއް އަލަން ބުނިމީހާ ހައްޔަރުގައި ކިހާސަޅި\nފޮޓޯއިން ހީވަނީ ކުއްޔައް ނެގި ބަޔެއްހެން\nނާހަމަތެދެއް. މަށަށްވެސް ހީވޭ. ތިޔައީ މިގައުމުގެ ބައެއްނޫންހެން. ދުއްވާފައި ދިޔައީވެސް މިތަނަކުން ފެންނަޒާތުގެ ސައިކަލްތަކެއްވެސް ނޫންވިއްޔާ. އަހަރުމެންނާއި ގުޅޭ ޒާތަކަށް އުޅޭ ޕާޓީއެއްވެސް ނޫންހެންހީވޭ އަސްލުޕާޓީ ހުރީ ބަންދުގަ ވިއްޔާ. ބޭރުގައި މިއުޅެނީ ކޮންބައެއްބާ\nތިތާތިތިބީހުސްް ފެންނުވަރާ ގޭންގްކްރައިމްގައުޅޭސޮރުން\nއެމްޑީޕީން ސައިކަލްބުރު ރޭވީ\nއެންމެންގެ މަސްލަހަތަށް ހެޔޮ އެދޭނަމަ، މި ވަޤުތު ޒުވާނުން މަގުމައްޗަށް ނެރުން ބުއްދިި ވެރިއެއް ނޫން. ޤައުމަށް މި ދަނޑިވަޅުގައި ބޭނުންވަނީ އެންމެންގެ އެއްބާރުލުން ސަރުކާރަށްދީ ހަމަ މަގަށް އަޅުވާ، އިޤްތިޞާދު ހަމަޔަަކަށް އެޅުވުން. އެންމެންގެ ސަލާމަތަށްޓަކާ ވެސް، އެޗް.ޕީ.އޭ ގެ އިރުޝާދަށް ތަބާވޭ. އޭގެ ފަހުގައި ވެރިކަމަށް އާދެވޭތޯ މަސައްކަތް ކުރާނަމަ ރައްޔިތުންގެ ތާޢީދު ލިބޭނީ. ވެރިކަން ބަދަލުވާން ޖެހޭނީ ވޯޓުން.\nޕީޕީއެމްގެ ޖަލްސާގަވެސް އެއްބަޔެއް ޗެނެލް13 ގަވެސް، ޒުވާނުންގެ ބައްދަލުވުގަވެސް، ޕީޕީއެމްގެ ކައުންސިލުގަވެސް، ސައިކަލްބުރުގަވެސް\nތިހާފިޑިވެގެން ކޮންކަމެއްކުރެވޭނީ ؟ ރަޖާލައިގެން ގޭގަތިބެބަލަ\nތިގޭންގު ތަކުން ގައުމު ސަލާމަތް ކުރަންވީ އެންމެފުރަތަމަ. ބަލަތިބި ފާޑު


Uthuru Korea ge rocket site ge thuhumathaaeku Trump ah maayooskan\nސޯހައިގައި ގާއިމުކޮށްފައިވާ ސައިޓުގެ މަންޒަރުތަކެއް ޓީވީން ބަޔަކު ބަލަނީ. -- ފޮޓޯ: އޭޕީ\nވޮޝިންގްޓަން (މާޗް 7) - އުތުރު ކޮރެއާގެ ހުޅަނގު އުތުރުގައި ގާއިމުކޮށްފައިވާ މުހިންމު އެއް ރޮކެޓު އުދުއްސާ ސައިޓު އަލުން ރާވަން ފަށާފައިވާކަމަށް ބުނާ ރިޕޯޓުތައް ތެދަކަށް ވަނީ ނަމަ، އެކަމާއި ވަރަށް "ދެރަވެ، މާޔޫސްވާނެ" ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nއެ ސައިޓުގެ މަތިން ނަގާފައިވާ ސެޓެލައިޓް ފޮޓޯތަކުން ފެންނަގޮތުގައި، ސޯހައިގައި ގާއިމުކޮށްފައިވާ ސައިޓު އަލުން ރޭވުމުގެ މަސައްކަތް ވަނީ ފަށައިފަ އެވެ.\nއެ ފޮޓޯތައް ނަގާފައިވަނީ، ނިއުކުލިއާ ހަތިޔާރު އުފެއްދުން ހުއްޓާލުމުގެ ގޮތުން ޓްރަމްޕާއި އުތުރު ކޮރެއާގެ ލީޑަރު ކިމް ޖޮންގް އުން ވިއެޓްނާމުގައި ކުރެއްވި ބައްދަލުވުމުގައި އެއްވެސް އެއްބަސްވުމަކަށް ނާދެވި ނިންމާލަންޖެހުނުތާ ދެ ދުވަސް ފަހުންނެވެ.\n"އެއީ ހަގީގަތެއްނަމަ އަހަރެން ވަރަށް ދެރަވެ، މާޔޫސްވާނެ،" އުތުރު ކޮރެއާ އިންވެފައިވާ ވައުދަށް އިޝާރާތް ކުރައްވަމުން ޓްރަމްޕް ވިދާޅުވި އެވެ. ނަމަވެސް، އެކަމާއި ގުޅޭ ގޮތުން ސީދާ އެއްޗެއް ބުނަން މާ އަވަސް ކަމަށް ޓްރަމްޕް ވިދާޅުވެފައިވެ އެވެ.


MRM ge zaeem kamuge magaamah Raees Maumoon kurimathi lavvaifi\n- 1 day ago2- ފަހީމް\nކުރީގެ ރައީސް އަލްއުސްތާޛް މައުމޫން ޢަބްދުލް ޤައްޔޫމް އިސްވެ ހުންނަވާ އުފައްދަވާފައިވާ މޯލްޑިވްސް ރިފޯމް މޫވްމަންޓް (އެމްއާރްއެމް) ގެ ޒަޢީމުކަމުގެ މަޤާމަށް އެމަނިކުފާނު މިއަދު ކުރިމަތިލައްވައިފިއެވެ.\nއެމްއާރްއެމްގެ މަޤާމުތަކަށް ކުރިމަތިލުމުގެ ފުރުސަތު ހުޅުވާލައިފައިވަނީ މި މަހުގެ 16 ވަނަ ދުވަހުގެ ނިޔަލަށެވެ.\nރައީސް މައުމޫނު މިއަދު ވަނީ އެމްއާރްއެމްގެ ޒަޢީމުކަމުގެ މަޤާމަށް ކުރިމަތިލެއްވިކަން ހާމަކުރައްވާފައެވެ. އެ ގޮތުން އެ މަނިކުފާނު ވަނީ ޕާޓީގެ ސެކްރެޓަރީ ޖެނެރަލް ޢަބްދުލްއަލީމާއި ފޯމު ހަވާލުކުރައްވާފައެވެ.\nއެނގިފައިވާ ގޮތުގައި މިހާރު ހުޅުވާލާފައިވާ ފުރުޞަތުގައި، އެމްއާރްއެމްގެ ރައީސްކަމުގެ މަޤާމަށް ވާދަކުރެއްވުމަށް ރައީސް މައުމޫންގެ ދަރިކަލުން ފާރިޝް މައުމޫން ވަނީ ނިންމަވާފައެވެ. އަދި މިހާރު ވެސް ނައިބު ރައީސްކަމުގެ މަޤާމުގައި ހުންނެވި އާމިނަތު ނާދިރާއާއި، ހަޔަރ އެޑިއުކޭޝަން މިނިސްޓަރު ޑރ.އިބްރާހިމް ޙަަސަން، ނައިބު ރައީސްކަމުގެ މަޤާމަށް ވާދަކުރައްވާނެކަމަށް މަޢުލޫމާތު ލިބެެއެވެ.\nއެމްއާރްއެމް އަކީ ޕީޕީއެމްގެ ރައީސްކަމުގެ މަޤާމުގައި ހުންނަވައިގެން ފެއްޓެވި އިސްލާހީ ހަރަކާތުގެ ތެެރެއިން ރައީސް މައުމޫން އުފެއްދެވި ސިޔާސީ ޕާޓީއެކެވެ. އަދި ރައީސް މައުމޫން މިވަގުތު ހުންނެވީ އެ ޕާޓީގެ ވަގުތީ ރައީސް ކަމުގެ މަޤާމުގައެވެ.\nރައީސް މައުމޫނަކީ އެމަނިކުފާނު އިސްވެ ހުންނަވާ އުފެެއްދެވި ޑީއާރުޕީީގެ ވެސް ޒަޢީމުކަން އަދާކުރައްވާފައިވާ ބޭފުޅެކެވެ.\nވަރަށްއުފާވެރި ޚަބަރެއް ފުރިހަމައަޣްލަބިއްޔަތާއިއެކު ހޮވިވަޑައިގަންނަވާނެކަމަށް އުއްމީދުކުރަން މަރުހަބާ ރައީސްމައުމޫން\nއައްޑޫގައި ވަޅިން ހަމަލާދީ ޒުވާނަކު ވަރަށް ބޮޑަށް ޒަޚަމްކޮށްލައިފި056 minutes ago


Mi fulus meehaa ah thaureefu haggu: Nukulhedhuntherikan hunna meehaa Cycle gai baindhaigen kohpaafai avashehgge dhuruminah - One Online\nމި ފުލުސް މީހާއަށް ތައުރީފު، ނުކުޅެދުންތެރިކަން ހުންނަ މީހާ ސައިކަލުގައި ބައިންދައިގެން ކޮށްޕާފައި އަވަށެއްގެ ދުރުމިނަށް\nނުކުޅެދުންތެރިކަން ހުންނަ ހާލިދުގެ ސައިކަލް ފުލުހަކު ކޮއްޕަމުން ދަނީ-- ފޮޓޯ: އަލީ ޝިފާޒް\nމުޖުތަމައު ކިތަންމެ ކުޑަ ނަމަވެސް ގިނަ ފަހަރު ފެންނަމުންދާ މަންޒަރަކީ ނުކުޅެދުންތެރިކަން ހުންނަ ފަރާތްތަކަށް އަޅައިނުލައި އެފަދަ މީހުންނަށް އެކި ގޮތްގޮތުން ގޯނާ އާއި ފުރައްސާރަ ކުރަމުންދާ މަންޒަރެވެ. މަދު ބަޔަކު ނޫނީ އެފަދަ މީހަކަށް އެހީވާ ތަނެއް ނުފެނެ އެވެ. އެކަމަކު ރޭ މާލޭ މަގުމަތިން ފެނުނީ މަދުން ނޫނީ ފެންނާނެ މަންޒަރެއް ނޫނެވެ. އޯގާތެރިކަމުގެ ނަމޫނާ ދައްކުވައިދިނީ ގައުމީ ފަހުލަވާނެކެވެ. ގައުމާއި ރައްޔިތުންގެ ރައްކާތެރިކަމަށްޓަކާ ގައުމީ ހިދުމަތުގައި ރެއާއި ދުވާލު މަސައްކަތް ކުރަމުންދިޔަ ޒުވާނެކެވެ.\nނުކުޅެދުންތެރިކަން ހުންނަ ހާލިދު އަކީ މާލޭގެ ދިރިއުޅޭ ފަރާތްތަކަށް އާ މޫނެއް ނޫނެވެ. ހިނގާ ބިނގާވެ ނޫޅެވޭ އިރު ވާހަކަ ދެއްކުމަށްވެސް އޭނާ ވަނީ ނުކުޅެދިފަ އެވެ. މީގެ ދެ ވަރަކަށް އަހަރު ކުރިން ލޮޓަސް ބައިކް ޝޮޕުން އޭނާ އަށް ހަދިޔާ ކުރި އިލެކްޓްރިކް ސައިކަލްގައި އޭނާ އުޅޭތަން ފަހަކަށް އައިސް ފެނެ އެވެ.\nހާލިދުގެ ވާހަކަ ސޯޝަލް މީޑިއާ އަށް ދޫކޮށްލި އަލީ ޝިފާޒް އޭނާގެ ފޭސްބުކް ޕޯސްޓުގައި ބުނެފައިވަނީ މަޖީދީ މަގު ލެކިއުޓް ފިހާރަ ކައިރިން ހާލިދު އޭނާގެ ސައިކަލް ކޮށްޕާފަ ގެންދަން މަސައްކަތް ކުރާތަން ފެނުނު ކަމަށެވެ. އަދި އޭނާ ގާތު ވެގެން އުޅޭ ގޮތް އަހާލުމުން އަތުގެ އިޝާރާތުން ސައިކަލްގެ ޗާޖު ހުސްވެފައިވާ ކަމަށް ބުނި ކަމަށާއި އެހީއަށް އެދުނު ކަމަށެވެ. ކިތަންމެ އެހީވާން ބޭނުން ވިނަމަވެސް ބަލި ހާލަތު ހުރި ގޮތުން ހާލިދު ބުނި ހިސާބަށް އެ ސައިކަލް ކޮށްޕާފައި ދިޔުމުގެ ހިތްވަރެއް ނެތް ކަމަށް ޝިފާޒް ބުންޏެވެ. އެކަމަކުވެސް ހާލިދު އަށް އެހީވާނެ އެހެން ގޮތެއް ހޯދުމަށް ފުލުހުންގެ އެހީތެރިކަމަށް އެދުނު ކަމަށްވެސް އޭނާގެ ފޭސްބުކް ޕޯސްޓުގައި ލިޔެފައިވެ އެވެ.\n"ހާލިދު ފެނުނީ އޭނާ ދުއްވާ ވެހިކަލް ކޮށްޕާފަ ކުރިޔަށް ދާން މަސައްކަތްކުރާ މަންޒަރު. ހާލިދުއާ އަރާހަމަކޮށް ހުއްޓުވާފަ ވީ ކީއްތޯ އެހިން. ހާލިދުއަކީ ނުކުޅެދޭ އަދި ވާހަކަވެސް ނުދެއްކޭ މީހެއްކަމުން އިޝާރާތުން ދެއްކީ އެ ބެޓެރީ ސައިކަލްގެ ޗާޖު ނެތްކަން. ހާލިދު ހުރީ ވަރުބަލިވެގެން ގޮސް ހަލާކުވެފަ. ގެ ހުންނަ ތަނެއް ސީދާ ބުނެދޭކަށް ހާލިދަކަށް ނޭނގުނު. އިޝާރާތުން ދައްކަނީ މާފަންނާ ވީ ކޮޅު. ހާލިދަށް އެހީވާން ބޭނުން ނަމަވެސް މާ ދުރަށް އެ ސައިކަލް ކޮށްޕުމަށް ބަލި ހާލަތު ތަން ނުދޭތީވެ ފުލުހުންގެ އެހީއަށް އެދުނިން." އެމީހާ ފޭސްބުކުގައި ލިޔެފައިވެ އެވެ.\nނުކުޅެދުންތެރިކަން ހުންނަ ހާލިދުގެ ސައިކަލް ޒޯންގައި ޕާކް ކޮށްފައި-- ފޮޓޯ: އަލީ ޝިފާޒް\nއޭގެ އިރުކޮޅެއްފަހުން ފުލުހުންގެ ވެހިކަލެއްގައި، ފުލުހުންގެ އޮފިސަރު މުހައްމަދު ހުސައިނާއި އިތުރު ފުލުހަކު އެ ސަރަހައްދަށް ދިޔަ ކަމަށާއި ހާލިދުގެ ސައިކަލުގައި ޗާޖު ނެތް ވާހަކަ ބުނި ކަމަށް ޝިފާޒް ބުންޏެވެ. އޭގެ ފަހުން ހާލިދުގެ ސައިކަލް ކޮއްޕަމުން އެ ފުލުސް މީހާ މާފަންނާ ވީ ކޮޅަށް މިސްރާބު ޖެހި ކަމަށާއި އެ މީހުންގެ ފަހަތުން އޭނާވެސް ސައިކަލުގައި ދިޔަ ކަމަށެވެ. އަދި ހާލިދު ގާތު އޭނާގެ ގެ ހުންނަތަން ދައްކަން އެދުމުން އޭނާ ބުނި ހިސާބަށް އެ ފުލުސްމީހާ ސައިކަލް ކޮއްޕަމުން ދިޔަ ކަމަށާއި އެންމެ ފަހުން މިލިއަން ބުކްޝޮޕާ ހަމައިން އިޝާރާތުން ހާލިދު އޭނާގެ ގެ ދެއްކި ކަމަށްވެސް ބުންޏެވެ.\nޒޯންގައި ސައިކަލް ޕާކު ކޮށްދީ ހާލިދުގެ އެދުމުގެ މަތިން ސައިކަލް ޗާޖަށްވެސް ޖަހައިދިނީ އެ ފުލުސް އޮފިސަރު ކަމަށެވެ. ވަރުބަލިވިޔަސް އެ ވަރުބަލިކަން މޫނުމަތިން ފެންނާކަށް ނެތެވެ. އެކަން ހާލިދު އަށް އޭނާ ކޮށްދިނީ އުފަލުން ހުރެކަން ސޯޝަލް މީޑިއާއިން ފެންނަން ހުރި ފޮޓޯތަކުންވެސް ހާމަވެގެންދެ އެވެ.\n"މި ދެއްކީ ކައިރި ހިސާބެއްގެ ވާހަކައެއް ނޫން. ޗާންދަނީ މަގުން ފެށިގެން ވެހިކަލް ކޮށްޕާފަ އެހާދުރަށް ގެންދިޔައިރު މުހައްމަދުގެ މޫނުނަތިން ފެނުނީ އުފާވެރިކަން. ރައްޔިތަކަށް އެހީއެއް ވެވޭތީ ފަހުރުވެރިކަން. އިހުސާންތެރި އަދި އޯގާތެރިކަން. އަޅުގަނޑެއް މުހައްމަދު ނުއެއް ދަންނަމު. ނަމަވެސް ހިތުގެ އިހުލާސްތެރި ޝުކުރު އަރިސްކުރަން. އިތުރު ކާމިޔާބާއި ފަލާހު މިންވަރު ކޮށްދެއްވުން އެދި ދުއާކުރަން." ޝިފާޒްގެ ފޭސްބުކް ޕޯސްޓުގައި ބުނެފައިވެ އެވެ.\nމިއީ އެންމެ މީހެއްގެ ވާހަކަ އެވެ. މިއަދު އެ ފުލުސް އޮފިސަރަށް އެތައް ބައެއްގެ ތައުރީފު އަންނަނީ އޮހެމުންނެވެ. ހަގީގަތުގައިވެސް ފުލުހުންނަކީ ހަމައެކަނި ވާޖިބެއް އަދާކޮށްލުމުގެ ގޮތުން ވަޒީފާ އަދާ ކުރާ ބައެއް ނޫންކަން ހާމަވެއްޖެ އެވެ. ރައްޔިތުންގެ ހައްގުގައިވެސް ވެވުނު ކޮންމެ ގުރުބާނީއެއް ވާން ފުލުހުން އަތުކުރި އޮޅާލައިގެން ތިބި ކަން މިހާދިސާއިން އެކަނިވެސް ހާމަވެގެން ގޮސްފި އެވެ.\nގުޅޭ ޓެގު ޕޮލިސް ނުކުޅެދުންތެރިކަން ހުންނަ މީހުން


Ibu ah thaaeedhu hoadhan Maumoon ge aris beyfulhun rahrashah | Mihaaru\nއިބޫއަށް ތާއީދު ހޯދުމަށް، މައުމޫން ރިފޯމް މޫވްމަންޓްގެ ޓީމް ކެމްޕެއިނަށް ރަށްރަށަށް ވަޑައިގަތުމުގެ ކުރިން ފޮޓޯއަކަށް ހުއްޓިލައިގެން- ފޮޓޯ: އެމްއާރުއެމް\nއިބޫއަށް ތާއީދު ހޯދަން މައުމޫންގެ އަރިސް ބޭފުޅުން ރަށްރަށަށް\n11 ސެޕްޓެމްބަރ 2018 - 16:26 41 comments\nމިދިޔަ ފެބްރުއަރީ މަހުގެ 1 ވަނަ ދުވަހު ސުޕްރީމް ކޯޓުން ނެރުނު އަމުރަށްފަހު ކުއްލި ނުރައްކަލުގެ ހާލަތު އިއުލާނުކުރުމަށް ފަހު މައުމޫން ހައްޔަރުކޮށްފައިވާއިރު، ފުލުހުންގެ ތަހުގީގަކަށް ފޯނު ނުދިނުމުން އެމަނިކުފާނުގެ މައްޗަށް އަދުލު އިންސާފު ގާއިމްކުރަން ހުރަސް އެޅުމުގެ ދައުވާ ކުރި އެވެ. އެ ކުށް ސާބިތުވެ މައުމޫން ގެންދަވަނީ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމެއް ތަންފީޒު ކުރައްވަމުންނެވެ.\nމައުމޫންގެ ފަރާތުން މަސައްކަތް ކުރަމުން އަންނަ މައުމޫން ރިފޯމް މޫވްމަންޓް (އެމްއާރުއެމް) ގެ އިސް އޮފިޝަލް އަބްދުލް އަލީމް ވިދާޅުވީ، އިބޫ އަށް ތާއިދު ހޯދުމަށް ކުރާ ދަތުރުގައި ކުރީގެ މިނިސްޓަރުންނާއި ދައުލަތަށް ހިދުމަތް ކުރައްވާފައިވާ ބޭފުޅުން ބައިވެރިވެވަޑައިގަންނަވާނެ ކަމަށެވެ.\nއިބޫއަށް ތާއީދު ހޯދުމަށް، މައުމޫން ރިފޯމް މޫވްމަންޓްގެ ފަރާތުން އަނީސާއި އަބްދުއްސައްތާރު ބ. ފުޅަދޫގައި.- ފޮޓޯ: އެމްއާރުއެމް\nއޭގެތެރޭގައި މައުމޫންގެ ކެބިނެޓުގައި ޖެންޑާ މިނިސްޓަރުކަން ކުރެއްވި އަނީސާ އަހުމަދާއި ހޯމް މިނިސްޓަރުކަން ކުރެއްވި އަބްދުﷲ ކަމާލުއްދީން އަދި ކުރީގެ ފިޝަރީޒް މިނިސްޓަރު އައްބާސް އިބްރާހިމް ހިމެނިވަޑައިގަންނަވަ އެވެ. އެ ބޭފުޅުންގެ އިތުރުން މައުމޫންގެ ސަރުކާރުގައި ހެލްތުގެ ސްޓޭޓް މިނިސްޓަރުކަން ކުރެއްވި ޑރ. އަބްދުއް ސައްތާރު ޔޫސުފާއި މި ސަރުކާރުގައި ހައުސިން މިނިސްޓްރީގެ ސްޓޭޓު މިނިސްޓަރުކަން ކުރެއްވި އާތިފާ ޝުކޫރު ވެސް ހިމެނިވަޑައިގަންނަވަ އެވެ.\nއަބްދުއްސާތާރާއި އަނީސާ ވަޑައިގަންނަވާނީ ބ. އަތޮޮޅުގެ ހުރިހާ ރަށަކަށެވެ. އެއާއެކު، ސިޔާސީ ހަރަކާތްތަކުގައި މައުމޫން ފެކްޝަން ތަމްސީލުކުރައްވަމުން އަންނަ، ޖެންޑާ މިނިސްޓްރީގެ ކުރީގެ ޑެޕިއުޓީ މިނިސްޓަރު އާމިނަތު ނާދިރާ ވަނީ ރ. އަތޮޅުގެ ހުރިހާ ރަށަކަށް ދަތުރު ފައްޓަވައިފަ އެވެ. އެ ބޭފުޅުންގެ އިތުރުން މައުމޫނަށް ތާއީދުކުރައްވާ ޒުވާނުން ވެސް ބައިވެރިވާނެ އެވެ.\nއާތިފާ ވަޑައިގަންނަވާނީ ނ. އަތޮޅުގެ ރަށްތަކަށެވެ. އެ އަތޮޅުގެ ރަށްރަށަށް ވަޑައިގެން ދޮރުން ދޮރަށް ހިންގަވައި އެ ރަށުގެ މީހުންގެ ހާލަތު ބައްލަވާނެ އެވެ.\nއިބޫއަށް ތާއީދު ހޯދުމަށް، މައުމޫން ރިފޯމް މޫވްމަންޓްގެ ޓީމް ރ. މީދޫގައި.- ފޮޓޯ: އެމްއާރުއެމް\nއަންނަ ބުރާސްފަތި ދުވަހު ށ. ފުނަދޫ ދާއިރާ އާއި މިލަންދޫ ދާއިރާ ހިމެނޭ ރަށްތަކަށް ވަޑައިގަންނަވަން ހަމަޖައްސާފައިވަނީ އަބްދުލްކަމާލެމެވެ. އަންނަ ހުކުރު ދުވަހު އައްބާސް ވަޑައިގަންނަވާނީ ގދ. އަތޮޅުގެ ރަށްތަކަށެވެ.\nމައުމޫނަށް ތާއިދުކުރާ ގިނަ އަދަދެއްގެ ބަޔަކު އދ. އަދި އއ. އަތޮޅުގެ ރަށްތަކަށް ވަޑައިގެން ކެމްޕެއިން ކުރައްވާނެ އެވެ.\nއަލީމް ވިދާޅުވި ގޮތުގައި ގޭގެއަށް ދާއިރު މައުމޫނާ މެދު ސަރުކާރުން ކަންތައް ކުރަމުންދާ ގޮތާ މެދު އެ ރަށްރަށުގެ މީހުން ދެރަވެ ރޮއެ ހަދާ ކަމަށެވެ.\n"ރަށްރަށުގައި މައުމޫނަށް އަދި ވެސް ބޮޑު ތާއީދެއް އެބަ އޮތް. ޑޯ ޓު ޑޯ ކެމްޕެއިންގައި ވެސް، ބައެއް ގެތަކަށް ވަޑައިގެން މައުމޫންގެ ހާލަތު ކިޔައިދިނީމަ ރޯން ފަށަނީ،" އަލީމް ވިދާޅުވި އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އިދިކޮޅު ފަރާތްތައް މައުމޫން ރިފޯމް މޫވްމެންޓް (އެމްއާރުއެމް)\nޕާޓީއެއްގެ ގޮތުގައި ރަޖިސްޓްރީނުވާ ނަމެއް ބޭނުންނުކުރެވޭ


Moolhuvaan libunu furusathu Messi beykaaru kohlaifi\nމޮޅުވާން ލިބުނު ފުރުސަތު މެސީ ބޭކާރު ކޮށްލައިފި\nމެސީ (ކ) ނާކާމިޔާބު ވުމުން މާޔޫސް ވެފައި --- ފޮޓޯ: ރޮއިޓަސް\nއާޖެންޓީނާ އަށް ލިބުނު ޕެނަލްޓީ ކެޕްޓަން ލިއޮނަލް މެސީއަށް ކާމިޔާބު ނުކުރެވުމުން، ވޯލްޑްކަޕުގައި މުޅިން އަލަށް ވާދަ ކުރާ އައިސްލެންޑް އަތުން އާޖެންޓީނާ 1-1 ން އެއްވަރު ވެއްޖެ އެވެ.\nވަރުގަދަ އާޖެންޓީނާއާ ދެކޮޅަށް އައިސްލެންޑް ޓީމު ކުޅުނީ، މުޅި ޓީމު އެކުގައި ޑިފެންސް ބައްދާލައިގެނެވެ. ނަމަވެސް މެޗުގައި ލަނޑު ޖަހަން ލިބުނު އެންމެ ފުރަތަމަ ފަހި ފުރުސަތު ތަނަވަސް ކުރީ އައިސްލެންޑުންނެވެ.\nމެޗުގެ އަށް ވަނަ މިނެޓްގައި ކައުންޓަ އެޓޭކުގައ އެޓީމުން އުފެއްދި ފުރުސަތުގައި ބަނާސަން ފޮނުވާލި ބޯޅަ ދިޔައީ އާޖެންޓީނާގެ ގޯލް ދަނޑި ކައިރިން ލާފަ އެވެ.\nއައިސްލެންޑް ހާފުގެ ތެރޭގައި މުޅިހެން ކުޅެމުން ދިޔަ، އާޖެންޓީނާއަށް މެޗުގެ ފުރަތަމަ ލަނޑު މެޗުގެ 19 ވަނަ މިނެޓްގައި ކާމިޔާބު ކުރީ ސާޖިއޯ ކުން އަގުއޭރޯ އެވެ.\nލަނޑު ޖެހުަމށް ފަހު އަގުއޭރޯ އުފާ ކުރަނީ --- ފޮޓޯ: އޭޕީ\nއާޖެންޓީނާ ލީޑް ނެގުމަށް ފަހު، އެ ޓީމަށް ހަމަޖެހިލައިގެން އޮވެވުނީ ހަތަރު މިނެޓެއް ހާއިރު އެވެ. މެޗުގެ 23 ވަނަ މިނެޓްގައި ކާމިޔާބު ކުރީ އަލްފްރެޑް ފިންބޮގަސަން އެވެ.\nދެ ވަނަ ހާފުގައި ތަރިއަކަށްވީ، އައިސްލެންޑްގެ ކީޕަރު ހޯލްޑްސަން އެވެ. އާޖެންޓީނާއިން ފޮނުވާލި ނުރައްކާތެރިން ދެ ތިން ބޯޅައެއް އޭނާ ވަނީ ދިފާއު ކޮށްފަ އެވެ. އޭނާގެ އެންމެ ހާއްސަ ސޭވްއަކީ، މެޗުގެ 64 ވަނަ މިނެޓްގައި މެސީ ފޮނުވާލި ޕެނަލްޓީ ދިފާއު ކުރުމެވެ.\nއައިސް ލެންޑް ވޯލްޑްކަޕުގެ ފުރަތަމަ ލަނޑު ލަނޑު ކާމިޔާބު ކުރި ފިންބޮގަސަން --- ފޮޓޯ: ރޮއިޓަސް\nމެޗުގެ 90 ވަނަ މިނެޓްގައި އާޖެންޓީނާ ފޮނުވާލި ބޯޅަ ވެސް އޭނާ ވަނީ ދިފާއު ކޮށްފަ އެވެ. މެޗުގެ 94 ވަނަ މިނެޓްގައި މެސީ ފޮނުވާލި ބާރު ބޯޅަ ދިޔައި ގޯލްގެ އަރިމަތިން ބޭރަށެވެ. މެޗުގެ އެންމެ ފަހު މިނެޓްގައި ލިބުނު ހިލޭ ޖެހުން މެސީ ފޮނުވާލުމުން ހުރަސް އެޅީ ފާރެއްހެން އެތުރިގެން ތިބި އައިސްލެންޑްގެ ކުޅުންތެރިންނެވެ.\nމެސީ ވޯލްޑް ކަޕް 2018 އައިސްލޭންޑް + އާޖެންޓީނާ\nމެޝަރާނޯ ރިޓަޔާކޮށްފި، މެސީ ގޮތެއް ނުނިންމާ\nއާޖެންޓީނާއަށް ބިރެއް، ކޮރޭޝިއާއިން ނެރެނީ ބެންޗް ޓީމް\nޕްރެޝަރުއޮތީ އާޖެންޓީނާ އާއި މެސީއަށް، ކޮރޭޝިއާއަށް ނޫން


ގުއާމް ކޮޅަށް ތިން ލަނޑު ޖަހައިގެން މޮޅުވެ، ރާއްޖެއަށް މުހިންމު ތިން ޕޮއިންޓް – Haftha\nWed, 8 July, 2020, 12:45 am\nގުއާމް ކޮޅަށް ތިން ލަނޑު ޖަހައިގެން މޮޅުވެ، ރާއްޖެއަށް މުހިންމު ތިން ޕޮއިންޓް\nނޮވެމްބަރ 19, 2019\nވޯލްޑް ކަޕް ކޮލިފިކޭޝަންގައި ރާއްޖެއިން ގުއާމްގެ މައްޗަށް 3-1 ގެ ނަތީޖާއަކުން މޮޅުވެ، މުހިންމު ތިން ޕޮއިންޓް ހޯދައިފިއެވެ.\nމިއަދުގެ މެޗު ރާއްޖެއިން ކާމިޔާބު ކުއިއިރު، ގުއާމާ ދެކޮޅަށް އެ ގައުމުގައި ކުޅުނު މެޗު ވެސް ރާއްޖެއިން ވަނީ ކާމިޔާބު ކޮށްފައެވެ. އެ މެޗުން ރާއްޖެ މޮޅުވީ 1-0 ގެ ނަތީޖާއަކުންނެވެ.\nއަމިއްލަ ދަނޑުގައި ގުއާމް އަތުން ހޯދި ތިން ޕޮއިންޓާއެކު ރާއްޖެއަށް އޭޝިއަން ކަޕް ކޮލިފައިންގެ ތިން ވަނަ ބުރުން ސީދާ ޖާގައެއް ހޯދުމުގެ އުއްމީދު ވަނީ އާވެފައެވެ. އެގޮތުން މިއަދުގެ މެޗުން ލިބުނު ތިން ޕޮއިންޓާއެކު ރާއްޖެ ވަނީ ހަތަރު ވަނައިގައި ހަ ޕޮއިންޓް ހަމަކޮށްފައެވެ.\nމިއަދުގެ މެޗުގެ ފުރަތަމަ އެގާރައިގައި ކޯޗު ޕީޗާ ސެގާޓް ވަނީ މިދިޔަ ބުރާސްފަތި ދުވަހު ފިލިޕީންސްއާ ދެކޮޅަށް މާލޭގައި ކުޅުނު މެޗުގެ ފުރަތަމަ އެގާރައިން ފުރުސަތު ނުދިން އަލީ އަޝްފާގު (ދަގަނޑޭ) އާއި ނާއިޒް ހަސަން (ދާދު) އަދި އަހުމަދު ރިޒްވާން (ރިޒޭ) އަށް ފުރުސަތު ދީފައެވެ.\nފުރަތަމަ ހާފުގެ ކުރީކޮޅު ރާއްޖެއިން ބޯޅަ ކޮންޓްރޯލް ކޮށްގެން ކުޅުނު ނަމަވެސް ގުއާމުން ވަނީ މެދު ތެރެއަސް ވަދެ ނުރައްކާކޮށްފައެވެ.\nނަމަވެސް މެޗުގައި ފުރަތަމަ ލީޑު ނެގީ ރާއްޖޭންނެވެ. މެޗުގެ 23 ވަނަ މިނެޓުގައި ދަގަނޑޭ ނަގައިދިން ކޯނަރަކުން ހުރަސްކުރި ބޯޅައަށް ފުންމައިގެން އަރައި ބޮލުން ބޯޅަ ގޯލަށް ވައްދާލައިގެން އެ ލަނޑު ރާއްޖެއަށް ކާމިޔާބު ކޮށްދިނީ ސަމޫހު އަލީ (ސަމުއްޓެ)އެވެ.\nއެގޯލަށްފަހު ކުދަހުޅަށް ލިބުނު އަނިޔާއަކާ ގުޅިގެން އޭނާ ވަނީ ދަނޑުން ބާލައިފައެވެ. އޭނާގެ ބަދަލުގައި އެރުވީ ހައިޝަމް ހަސަނެވެ.\nރާއްޖެއަށް މެޗުގައި ލީޑު ފުޅާވީ ގުއާމް ކުޅުންތެރިއެއްގެ އަތުން ބައިކޮޅަށް ވަން ލަނޑަކުންނެވެ. އެ ގޯލުގެ މޭސްތިރިއަކަށްވީ ހައިޝަމްއެވެ. އެ ލަނޑު ވަނީ ޕެނަލްޓީ އޭރިއާ ތެރޭގައި ހުހަށްހުރި ދަގަނޑޭއަށް ހައިޝަމް އަރިމަތިން ހުރަސްކުރި ބޯޅަ ގުއާމުގެ ޓްރަވިސް ނިކޮލާ ދިފާއުކުރަން އުޅުމުގެ ތެރޭގައި ގޯލުގެ ތެރެއަށް ވަދެގެންނެވެ.\nފުރަތަމަ ހާފު ނިމުމުގެ ކުރިން ވެސް ރާއްޖެއަށް ލީޑު ފުޅާ ކުރުމުގެ ފުރުސަތު ލިބުނެވެ. އެގޮތުން ރިޒޭ އޭރިއާ ބޭރުން ގުއާމުގެ ގޯލަށް ފޮނުވާލި ބާރު ހަމަލާ އެޓީމުގެ ގޯލްކީޕަރު ހިފިއިރު، ދާދު ދިން ބޯޅައަކުން ދަގަނޑޭ ފޮނުވާލި ބޯޅަ ދިޔައީ ދަނޑި ކައިރިން ބޭރަށެވެ.\nމެޗުގެ ފުރަތަމަ ހާފު 2-0 އިން ރާއްޖެ ކުރީގައި އޮވެގެން ނިންމާލި ނަމަވެސް، މެޗުގެ ދެވަނަ ހާފުގެ ކުރީކޮޅު ގުއާމުން ލަނޑެއް ޖެހިއެވެ. އަރިމަތިން ނެގި ހުރަހެއް އޭރިއާ ތެރެއިން ބޮލުން ޖަހައި ގޯލުގެ މަތީ ކަނަށް ވައްދާލައިގެން އެ ލަނޑު ގުއާމަށް ކާމިޔާބު ކޮށްދިނީ ޖޯން މަޓްކިންއެވެ.\nމި ލަނޑަށްފަހު ގުއާމުގެ ކުޅުން ލަސްކޮށް ފެނުނު ނަމަވެސް، ރާއްޖެއިން މެދުތެރޭގެ ކޮންޓްރޯލް ނަގައި އަނެއްކާ ވެސް ގުއާމުގެ ގޯލަށް ނުރައްކާކުރަން ފެށިއެވެ.\nއެގޮތުން ދަގަނޑޭ ދިން ބޯޅައަކުން އިބްރާހިމް މަހުދީ (ފޭދޫ އިއްބެ) ހަމަލާއެއް އުފައްދަން އުޅުނުއިރު، ހަމްޒާ މުހައްމަދު (ހަމްޕު) ދިން ބޯޅައަކުން ހުސްކޮށްހުރެ ރިޒޭ ގޯލަށް ބޯޅަ ފޮނުވާލި ނަަމަވެސް އެރީ ގުއާމުގެ ގޯލްކީޕަރު އަތަށެވެ.\nމެޗުގެ ދެވަނަ ހާފުގައި ރާއްޖެއިން ދެ ބަދަލެއް ގެނައެވެ. އެއީ ދާދުގެ ބަދަލުގައި ގައުމީ ސްކޮޑުގައި ހިމެނޭ އެންމެ ޒުވާން ކުޅުންތެރިޔާ ހަސަން ނަޒީމް (ޗޯޓް) ކުޅެންއެރިއިރު، ރިޒޭގެ ބަދަލުގައި ކުޅެން އެރީ އަލީ ފާސިރު (ސެންޓޭ)އެވެ.\nމެޗުގައި ރާއްޖެއިން ޖެހި ތިންވަނަ ލަނޑު ފެނިގެންދިޔައީ މެޗު ނިމެން ދަނިކޮށް އުފެއްދި ކައުންޓާ އެޓޭކަކުންނެވެ. އެގޮތުން ދަގަނޑޭ އަށް ދިން ބޯޅައެއް އޭނާއަށް އަތުނުވެ ގުއާމުގެ ގޯލްކީޕަރަށް ލިބުނު ނަމަވެސް، އޭނާ ދިފާއުކުރަން ޖެހި ބޯޅަ ދަގަނޑޭގެ ގައިގައި ޖެހިފައި ގޮސް ވަނީ ގޯލަށެވެ.\nރާއްޖޭން އޭޝިއަން ކަޕް ކޮލިފައިންގައި މިހާތަނަށް ފަސް މެޗު ކުޅެފައިވާއިރު މޮޅުވީ ރަށުން ބޭރުގައި އަދި އަމިއްލަ ދަނޑުގައި ގުއާމާ ދެކޮޅަށް ކުޅުނު މެޗުން އެކަންޏެވެ.\nބާރަ ޕޮއިންޓާއެކު ގުރޫޕުގެ އެއްވަނައިގައި އޮތް ސީރިއާ، އަދި ދެވަނައިގައި ހަތް ޕޮއިންޓާއެކު އޮތް ޗައިނާ އަދި ފިލިޕީންސް އަތުން ރާއްޖެވީ ބައްޔެވެ.\nރާއްޖޭން ދެން ކުޅެން ޖެހޭނީ ރަށުން ބޭރުގައި ޗައިނާ އާއި ފިލިޕީންސާ ދެކޮޅަށެވެ. މާލޭގައި ދެން މެޗެއް ކުޅޭނީ އަންނަ އަހަރުގެ ޖުލައި މަހުގެ ތެރޭގައި ސީރިއާއާ ދެކޮޅަށެވެ.


Lanka ga aa terrorism gaanooneh thayyaaru kuranee\nލަންކާގެ ގާނޫނު ހަދާ މަޖިލިސް-- ފޮޓޯ: ޕާލިމެންޓް އެލްކޭ\nލަންކާގައި އާ ޓެރަރިޒަމް ގާނޫނެއް ތައްޔާރު ކުރަނީ\nއިސްލާމިކް ސްޓޭޓް (އައިއެސް) އިން ސްރީލަންކާގައި ދިން ހަމަލާތަކަށް ފަހު އެގައުމުގައި ޓެރަރިޒަމާ ދެކޮޅަށް މަސައްކަތް ކުރުމަށް އާ ގާނޫނެއް ތައްޔާރު ކުރަމުން އެބަ ދެއެވެ.\nރިޕޯޓުތައް ބުނާ ގޮތުގައި އާ އެންޓި ޓެރަރިޒަމް ބިލަށް ލަންކާ ކެބިނެޓުން ވަނީ ތާއީދުކޮށްފަ އެވެ. އެ ބިލަށް ބައެއް ބަދަލުތައް ގެނައުމަށް އެގައުމުގެ ފޮރިން މިނިސްޓަރާއި، ޖަސްޓިސް މިނިސްޓަރު އަދި ވެސްޓަން ޑެވެލޮޕްމަންޓް މިނިސްޓަރު ވަނީ ހުށަހަޅުއްވާފަ އެވެ.\nބައެއް ފަރާތްތަކުން ބުނާ ގޮތުގައި އެ ބިލުގައި ޓެރަރިޒަމް މާނަކޮށްފައިވާ ގޮތް ވަނީ ވަރަށް ބޮޑަށް ފުޅާކޮށްފަ އެވެ. އެގޮތުން އާއްމު ރައްޔިތުން މެރުމަކީ މިހާރު އަމަލު ކުރަމުން ޕްރިވެންޝަން އޮފް ޓެރަރިޒަމް (ޕީޓީއޭ) ގާނޫނުގައި ހިމެނިފައިވާ ކަމަކަށް ނުވާއިރު، އާ ބިލުގައި އެކަން ހިމަނާފައި ވެއެވެ.\nއާ ބިލު ފަރުމާކޮށްފައި ވަނީ އިންޑިއާ އާއި އިނގިރޭސިވިލާތް މިސާލަކަށް ބަލައިގެންނެވެ. އެގޮތުން އައިއެސް އަދި އެހެން ޓެރަރިސްޓް ޖަމިއްޔާތަކުން މަސައްކަތް ކުރުމަށް ސައިބަސްޕޭސް ނުވަތަ އިންޓަނެޓުގެ ބޭނުން ހިފާ މައްސަލައާ މެދު އަމަލު ކުރެވޭނެ ގޮތްތައް ހިމަނާފައި ވެއެވެ.\nއާ ބިލެއް ހުށަހަޅާފައި މިވަނީ މިހާރު އޮތް ޕީޓީއޭ ގާނޫނުގެ ބަދަލުގައި ކައުންޓަ ޓެރަރިޒަމް ބިލެއް ވެސް ލަންކާގެ މަޖިލީހަށް ހުށަހަޅާފައި ވަނިކޮށެވެ. ބައެއް ފަރާތްތަކުން ބުނާ ގޮތުގައި އެ ބިލްގެ ބަދަލުގައި އާ ބިލެއް ހަދަން ޖެހުނީ ކުރިން ހުށަހެޅި ބިލާ މެދު ފާޑުކިޔުންތައް ގިނަކަމުންނެވެ.\nޓެރަރިޒަމް އައިއެސް ސްރީލަންކާ


ޗައިނާގެ ސުވާލު އެމެރިކާ އަށް: ވައިރަސް ހުއްޓުވިދާނެތަ؟ – Dhen.mv\nޗައިނާގެ ސުވާލު އެމެރިކާ އަށް: ވައިރަސް ހުއްޓުވިދާނެތަ؟\nދެން އެމްވީ April 4, 2020 - 4:04 am\nހަލުވިކަމާއެކު ފެތުރެމުންދާ ނޮވެލް ކޮރޯނާ ވައިރަސް އާއި ދެކޮޅަށް ހަނގުރާމަކުރުމުގެ ގާބިލުކަން އެމެރިކާގެ ސަރުކާރުގައި ހުރި ކަމާމެދު ޗައިނާއިން ސުވާލު އުފައްދައިފިއެވެ.\nޗައިނާގެ ކޮރޯނާ ވައިރަހާއި ބެހޭ މާހިރުންގެ ޓީމުގެ ލީޑަރު ޑރ. ޒޮންގ ނަންޝަން ބުނެފައިވާ ގޮތުގައި އެމެރިކާގައި މިހާރު ވައިރަސް ފެތުރެމުންދާ ހަލުވިމިން ނުހިފެހެއްޓި ފެތުރިގެންދާނަމަ މިކަން ވެގެން ދާނީ މުޅި ދުނިޔެއަށް ވެސް ކުރިމަތިވެގެންދާނެ ކާރިސާއަކަށެވެ. އަދި މުޅި ދުނިޔޭގެ ސަލާމަތަށް ޓަކައި އެމެރިކާ ސަރުކާރުން އަޅާފައިވާ ފުރަބަންދުގެ ފިޔަވަޅުތައް އިތުރަށް ހަރުކަށި ކުރަން ޖެހޭ ކަމަށް ވެސް އޭނާ ބުނެފައިވެއެވެ.\nޑރ. ޒޮންގ ނަންޝަން މިހެން ބުނެފައިވަނީ ވައިރަސް ކޮންޓްރޯލުކުރުމަށްޓަކައި އެހެން މާހިރުންނާއެކު ބޭއްވި ބައްދަލުވުމަކަށްފަހު ޗައިނާގެ މީޑިއާއަށް މައުލޫމާތުދެމުންނެވެ.\nދެކުނު ކޮރެއާ އާއި އެމެރިކާގައި ވައިރަހާއި ދެކޮޅަށް އަޅަމުންގެންދާ ފިޔަވަޅުތަކާއިމެދު ދެކޭގޮތް ނޫސްވެރިޔަކު އެހުމުން ޑރ. ޒޮޮންގ އިތުރަށް ބުނެފައިވަނީ އެމެރިކާގައި ވައިރަހަށް ސްކްރީން ކުރުމުގެ ނިޒާމު މިހާރު ކުރިއަށް ވުރެ ވަރުގަދަ ވެފައިވާ ކަމަށެވެ. އަދި ވައިރަހުގެ އަލާމާތް ނުހުންނަ ބަލިމީހުންވެސް ދެނެގަނެ ފިޔަވަޅުތައް މިހާރަށް ވުރެ ވެސް ވަރުގަދަކުރަންޖެހޭ ކަމުގައެވެ.\nމިހާރު އެންމެ ކަންބޮޑުވާ ކަމަކީ ބައެއް ގައުމުތަކުގައި ވައިރަސް ފެތުރެމުންދާ ހަލުވި ސްޕީޑް ކަންވެސް ޑރ. ޒޮންގ ފާހަގަކޮށްފައިވެއެވެ.\nމިހާތަނަށް މުޅި ދުނިޔެއިން 180 ގައުމަށް ވުރެ ގިނަ ގައުމުން ވައިރަސް ފެނިފައިވާއިރު ވައިރަސް އެންމެ ފުރަތަމަ ފެނުނު ޗައިނާއިން ވަނީ ބަލި މުޅިން ކޮންޓްރޯލް ކުރެވިފައެވެ. ދުނިޔޭގެ އެހެން ހިސާބުތަކުގައި ވައިރަސް ކޮންޓްރޯލް ނުވެ ނުރައްކާ ބޮޑުވަމުން އަންނައިރު މި ވައިރަހަކީ ދެވަނަ ބޮޑު ހަނގުރާމައިގެ ފަހުން ދުނިޔެއަށް ކުރިމަތިވި އެންމެ ބޮޑު ކާރިސާގެ ގޮތުގައި އދ. އިން ވަނީ ސިފަކޮށްފައެވެ.


Migraine Ge Veynun Salaamaiyvaan Kurevidhaane Kankan - Vaguthu\nމައިގްރޭންގެ ވޭނުން ސަލާމަތް ވާން ކުރެވިދާނެ ކަންކަން\nމައިގްރޭންގެ ސަބަބުން ބޮލުގައި ރިއްސުމަކީ އަހަރެމެންގެ ތެރެއިން ވަރަށް ގިނަ މީހުންނަށް ދިމާވާ މައްސަލައެކެވެ. މިކަމުން ސަލާމަތްވާން އެތައް ވައްތަރެއްގެ ބޭސް ކާން ޖެހެއެވެ.\nދާއިމީ ގޮތެއްގައި މިފަދަ ބޭސްތައް ކެއުމުގެ ސަބަބުން އިންސާނާގެ ހަށިގަނޑަށް ވަރަށް ގިނަ ގެއްލުންތަކެއް ވާއިރު، މިކަމައް ބޭސް ބޭނުން ނުކޮށް ގުދުރަތީ ވަސީލަތްތައް ބޭނުން ކޮށްގެން ހައްލެއް ހޯދިދާނެއެވެ.\nއެގޮތުން ފުރަތަމަ ކަމަކަށް މޭބިސްކަދުރު ޖޫސް ބޭނުން ކުރެވިދާނެއެވެ. މިކްސްޗަރެއްގެ ތެރެއަށް މޭބިސްކަދުރާއި އެކު ފެންފޮދެއް އެޅުމައްފަހު ޖޫހަށް ވަންދެން ރަނގަޅަށް މިކްސް ކޮށްލާށެވެ. ރަހަ ގަނޑު ރަނގަޅު ކޮށްލަން ބޭނުންވާ ކަމުގައި ވަނީނަމަ، ކުޑަ ހަކުރު ކޮޅެއް އެޅުމަކުން މައްސަލަ އެއް ނުޖެހޭނެއެވެ. ނަމަވެސް ރަނގަޅު ގޮތަކީ ހަކުރު ނާޅައި ބުއިމެވެ. މިގޮތަށް އަމިއްލަ އަށް ޖޫސް ތައްޔާރު ކޮށްލުމަށް ފަހުގައި ތާޒާ ކަންމަތީ ބުއިމުން ޕެކެޓްތަކުގައި ހުންނަ ޖޫހާއި މީގެ ތަފާތު އެތައް ގުނައަކުން އިހްސާސު ކުރެވި، އޭގެ އިތުރުން ބޮލުގައި ރިހޭ ރިހުމަށްވެސް ހައްލެއް ގެނުވައިދެއެވެ.\nދެވަނަ ގޮތަކީ ކުދީނާފަތުގެ ތެލެވެ. ކުދީނާ ފަތުގެ ތެލުން 10 ވަރަކަށް މިނެޓު ވަންދެން ބޯ މަސާޖް ކޮއްލާށެވެ. މަސާޖް ކުރުމައްފަހު ކުޑަ އިރުކޮޅެއްވަންދެން ނިދާލުމުން މިކަން ރަނގަޅުވެގެން ދާއިރު، ފޮނިތޮށި ޕޭސްޓަކީވެސް ވަރަށް ރަނގަޅު އެއްޗެކެވެ. ރީތި ފޮނިތޮށި ކޮޅެއް މިކްސްޗަރަށް އަޅައި ރަނގަޅަށް ހިމުންކުރުމަށްފަހުގައި، ޕޭސްޓައްވާވަރަށް ކުޑަ ފެންފޮދެއް އަޅައި ރަނގަޅަށް މިކްސް ކޮށްލާށެވެ. އެއަށްފަހު މިޕޭސްޓް ބޮލުގައި ހާކައި 30 މިނެޓު ވަންދެން ބެހެއްޓުމައްފަހު ދޮވެލާށެވެ.\nމައިގްރޭން އަކީ އާދައިގެ ކަމެއް ކަމަށް ގިނަ މީހުންނަށް ހީވެފައި އޮތް ނަމަވެސް، މިކަމުގެ ހަގީގަތް އެނގެނީ މިފަދަ ކަމަކާއި ކުރިމަތިލާން ޖެހުމުންނެވެ. އެހެންކަމުން، ތިއިން ބޭފުޅަކާއި މިފަދަ ކަމެއް ކުރިމަތި ވެއްޖެ ކަމުގައި ވަނީނަމަ، މި ދެންނެވި ގޮތައް ކަންތައް ކޮށްލާށެވެ.\nފެބުރުއަރީ 17, 2018 07:51\nފެބުރުއަރީ 17, 2018 07:52


Dho?! STORY: Dhunfus. Ep25.\n* މާޗް6ވަނަ ދުވަހުގެ ބަޔާ ގުޅޭ ...\n"އަހަރެން..........!" ލުބާގެ އެސުވާލާއެކު ގެއަށް ވަންނަ ދޮރާ ދިމާއިން އައި އަޑަށް ދެމީހުންނަށްވެސް އެދިމާއަށް ބަލައިލެވުނެވެ. ދޮރުމަތީގައި ހުރީ ހަސީނާއެވެ.\nދިރުމެއްނެތް ފަނޑު ހިނތުންވުމުގެ ތެރެއިން ހަސީނާގެ ނަޒަރު ހުއްޓިފައި ވަނީ ލުބާއަށެވެ. އެދެލޮލުގައި ބަބުޅަމުންދިޔަ މައިވަންތަ ކަމުގެ ކުލުނު ޖަޒުބާތުގެ އޮއިވަރުގައި ޖެހި ކަރުނައިގެ ސިފަ އިޚްތިޔާރު ކުރިއެވެ. ހަސީނާގެ ލޮލުން ނިރާލި ކަރުނަތައް ހުރިހާ ހަގީގަތެއް ގެނެސް ލުބާގެ ކުރިމައްޗަށް ހާޒިރުކުރިޔަސް ލުބާގެ މޫނުމަތިން ހައިރާންކަމާއި ނުތަނަވަސްކަން ނޫން އެހެން އެއްވެސް ކަމެއް ފާޅެއް ނުވިއެވެ. އޭނާ ކުރި ދެ ސުވާލުން އޭނާގެ ހިތަށް ނަގައި ގަނެވުނީ އެންމެ ފަހުން އޭނާ ކުރި ސުވާލެވެ. އަފީފާއަށް އެފަދަ ހާލެއް ޖެއްސި މީހަކީ ހަސީނާކަމުގައި ލުބާ ހިތާހިތުން ނިންމާލިއެވެ. ލުބާއަށް ނޭނގުނަސް ހަސީނާ ބުނެދިނީ ލުބާ ވުޖޫދު ވުމުގެ ޙަޤީޤަތެވެ. އަފީފާއަކީ އުފަން މަންމަ ނޫންކަމުގެ ހަގީގަތް އެނގުނަސް، ބަލައި ބޮޑުކުރި 'މަންމަ' ގެ އަގު ކުޑަކޮށްވެސް އޭނާގެ ކުރިމަތީގައި ކުޑަވާގޮތެއް ނުވިއެވެ. ދަރިޔަކު އުފަން ނުކުރިޔަސް ބަލައި ބޮޑު ކުރުމަކީވެސް އޭގެ ޒާތުގައި ވިހެއުމުގެ ވޭނަށްވުރެ ވަކިން ކުޑަކަމެއް ނޫންކަމުގައި ލުބާއަށް ގަބޫލު ކުރެވިފައިވާތީއެވެ.\nޔަޝްވީނަށް ވެސް ވީ ލުބާއަށް ވީގޮތެވެ. ފުސްކަމެއްގެ ތެރޭ ޔަޝްވީންގެ ސިކުނޑީގައި ބަނދެވިފައިވާ ތުއްތު ކުއްޖަކާއެކު ފެނުނު އަންހެން މީހާގެ ސޫރަ އޭނާގެ ސިކުނޑިއަށް ސާފުކޮށް ނަގައި ގަނެވުނީ އެވަގުތުއެވެ.\n"މިއީ އެރޭ ފެނުނު މީހާ!"\nކުއްލިއަކަށް އެއްޗެއް ހަނދާންވިހެން ނިތް ކުރީގައި އަތް ހިންގާލުމަށްފަހު، ޔަޝްވީން ހަސީނާއާ ދިމާއަށް އިނގިލި ދިއްކޮށްލިއެވެ. ޔަޝްވީންއާ އެއްބަސްވުމުގެ ގޮތުން ހަސީނާ ބޯޖަހާލިއެވެ. ލުބާ ބުނަންވީ އެއްޗެއް ނޭނގި އެހުރިގޮތަށް ހުއްޓެވެ. ހަސީނާ، ލުބާގެ ގާތަށް ދިއުމަށް އެޅި ފުރަތަމަ ފިޔަވަޅާއެކު ގޭތެރެއިން "މަންމާ" އޭ ކިޔާ އައިޝާ ގޮވާލިއަޑު އިވުނެވެ. ހަސީނާ ފަސް އެނބުރި ގޭތެރެއަށް ބަލައިލި ވަގުތު، ދެލޯ އުނގުޅަމުން އެއްއަތުން ދެ ފޫޓެއްހާ ބޮޑު ޓެޑީ ބެއަރ ދަމަމުން އައިސް އަނެއް އަތުން ހަސީނާގެ މެދު ހަށީގައި އައިޝާ ބައްދާލިއެވެ.\nއަނދިރިކަމުގެ ތެރޭގައި ވާ ޙަޔާތުގެ ޙަޤީޤަތް ތަކާމެދު ޣާފިލްކަމުގައި، އިރު އަރަންދެން އެނދުގައި ދެއަތަކަށް ފުރޮޅި ފޮރޮޅިލައި ލުބާއަށް އޮވެވުނެވެ. މި ކޮޓަރީގެ ފާރު ހުރަސްކޮށް ޖެހިގެން އޮތް ކޮޓަރީގައި އެއޮތީ ލުބާގެ ނަޒަރުގައި އަދަބު ލިބެންޖެހޭ ކުށްވެރިއެވެ. ހިތަށް އަރައި ފައިބަމުންދިޔަ ހުރިހާ އެއްޗެއް ހަސީނާގެ ކަންފަތާ ހަމައަށް ފޯރުކޮށްދެން އޭނާ ބޭނުންވިއެވެ. އެހެނަސް، ހަސީނާއަށް ދެވޭ އަދަބުގެ އަގު އަދާކުރަން ޖެހޭނީ ކުޑަ ކުޑަ އައިޝާ ކަން ލުބާއަށް އެނގެއެވެ.\nގަދަ ނިދީގެ ތެރޭގައިވާ އައިޝާގެ އިސްތަށިގަނޑު ތެރެއަށް އިނގިލިތައް މަހާލައިގެން ބޮލުގައި ފިރުމަމުން ހަސީނާ ތެދުވެ އެނދުގެ ހެޑްބޯޑްގައި ލެނގިލިއެވެ. އާދުވަހުގެ އިރާއެކު އައު ޙަޤީޤަތަކާ އޭނާ އެވަނީ ކުރިމަތި ލާންޖެހިފައެވެ. ސައްބީސް އަހަރަށްފަހު ލުބާއަށް ހަސީނާގެ ހަގީގަތް އެނގިފައިވުމުގެ ހިތްހަމަޖެހުން އެހިތުގެ އުންމީދުތައް ފޮނިކުރުވަމުން ދިޔައެވެ. އެ އުންމީދުތަކާއެކު އޭނާގެ ޚިޔާލުގެ ނައު އޭނާގެ ދިގު މާޒީއާ ދިމާއަށް ދަތުރު ފެށުމުން ފުންނޭވާއެއް ބޭރުކޮށްލުމަށްފަހު ހަސީނާ ދެލޯ މަރައި ބާރުކޮށްލިއެވެ\n*** އުދަރެސް ރަންކުރަމުން އާދުވަހުގެ އިރު ފެނުން ތޮޅިލިއެވެ. އައު އުންމީދުތަކަކާއި އައު އިންޒާރުތަކެއްގެ ކުލަވަރު ދައްކަމުންނެވެ. ހަސީނާ ކުނިކަހާ ފިހި ގަނޑު ހިފައިގެން ގޭގެ ބަގީޗާ ތެރޭގައި އުޅުނެވެ. ކައިރީގައި އިން ގަހުގައި ހަދާފައިވާ ކުޑަވަރެއްގެ ދޫނި ކޮށީގައި ތިބި ދެ ގުރާ ގޮވާލެއް ބާރުކަމުން ކުރަން ހުރި މަސައްކަތް ކުރުން ހުއްޓާލުމަށްފަހު އެ ދެ ދޫޏަށް އޭނާގެ ސަމާލުކަން އަނބުރާލިއެވެ. އެ ބަންދު ކަމުން ނިކުމެ ކުރިމަތިން ފެންނަން އޮތް ހާމަ ދުނިޔެއަށް ނުކުމެލުމުގެ އެދުންތައް އެދޫނިތައް އިސްކުރަމުންދާތަން ފެނި ހަސީނާގޮސް ކޮށީގެ ދޮރު ހުޅުވާލަ ދިނެވެ. މިނިވަންކަމާއެކު އުދުހެމުންދިޔަ ގުރާ ޖޯޑަށް ބަލަހައްޓައިގެން ހަސީނާއަށް ހުރެވުނެވެ. "ދަރިފުޅާ ހަސީނާ..!" ދަތި އުނދަގޫކޮށް އައި ހައްވަގެ އަޑާއެކު ހަސީނާ ސިހުނެވެ. ބޮޑުވެފައިވާ ބަނޑުގެ ތިރީގައި އެއްއަތުން ހިފަހައްޓަމުން ހަލުވި ފިޔަވަޅުތަކެއްގައި ގޮސް ހަސީނާ ގޭތެރެއަށް ވަނެވެ. އެއިރު ނޭވާ ނުލެވިގެން ތެޅޭހެން ހައްވަ ތެޅިފޮޅެމުން ދިޔައެވެ. ހަސީނާގޮސް ހައްވަގެ މޭގައި ފިރުމައިދެން ފެށިއެވެ. ކަނދުރާގައި އެއްއަތް އަޅުވާލަމުން ނަގައި އަނެއް އަތުން މަޑުމަޑުން ޖަހަން ފެށުމާއެކު ހައްވަގެ ނޭވާ ހަމައަށް ހިނގަން ފެށިހެން ހީވިއެވެ. "ދަރިފުޅާ! މަންމަ ގެ އަޖަލުވެސް މި ޖެހެނީ ކަން ނޭނގެ!...އޭގެ ކުރިން މަންމަ ކުރަންވެފަ އޮތް މުހިއްމު ކަމެއް އެބައޮތް... ވަރަށް އަވަހަށްގޮސް މިގެއާ ޖެހިގެން ހުރިގޭ ހަސަންމަނިކާ އަހައްމައިދީ ގޮވައިގެން އާދެބަލަ..!" ލަސްލަހުން ފުންނޭވާތަކެއް ބޭރުކުރަމުން މަޑުމަޑުން ހައްވަ ބުނެލިއެވެ. ހައްވަ އެހާލަތަށް ދޫކޮށް އެތަނުން ހިރިލަން ނުކެރިފައި ހަސީނާއަށް އިނދެވުނެވެ. "ދަރިފުޅާ ހަސީނާ... ވަގުތު ނަގާ ނުލާ އަވަހަށް ދޭބަލަ!" ހައްވަ ދެވަނަ ފަހަރަށް އެހެން ބުނެލުމާއެކު ހަސީނާއަށް ފުންމައިގެން ތެދުވެވުނެވެ.\nއެދުވަހު ހައްވަ ހަސީނާއަށްޓަކައި އޭނާގެ މިލްކުގައިވާ ހުރިހާ އެއްޗެއް ހިބަ ކޮށްދިނެވެ. ދެ ހެކިންގެ ހާޒިރުގައި ހަސީނާއަށްޓަކައި ހައްވަ ލިޔެދިން ހިބައިގެ ފަތް ހަސީނާ ހައިރާން ކުރުވިއެވެ. އުންމީދުނުކޮށްހުއްޓައި ހައްވަ އެހާ ބޮޑު ފިޔަވަޅޭއް އެޅީތީއެވެ. އަމީންއާއި ހަކީމްގެ ރުޅިވެރިކަން އެކަމަށް އަމާޒުވިއެވެ. ބަލިއެނދުގައި އޮތް ހައްވަ އާ ދިމާއަށް ހަކީމް ގޮވި ފަތިވަރާއި އެ ދެލޮލުން ކަނިލައި ހިފަމުން ދިޔަ އަލިފާން ފަދަ ނަފްރަތު ފެނި ހަސީނާގެ ނަފްސަށް ބިރުވެރިކަން ގެނުވިއެވެ. އެ ކުޑަ ޢާއިލާ މައްސަލަ ގަނޑެއްގެ ތެރެއަށް ވައްޓާލައިގެން އޭނާގެ ހިތަށްވެސް ހަމަޖެހުމެއް ނެތެވެ. އޭނާ ދެކޭގޮތުގައި އަލަތު ދަރިފުޅަށް އޭނާ ބަނޑުބޮޑުވުމާއެކު އެ އާއިލާގެ ހުރިހާ ކަމެއްވަނީ ބަދަލުވެފައެވެ. ބަހާރު މޫސުމެއްގެ ހިތްގައިމު ކަމުގައި ވާ އާއިލީ މާހްވްލު ހަލާކު ކުރާ މީހަކަށް ވާކަށް އޭނާ ބޭނުމެއް ނޫނެވެ. ކަން އެހެން އޮތުމާއެކު ހައްވަ އެފަދަ ބޮޑު ނިންމުމެއް ނިންމުމުގެ މަޤުޞަދު އެނގުން ކޮންމެހެންވެސް ހަސީނާއަށް މުހިއްމުވިއެވެ. އެނިންމުމުގެ ފަހަތުގައި ބޮޑު ސިއްރެއްވާނެކަން ހަސީނާގެ ހިތް އޭނާއަށް ބުނެދިނެވެ.\n"މަންމާ! އަހަރެން އެއްވެސް އެއްޗެއް ބޭނުމެއްނޫން! މުދަލަށްވުރެ އާއިލާ އަހަންނަށް މާމުހިއްމު!" ހައްވަގެ އެނދުގެ މަގަތުން އިށީނދެ ލަމުން މަޑުމަޑުން ހަސީނާ ބުނެލިއެވެ. އަމީން އާއި ހަކީމްވެސް ގޭގައި ނޫޅޭ ވަގުތަކަށްވާތީ އެވާހަކަ ދައްކަން އެންމެ އެކަށީގެންވާ ވަގުތަކީ އެއީ ކަމުގައި ހަސީނާ ދުށްޓެވެ.\n"ދަރިފުޅުގެ ހިމާޔަތާއި ރައްކާތެރިކަން ގުޅިފައިވަނީ މަންމަގެ މި އަމަލާ... މިއީ ދަރިފުޅާ އަދި ދަރިފުޅުގެ ބަނޑުގައި ތިވާ ދަރިފުޅަށްޓަކައި މަންމަ ކޮންމެހެންވެސް ނިންމަންޖެހޭ ނިންމުމެއް... މިނޫން އެހެން ހަގީގަތަކާވެސް ދަރިފުޅު ކުރިމަތި ލާން އެބަޖެހޭ..." ހައްވަގެ ތުރު ތުރު ލަމުންދިޔަ އަތް ލަސް ލަހުން ކުރިއަށް ދަމާލަމުން ހަސީނާގެ ބަނޑުގައި އޭނާ އަތް ޖައްސާލިއެވެ. ހައްވަގެ ކޮންމެ ޖުމްލައަކާއެކު ހަސީނާގެ ސިކުނޑީ ގައި އިތުރު ސުވާލުތަކެއް އުފައްދަމުން ދިޔައެވެ. "އަހަންނަކަށް ނޭނގެ މިވާހަކަ ބުނަން އަހަރެންގެ ޢުމުރުގައި ބާކީ އޮތީ ކިތައް ދުވަސް ކަމެއް...މަންމަ މި ދުނިޔެއިން ވަކިވެގެން ދާއިރު ދަރިފުޅު އަނދިރިގަނޑެއްގައި ބަހައްޓާކަށް ބޭނުމެއްނޫން... އެނގޭ މިއީ މިވާހަކަ ބުނަން އެންމެ މުނާސަބު ވަގުތު ނޫންކަންވެސް...އެކަމަކު... އެކަމަކު.... ދަރިފުޅަށް އެނގޭތަ ތިޔައީ އަމީންގެ އަލަތު އަނބިމީހާ ނޫންކަން... އަހަރެން ދުވަހަކުވެސް އަމީނުގެ ފުރަތަމަ އަނބިމީހާ ނުދެކެން ... އެކަމަކު...."\nފުރަތަމަ ޖުމްލަ ބުނުމަށްފަހު ފުން ނޭވާއެއް ބޭރުކޮށްލަމުން ހައްވަ ދެލޯ މަރާލިއެވެ. ފަހަރުގައި ބުނަން އޮތް ވާހަކައިގެ ބޮޑު ކަމުން އޭނާގެ ހިތާ ސިކުނޑިއަށްވެސް އެއިގެ ފުން އަސަރު ކުރުވާފައިވަނީއެވެ. މި މައުސޫމް އަންހެން ކުއްޖާގެ ދިރިއުޅުން ބޮޑު އޮޅުވާލުމެއްގައި ހޭދަކުރަން ރުހިގެން އޮންނަން ހަމައެއްގޮތަކަށްވެސް އޭނާ ބޭނުމެއް ނޫނެވެ. ހިތްވަރުކޮށްފައި ހައްވަ ދެން ބުނަންފެށި ބަސްތައް ފުރިހަމަ ނުވަނީސް ހަސީނާ ކުއްލިއަކަށް ފުންމައިގެން ކޮޅަށް ތެދުވިއެވެ. ހައްވަގެ ފަހު ޖުމްލަތަކާ އެކު މޭ ފިތިގެން ދިޔަ ކަމުގެ އިހްސާސް ހަސީނާއަށް ކުރެވުނެވެ. ހައްވަ ބުނިބަސް ގަބޫލު ނުކުރެވިފައި ކަހަލަ ގޮތަކަށް ހަސީނާ ގަބުވެފައި ހުއްޓެވެ. ފަހަރުގައި އޭނާގެ ކަންފަތަށް އިވުނުގޮތް ރަނގަޅުކަން އަދިވެސް އޭނާ ޔަގީން ކުރަނީ ކަންނޭނގެއެވެ.\n"ނުވާނެ އެހެނެއް..!" ހަސީނާގެ ކަރުތެރެއިން އުނދަގުލުން ނަމަވެސް ނުކުތީ އެމިންވަރަށެވެ. ހައްވައަށް ފުރަގަސް ދެމުން ކޮޓަރިއާ ހަމައަށް އޭނާ ގިރާކުރި ކޮންމެ ފިޔަވަޅާކާއެކު އެދެލޮލުން ހޯސްލާފައި ނިކުތް ކަރުނަތައް އޭނާއަކަށް ނުހުއްޓުވުނެވެ. ހަގީގަތުގައި އެވަގުތު އޭނާ ކުރަންވީ ކީއްކަން އެ ސިކުނޑިއަކަށް ނުވިސްނުނެވެ. އެނގުނުހާވެސް ކަމަކީ އެ ޚަބަރުން އޭނާގެ ހިތް ކުދި ކުދިވެ ޒަޚަމްވި ކަމެވެ. ތިމާގެ ފިރިމީހާއަކީ ތިމާ ނޫނަސް އެހެން ކޮންމެވެސް އަންހެނެއްގެ ހައްގެއްކަން އެނގޭ ވަގުތަކީ ހިތަށް ކިހާ އަސަރުކުރާ ވަގުތު ކޮޅެއްކަން ހަސީނާއަށް އެވަގުތު އެނގުނެވެ.\nހައްވައަށް ރޭގަނޑުގެ ކެއުން ދިނުމަށް ކޮޓަރިން ނުކުތް އިރު ހަސީނާގެ ދެލޯ ހުރީ ރަތްވެ ދުޅަވެފައެވެ. ހަސީނާގެ އެ ޙާލަތު ފެނުމުން ހައްވައަށް އަސަރު ކުރިއެވެ. ނެގިމަޑުވެފައި ކަހަލަ ގޮތަކަށް އަނގައިން ބަހެއްވެސް ނުބުނެ، ހައްވައަށްޓަކައި އޭނާ އަދާކޮށްދޭންޖެހޭ ވާޖިބު އަދާކޮށްދިނުމަށްފަހު އެނބުރި ކޮޓަރިއަށް ދިޔައިރުވެސް އެމޫނު މަތިން ފެނުނު އަސަރުތައް ހަމަ އެގޮތުގައި ހުއްޓެވެ. ހައްވަގެ މޫނަށް ހަސީނާ އެންމެ ފަހަރަކުވެސް އެރޭ ބަލައެއް ނުލައެވެ. ހައްވަގެ އެ ބަސްތަކަކީ ހަސީނާ ހައްވައާމެދު ނުރުހުންތެރި ކުރުވި ބަސްތަކެއްކަން އެނގުމުން ހައްވަ ދެރަވިއެވެ. އެކަމަކު އޭނާ އަދާކުރީ އިންސާނިއްޔަތުގެ ވާޖިބެކެވެ.\nއެހެން ރޭރެއާ ޚިލާފަށް ރޭގަނޑުގެ އެއްދަން ފާއިތުވި އިރުވެސް އެރޭ ހަސީނާގެ ލޮލަކަށް ނިންޖެއް ނައެވެ. މިފަހަކަށް އައިސް ރޭގަނޑު ލަހުން ނިދަން އައުމަކީ އަމީންގެ އާދައެކެވެ. އެހެން ރޭރެއެކޭ އެއްފަދައިން އަމީން އެރޭވެސް ގެއަކަށް ނާދެއެވެ. ރޭގަނޑު ލަހުން އަމީން ނިދަން އަންނަނީ އޭނާާގެ މަސައްކަތުގެ ގޮތުންކަން ހަސީނާ ގަބޫލުކުރެއެވެ. ހުރިހާ މަޚްލޫޤުންގެ ފައި ހިލަވަޅު އޮބި ހިމޭންކަމުގައިވާ އެވަގުތުގައި ބޭރުން ދެމީހެއްގެ ހުނުމުގެ އަޑުއިވުމުން ހަސީނާއަށް އެނދުން ތެދުވެވުނެވެ.\nކޮޓަރީގެ ދޮރު ހުޅުވާލުމަށްފަހު އަޑު އަންނަ ދިމާއަށް އޭނާ ހިނގައިގަތެވެ. އެއަޑު އައީ އަފީފާގެ ކޮޓަރިއާ ދިމާއިންނެވެ. އާދިލް އެގެއިން ދިއުމަށްފަހު ރޭގަނޑުގެ އެވަގުތުގައި އަފީފާ އާދިލް ކޮޓަރިއަށް ވައްދަނީ ބާވައޭ ހަސީނާގެ ހިތަށް އެރިއެވެ. މަޑުމަޑުން ގޮސް އެ ކޮޓަރީގެ ދޮރުގެ ތަޅު އަނބުރާލުމާއެކު ނިކަން ފަސޭހައިން ދޮރު ހުޅުވުނެވެ. ކުރިމަތިން ސިފަވަމުން ދިޔަ މަންޒަރުން ފައިދަށުން ބިންގަނޑު ދެމިގަތް ކަހަލަ އިހްސާސެއް ހަސީނާއަށް ކުރެވުނެވެ. އެނދުމަތީގައި ހަސީނާއަށް ހައްގު މަގާމުގައި އަމީންގެ އަތުތެރޭގައި އެ އޮތީ އަފީފާއެވެ. އެވަގުތު ހަސީނާއަށް ވީގޮތް ޚުދު ހަސީނާއަށްވެސް ނޭނގުނެވެ. އެނދުގައި އަޅާފައިއޮތް ހުދު ބެޑްޝީޓުން ހަށިގަނޑު ނިވާކުރަމުންދިޔަ އަފީފާގެ ކުރިމައްޗަށް ހުއްޓި އަފީފާގެ އަތުގެ މުލައްދަނޑީގައި ހިފައި އެކޮޓަރިން ބޭރަށް އަފީފާ ދަމަމުން ކަހަލަ ގޮތަކަށް ނެރެވުނު އިރު އެ ހަށިގަނޑުގައި ވަނީ ކޮންފަދަ ބާރެއް ކަމެއްވެސް އޭނާއަކަށް ނޭނގުނެވެ.\n"ހާދަ ގޮތެއްވެސް ނެތް މީހެކޭ ތިއީ... މަގޭ ފިރިމީހާ ނޫން މީހަކު މި މާލެއިން ކަލެއަށް ނުފެނުނީތަ؟ އޭން..! އަފީފާގެ އަތަށް ލުތްކެއްޖަހަމުން އަފީފާ ދުރަށް ކޮއްޕާލަމުން ހަސީނާ އެހިއެވެ. އެއިރު އެމޫނުގައިވާ ރުޅިވެރިކަމުގެ ތެރެއިން ވެސް އެދެލޮލުގައިވާ ކަރުތަކެއް އޭނާއަކަށް ނުހިފެހެއްޓުނެވެ. އެއްޗެއް ނުބުނެ ކޮޓަރީގެ ދޮރުގައިހީ ހުރި އަމީންއަށް ނަޒަރު ސީދާ ކޮށްލާނެހާ ހިތްވަރުވެސް ކުޑަމިނުން ހަސީނާއަކަށް ނުލިބުނެވެ.\n"ކަލޭގެ އެކަނި ހައްގެއްނޫން އެއީކީ... މަގޭ ހައްގަކަށް ވީފަހުން ކަލޭގެ ހައްގަކަށް އޭނަވީ... އަދި ހައްގުގެ ވާހަކަ އެބަ ދައްކައެއްނު...." އަފީފާގެ އެ ޖުމަލްއިން ހައްވަ ބުނެދިން ހުރިހާ ވާހަކަ ތަކެއްގެ ހަގީގަތް ގަބޫލުކުރަން ހަސީނާއަށް މަޖުބޫރުވިއެވެ. އޭނާއަށް މިހެން ހެދީ ކީއްވެކަން އެދެމީހުން ކުރެންވެސް އެހުމުގެ ހިތްވަރު ނެތި ވަގުތުގެ ކުރިމަތީ އޭނާ އިސްޖަހާލަން ޖެހުނެވެ. ހިތްހަލާކުވެ ބޮލަށް އެނބުރުން އަރާކަހަލަ އިހްސާސަކާއެކު ލަސް ފިޔަވަޅު ތަކެއްގައި ހައްވަ އޮތް އެނދާ ދިމާއަށް އޭނާ ހިނގައިގަތެވެ. ގޮތް ހުސްވެ ނިކަމެތިކަމުގައި ރޫޙު ފުނޑު ފުނޑުވެފައިވާ މައްޔިތެއް ފަދައިންނެވެ.\n"މަންމާ! ކޮންމެ ކަމެއްގަވެސް ސަބަބެއް އޮންނާނެ! އަހަންނަށް މިހެން ދިމާވުމުގެ ސަބަބަކީ ކޮބާ؟ އެމީހުންގެ ފަރާތުން މި ސުވާލުގެ ޖަވާބު ދުވަހަކުވެސް އަހަންނަކަށް ނުލިބޭނެ!..." ހަސީނާގެ ކަރުނަތަކަށް ހުއްޓުމެއް ނެތެވެ. ވިހެއުމުގެ ވޭންވަރު ނަގަމުންދިޔަކަންވެސް އިހްސާސް ނުވާހާ ބޮޑަށް އޭނާ އިނީ އެ ސުވާލުގެ ޖަވާބު ބޭނުންވެފައެވެ. ދެތިންފަހަރަކު ހައްވަގެ އަތުގައި ހިފައި ތަޅުވާލުމުންވެސް ހައްވަގެ ޚަބަރެއް ނުވިއެވެ. ހަސީނާގެ ހިތުގައި ބިރުވެރިކަން އުފެދުނީ ހައްވަ ނޭވާ ނުލާހެން ހީވުމުންނެވެ. ވެދިޔަ ހުރިހާކަމެއް ހަނދާނެތި އޭނާގެ ހުރިހާ ސަމާލުކަމެއް ހައްވައަށް ހުއްޓުނެވެ. އަޑުގެ ކޮޅަށް އަމީންއަށް ގޮވާލުމާއެކު އަމީން ދުވެމުން ކަހަލަ ގޮތަކަށް އެތަނަށް އައިސް ހައްވަގެ ވިންދުބެލިއެވެ. އެވަގުތު "މަންމާ" އޭ ކިޔައި އަމީންއަށް ބާރަށް ހަޅޭއްލަވައިގަނެވުނެވެ. އެއީ އެތައް އަހަރަކަށްފަހު ހައްވައަށް " މަންމާއޭ" ކިޔައި އޭނާ ގޮވާލި ފުރަތަމަ ފަހަރެވެ. ނަމަވެސް އެއިރު މާލަސްވެއްޖެއެވެ. ހަސީނާގެ ފައިގެ ފަލަމަސްގަނޑުން ފެށިގެން ނަމަމުންއައި ވިހެއުމުގެ ވޭންވަރު އިސް ބަނޑާ ހަމައަށް ފޯރުމާއެކު މޫނު މައްޗަށް އެނބުރުން އަރާކަހަލަ އިހްސާސެއް އޭނާއަށް ކުރެވުނެވެ.\nހޭވެރިކަން ވީއިރު، އިރު އަރައި ދުނިޔެ މައްޗަށް އުޖާލާކަން ވެރިވެފައި ވިޔަސް ހަސީނާ ވަށާލާފައިވަނީ އަނދިރިކަމެވެ. ދިގު ނިންޖަކަށްފަހު ދެ ލޯ ހުޅުވާލެވުނު އިރު، އަޑު އިވޭނެ ކަމަށް އުންމީދު ކުރެވުނު ތުއްތު ދަރިފުޅުގެ ނިޝާނެއްވެސް އެތަނުގައި ނުވެއެވެ. އެގޭތެރެއަށް ދެ ހިތާމަ އެއްފަހަރާ އައިސްގެން އުޅޭކަން ހަސީނާއަށް ރޭކާވެސް ނުލިއެވެ. ހިނދިފައިވާ ބަނޑުގައި އަތުން ފިރުމާލަމުން ތުއްތު ދަރިފުޅު އޭނައާ ގާތަށް ގެނެސް ދިނުމަށް އަމީނުގެ ގާތުން އޭނަ އެދުނެވެ.\n"ދަރިފުޅު... ދަރިފު ޅު މަރުވެއްޖެ!" ހަސީނާގެ ދެއަތުގައި ބާރަށް ހިފަހައްޓާލަމުން އަމީން އިސްޖަހާލިއެވެ. އެހެން ބުނިއިރު، ދުނިޔޭގެ ހުރިހާ ހިތާމައެއް އެއްފަހަރާ އައިސް އަމީންގެ މޫނު މައްޗަށް ޖަމާވިފަދައެވެ. އެވަގުތު ހަސީނާގެ ކަރުން ނުކުތް ގަދަ ހަޅޭއްކާއެކު އޭނާއަށް ރޮއި ގަނެވުނެވެ.\nއެވަގުތު ގޭގެ ބެލްޖެހި އަޑަށް ސިހިފައި ނިދިން ހޭލަން ތައްޔާރުވަމުން ދެފަރާތަށް އެނބުރެމުންދިޔަ އައިޝާގެ ބޮލުގައި ބޮސްދިނުމަށްފަހު ކޮޓަރިން ނިކުމެގެން ގޮސް ހަސީނާ ގޭގެ ދޮރު ހުޅުވާލިއެވެ. ހަސީނާއަށް ބިރެއް ފެނިގެން ތެޅިގަންނަހެން ތެޅިގަނެވުނެވެ. ކުރިމަތީގައި ހުރީ އަމީނެވެ. އުންމީދު ނުކޮށް ހުއްޓައި ހަސީނާ ފެނުމުން އެމޫނުގައި ހުރި ހިނިތުންވުން ފަނޑުވެ ނުތަނަވަސްކަން އެމޫނު މައްޗަށް ވެރިވިއެވެ. --ނުނިމޭ--\nދިގު ވާހަކަ ވާހަކަ: ދުންފުސް


Actress Charu, Sushmitage Beybe Rajeev aa Loabige gothun Gulhijje\nޗާރޫ އާއި ރަޖީވް---\nއެކްޓަރެސް ޗާރޫ، ސުޝްމީތާގެ ބޭބެ ރަޖީވް އާ ލޯބީގެ ގޮތުން ގުޅިއްޖެ\nއެކްޓަރެސް ޗާރޫ އަސޯޕާ، ސުޝްމީތާ ސެންގެ ބޭބެ ރަޖީވް ސެން އާ ލޯބީގެ ގޮތުން ގުޅިއްޖެއެވެ.\nޗާރޫ އާއި ރަޖީވް ލޯބީގެ ގޮތުން ގުޅިފައިވާކަން ރަސްމީކޮށް އިންސްޓަގުރާމު މެދުވެރިކޮށް ހާމަކޮފައިވާއިރު އެދެމީހުން ވެސް ވަނީ އެކުގައި ނަގާފައިވާ ފޮޓޯތަކެއް ވެސް ހިއްސާކޮށްފައެވެ.\nމީގެ ކުރިން ދެމީހުންގެ ދެމެދު ލޯބީގެ ގުޅުމެއް އޮންނަ ކަމުގެ ވާހަކަތައް ފެތުރުނު ނަމަވެސް ދެމީހުން ވަނީ އޭރު އެކަމާ އިންކާރުކޮށްފައެވެ. އިންޑީއާގެ ނޫސްތަކުން ބުނާގޮތުގައި އެމީހުންގެ ގުޅުން ރަސްމީކޮށް އަންގާފައިވަނީ އެގުޅުން އިތުރު ހަރުފަތަކަށް ގެންދިއުމަށްޓަކައެވެ.\nގިނަ ބަޔަކު ދެމީހުންނަށް އަންނަނީ މަރުހަބާ ކިޔަމުންނެވެ. އަދި ކައިވެނި ކުރަނީ ކޮންއިރަކުތޯ ގިނަ ބަޔަކު ވަނީ އެދެމީހުން ސުވާލުކޮށްފައެވެ. ނަމަވެސް އެކަމާ ގުޅިގެން އަދި އެއްވެސް އެއްޗެއް ބުނެފައެއް ނުވެއެވެ.\nޗާރު ވަނީ ގިނަ މަޝްހޫރު ޓިވީ ޝޯތަކުގައި މަސައްކަތް ކޮށްފައެވެ. އޭގެ ތެރޭގައި މެރީ އަންގްނޭ މޭ، ޖީޖީ މާ، ބާލް ވީރް، ބަޅޭ އައްޗޭ ލަގްތޭހޭ، އަދި އަމްރިތު މަންތަން ހިމެނެއެވެ. އޭނާ މިހާރު އަންނަނީ ކަސްތޫރީގެ ރޯލުން ކަރްން ސަންގިނީ ގައި މަސައްކަތް ކުރަމުންނެވެ.\nޗާރޫ އަސޯޕާ މުނިފޫހިފިލުވުން


Ooredoo Super Net Fixed Broadband ge Khidhumaiy Hoadeddhoo ah! - AO News\nއުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ހޯޑެއްދޫއަށް!\n100 އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ގދ. ހޯޑެއްދޫ މިއަދު ތައާރަފްކޮށްފިއެވެ.\nމި ޚިދުމަތް ތަޢާރަފް ކުރުމާއިގުޅިގެން އުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވީ ބޮޑެތި ޑޭޓާ އެލަވަންސްތަކާއި، ހަލުވި ސްޕީޑްތަކާއި، ޑޭޓާ ރޯލްއޯވަރ ޚިދުމަތް އެކުލެވޭ މި ޕެކޭޖުތަަަކަަކީ މާކެޓްގަައި މިހާރު ހުރި އެންމެ ފުރިހަމަ ޕެކޭޖްތަައް ކަމަށެވެ. އަދި ކުރިއަށްއޮތްް ތަނުގައިވެސް ދިވެހިންގެ އިޖްތިމާޢީ އަދި އިޤްތިޞާދީ ތަރައްޤީއަަށް މަންފާވާނެ ފަދަ ޚިދުމަަތްތަަައް ފޯރުކޮށްދިނުމުގަަައި އުރީދޫ ދެމިތިބޭނެ ކަަަމުގެ ޔަަަގީންކަން އަަރުވާ ކަމަށެވެ.\n“އަޅުގަނޑުމެން އަބަދުވެސް މަސައްކަތްކުރަނީ ކަސްޓަމަރުންގެ ބޭނުންތަކާ އެއްގޮތަށް ޙިދުމަތް ފޯރުކޮށްދިނުމަށް. ރާއްޖޭގެ ހުރިހާ ކަންކޮޅުތަކަަކަށްވެސް ފެންވަަަރު ރަނގަޅު އިންޓަަނެޓްގެ ޙިދުމަތް ފޯރުކޮށްދިނުމަށް އަޅުގަނޑުމެން މަސައްކަތްކުރަނީ ނުހަނު މުހިންމުކަމާއެކު. އެގޮތުން އުރީދޫ ފިކްސްޑް ބްރޯޑްބޭންޑް ގެ ޙިދުމަތް މިއަދު މިވަނީ ގދ. ހޯޑެއްދޫއަށް ތައާރަފްކޮށްފަ. ސުޕަރނެޓްގެ ޚިދުމަތާއެކު ހޯޑެއްދޫ ރައްޔިތުން ޑިޖިޓަލް ޒަރިއްޔާތަައް މެދުވެރިކޮށް އިތުރު ފުރުސަތުތަކާއި ގުޅުވާލަދިނުމަކީ އަޅުގަނޑުމެންނަށްލިބޭ ވަރަށް ބޮޑު އުފަލެއް. ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ.\nމި ބަދަލުގެ ދަށުން ސުޕަރނެޓް ކަސްޓަމަރުންނަށް5ގުނަ އިތުރު ސްޕީޑާއެކު %100 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަރނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. މީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށް ވެސް ޑޭޓާ ރޯލް އޯވަރގެ ޙިދުމަތާއެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާއި އެއްވެގެންދާނެއެވެ.\nހޯޑެއްދޫގެ ރައްޔިތުންނަށް، އެންމެ ހެޔޮއަގުގައި އިންޓަރނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.


Dharivarun ge thasveeru kurahai teacher aku surprise eh dheefi | Mihaaru\nލައިފްސްޓައިލް / ފިލިޕީންސް\nޓީޗަރަކު ހުރިހާ ދަރިވަރުންގެ ސޫރަ ކުރަހައި ސަޕްރައިޒެއް ދީފި\nދަރިވަރުންގެ ޑެސްކް މަތީގައި ޓީޗަރު ކުރެހި ދަރިވަރުންގެ ކުރެހުންތައް ބަހައްޓާފައި.\nހޯލީ ރެޑީމާ ސްކޫލްގެ ގްރޭޑް 9ގެ ދަރިވަރުން ކުލާހަށް ޖަމާވި އިރު، ކޮންމެ ދަރިވަރެއްގެ ޑެސްކް މަތީގައި އިނީ އެ ކުއްޖެއްގެ ސޫރަ ފެންނަ އަތުކުރެހުމެކެވެ. މިކަން ކޮށްފައި ވަނީ އިނގިރޭސި ޓީޗަރު ރޯޒްލީން ބާކޮމާ އެވެ.\nއޭނާ ބުނި ގޮތުގައި ދަރިވަރުންނަށް ދިން ސަޕްރައިޒުން ހުރިހާ ކުދިންނަށް ވެސް ލިބުނީ ވަރަށް ބޮޑު އުފަލެކެވެ. އަދި އެކަމަށް ހުރިހާ ދަރިވަރުން އޭނާ އަށް ޝުކުރު އަދާ ކުރުމުން ލިބުނު އުފާ އަދި މާ ބޮޑުވި ކަމަށް ބުންޏެވެ.\nގްރޭޑް 6-9 އަށް އިނގިރޭސި މާއްދާ ކިޔަވައިދޭ ރޯޒްލީން، 35، ބީބީސީ އަށް ކިޔައި ދިން ގޮތުގައި 27 ދަރިވަރުންގެ ތަސްވީރު އޭނާ ކުރަހަން ފެށީ މިދިޔަ މަހުގެ 1 ވަނަ ދުވަހު އެވެ. އަދި ކުރެހުންތައް ނިންމައިލެވުނީ މި މަހުގެ ހަ ވަނަ ދުވަހު އެވެ.\n"އަހަންނަކީ ވަރަށް ކުޑައިރުއްސުރެ ވެސް ކުރެހުމަށް ލޯބިކުރާ އަދި އަބަދުވެސް ހޮބީއެއްގެ ގޮތުގައި މިކަން ކުރާ މީހެއް،" އޭނާ ބުންޏެވެ. "އެހެންވެ ހިތަށް އެރީ ކްރިސްމަސް ޗުއްޓީގައި ގޭގައި އިނދެގެން ދަރިވަރުންގެ ތަސްވީރޭ މި ފަހަރު ކުރަހާލާނީ." ރޯޒްލީން ބުނި ގޮތުގައި އޭނާ ޓީޗަރަކަށްވުމުގެ ކުރިން އެންމެ ފުރަތަމަ ވާން ބޭނުންވީ ވެސް ކޮމިކް އިލަސްޓްރޭޓާއަކަށެވެ. އެކަމަކު ކެރިއަރު މުޅިން އެހާ ދިމާލަކަށް ދިޔަސް، ކުރެހުމަށް އޮންނަ ލޯބި ނުގެއްލި، މި މަސައްކަތުން ބަޔަކު އުފާކޮށްދެވޭތީ ވަރަށް ހިތްހަމަޖެހޭ ކަމަށް ބުންޏެވެ.\nދަރިވަރުންގެ ތަސްވީރު ކުރަހާފައި ރޯޒްލީން ވަނީ ފޭސްބުކް ގައި ވެސް އެ ތަސްވީރުތައް ވަކިވަކިން ޕޯސްޓް ކޮށްފަ އެވެ. އަދި ވަރަށް ގިނަ ބަޔަކު ފޮޓޯތަކަށް ލައިކްކޮށް، ކޮމެންޓް ވެސް ކޮށްފައި އެވެ.\nޓީޗަރުގެ ފަރާތުން ލިބުނު ސަޕްރައިޒުން އުފާވެފައި ހުރި މައިކަލް ރީ އާގޮނޯސާ، 15، ބުނި ގޮތުގައި މިއީ ޓީޗަރެއްގެ ފަރާތުން މިހާތަނަށް ލިބުނު އެންމެ ތަފާތު ހަދިޔާ އެވެ.\nރޯޒްލީން ކުރެވި މައިކަލްގެ ތަސްވީރު.\n"އެންމެ އުފާވި ކަމަކީ ސީދާ ރޯޒްލީން މިސްގެ އަތުން ކޮންމެ ކުއްޖެއްގެ ތަސްވީރު ކުރަހާފައި އިނީމަ. އެހެންވެ މި ހަދިޔާ ވަރަށް ހާއްސަ،" އޭނާ ބުންޏެވެ. "މީތި ހަނދާނަކަށް ވަރަށް ރަނގަޅަށް ރައްކާ ކުރާނަން."\nމައިކަލް ބުނި ގޮތުގައި ރޯޒްލީން މިސްއަކީ ވަރަށް ތަފާތު މިޒާޖެއްގެ ވެސް މީހެކެވެ.\n"ކިޔަވައިދޭ ވަގުތު ވަރަށް ސީރިއަސް ވާނެ. އަދި ވަރަށް ހަރުކަށި ވެސް ވާނެ. އެކަމަކު އެ ނޫން ވަގުތެއްގައި ދިމާވެއްޖެ ނަމަ ވަރަށް މަޖާ ޖޯކް ވެސް ކިޔައިދީ ދަރިވަރުންނާ ސަމާސާ ވެސް ކުރާނެ،" އޭނާ ބުންޏެވެ. "އެހެންވެ ހުރިހާ ކުދިންގެ ވެސް ފެވަރިޓެއް ރޯޒްލީން މިސްއަކީ."\nޓީޗަރުން ކިޔަވާކުދިން ފިލިޕީންސް


Covid jehigen maruvi meehunge adhadhu2million in mahchah\nކޮވިޑް ޖެހިގެން މަރުވި މީހުންގެ އަދަދު ދެ މިލިޔަނުން މައްޗަށް\nޗައިނާގެ ވުހާންގެ ހޮސްޕިޓަލަކަށް ބަލި މީހަކު ވެއްދުމުގައި އެ ގައުމުގެ ސިއްހީ ހިދުމަތްތެރިއަކު މަސައްކަތް ކުރަނީ\nދުނިޔޭގެ އެކިކަންކޮޅުތަކުގައި ކޮވިޑް ޖެހިގެން މަރުވިމީހުންގެ ޖުމްލަ އަދަދު އިއްޔެ ދެމިލިޔަން ފަހަނައަޅައި ހިނގައްޖެއެވެ.\nއެބަލީގައި މަރުވި މީހުންގެ އަދަދު މިހާ މައްޗަށް ގޮސްފައި މިވަނީ އެބަލީގެ ވެކްސިން ޖަހަން ގައުމުތަކުން ވަރުގަދަ މަސައްކަތްތަކެއް ކުރަމުން އަންނަ ވަގުތެއްގައެވެ. އެ މަސައްކަތް ކުރިއަށްދާތީ ބައެއް ގައުމުތަކުގެ މީހުން އުއްމީދުކުރަނީ ބަލިމަޑުކަން ދާދި އަވަަހަށް ނިމިދާނެ ކަަމަށެވެ. އެކަމަކު އެހެން ބައެއް ގައުމުތަަށް އަދި އެއީ ވަރަށް ދުރު ހުވަަފެނެކެވެ.\nކޮވިޑްޖެހިގެން މަރުވިމީހުންގެ އަދަދު ދެމިލިޔަނަށް ވުރެ މައްޗަށް ގޮސްފައި މިވަނީ ޗައިނާގެ ވޫހާނުން އެބަލި ފުރަތަމަ ފެނުނުތާ އަހަރަކާ ކުޑަ ދުވަސްކޮޅެއްގެ ތެރޭގަ އެވެ. ކޮވިޑްގެ ހިސާބުތައް އެންމެ ރަަނގަޅަށް ބަލަހައްޓާ ޖޯންހޮޕްކިންސް ޔުނިވާސިޓީގެ ހިސާބުތައް ދައްކާގޮތުގައި ބަލިޖެހުނުކަން ޓެސްޓްތަކުން ކަށަވަރުކުރެވުނު މީހުންގެ އަަދަދު މިހާރު ވަނީ 90 މިލިޔަނަށް ވުރެ މައްޗަށް ގޮސްފަ އެވެ.\nބަލިމަޑުކަމުގެ ނުރައްކާ އެންމެ ބޮޑަށް ކުރިމަތިވި ކޮންޓިނެންޓްކަަމަށްވާ ޔޫރަޕުން މަރުވިމީހުންގެ އަދަދަކީ މިހައިތަނަށް 650،560 އެވެ. ލެޓިން އެމެރިކާއާއި ކެރީބިއަން ސަރަހައްދުން މަރުވިމީހުންގެ އަދަދަކީ 542،4110 އެވެ. އެމެރިކާއާއި ކެނެޑާއިން 407،090 އެވެ.\nކޮވިޑްގައި މަރުވިމީހުންގެ އަދަދު ދެމިލިޔަނަށް ވުރެ މައްޗަށް ދިއުމުން އދ.ގެ ސެކްރެޓަރީ ޖެނެރަލް އެންޓޯނިއޯ ގުޓާރެސް އެކަން ސިފަކުރެއްވީ “ވަަރަށް ހިތްދަތި”ކަމެއްގެ ގޮތުގައެވެ. އެއާ އެކު އެއްބަޔަކު އަނެއް ބަޔަކަށް ވާގިވެރިވުމަށް އޭނާ ގޮވައިލެއްވިއެވެ.\n“ހިތާމައާ އެކު ދަންނަވަން ޖެހެނީ ބަލިމަޑުކަމުގެ ނަތީޖާ މިހާ ގޯސްވީ މުޅި ދުނިޔޭގައި ގުޅިގެން މަސައްކަތްކުރުން ނެތުމުގެ ސަބަބުން،” އޭނާ ވިދާޅުވިއެވެ.\nބައެއް ގައުމުތަކަށް މިއަހަރުވެސް އަރައިނުގަނެވޭނެ\nއެެމެރިކާ، އިނގިރޭސިވިލާތްް، ކެނެޑާ، އިޒްރޭލް އަދި ޖަރުމަަނު ފަދަ މުއްސަނދި ބައެއް ގައުމުތަކުގެ މީހުންނަށް މިހާރު ވަނީ ކޮންމެވެސްް ވަރެއްގެ ހިތްހަމަޖެހުމެއް ލިބިފައެވެ. އެތަންތަނުގެ އެތައްް މިލިޔަން މީހުންނަށް މިހާރު ވަނީ ކޮވިޑާ ދެކޮޅަށް ކޮންމެވެސް ވަރެއްގެ ހިމާޔަތެއް ލިބިފައެވެ. އެއީ ވެކްސިންގެ އެއް ޑޯޒް ނަމަވެސް އެމީހުންނަށް ދީފައި ވާތީއެވެ. އެހެން ނަމަަވެސްް ބައެއް ގައުމުތަކުގައި ވެކްސިން ދިނުމުގެ މަސައްކަތް އަދިވެސް ނުވެސް ފެށެއެވެ.\nއެެހެންވެ ކަމާ ބެހޭ މާހިރުން ލަފާކުރައްވާ ގޮތުގައި އީރާން، އިންޑިއާ، މެކްސިކޯ އަދި ބްރެޒިލް ފަދަ ގައުމުތަކަށް ކުރިއަށް އޮތް އަހަރެއްހާ ދުވަހަކީ ވެސް ގެއްލުމާއި ދަތީގެ ދުވަސްތަކެކެވެ. ކޮވިޑްގައި މަރުވިމީހުންގެ ހަތަރުބައިކުޅަ އެއްބަޔަކީ މިގައުމުތަކައި މަރުވިމީހުންނެވެ.\nކަންމިހެން ހުރި އިރު ހުރިހާ ގައުމަކަށް އަދި ހާއްސަކޮށް ތަރައްގީވަމުން އަންނަ ގައުމުތަކަށް ވެކްސިން ފޯރުކޮށްދިނުމަށް ޓަކައި އދ، އިން އިސްނަގައިގެން ގާއިމްކޮށްފައިވާ ކޮވެކްސް ފެސިލިޓީ އެކަށީގެންވާ ގޮތަކަށް މަސައްކަތެއް ނުކުރެއެވެ. ކޮވެކްސްއަށް ވެކްސިން ނުލިބިގެން އުޅެނީ ފައިސާ ނެތިގެންނެވެ.\nއެހެންވެ ދުނިޔޭގެ ސިއްހަތުޖަމިއްޔާ ޑަބްލިއުއެޗްއޯގެ ސައިންސްވެރިން ވިދާޅުވާ ގޮތުގައި ކޮވިޑާ ދެކޮޅަށް ހާޑް އިމިއުނިޓީއެއް އުފެދުން އަދި އޮތީ ވަރަށް ދުރުގައެވެ. “ހާޑް އިމިއުނިޓީ” އަކީ ގިނަ ބައެއްގެ ހަށިގަނޑުގައި އެބައްޔާ ދެކޮޅަށް ދިފާއު އުފެދުމެވެ. އެކަމަށް ޓަކައި ދުނިޔޭގެ އާބާދީގެ މަދުވެގެން 70 ޕަސެންޓް މީހުންނަށް ވެކްސިން ދޭން ޖެހެއެވެ.\nސިއްހީ މާހިރުން ކަންބޮޑުވެވަޑައިގަންނަވާ ކަމަކީ އެކަށީގެންވާ އަވަސްމިނެއްގައި ވެކްސިން ނުދެވޭ ނަމަ ވައިރަސް މިއުޓޭޓްވާން (ބަދަލުވާން) ވަގުތުލިބުމެވެ.


Vazeefaage furusathu - Project Officer\nވަޒީފާގެ ފުރުސަތު - ޕްރޮޖެކްޓް އޮފިސަރ\n7 އޮކްޓޯބަރ 20197months ago\nމަޤާމުގެ ގިންތި :\nއައްޑޫސިޓީ ކައުންސިލްގެ އިދާރާ، ހިތަދޫ / އައްޑޫ\nސަޕޯޓިންގ ކޯ އެލަވަންސް 2: މަހަކު -/700 ރުފިޔާ.\nމިނިސްޓްރީ އޮފް ނޭޝަނަލް ޕްލޭނިންގް އެންޑް އިންފްރާސްޓްރަކްޗަރ ތަމްސީލު ކުރުމަށް އެމްޕްލޯޔަރ ރެޕްރެޒެންޓޭޓިވްގެ ގޮތުގައި މަސައްކަތްކުރަންޖެހޭ ޕްރޮޖެކްޓްތަކުގައި ކުރަންޖެހޭ އެންމެހާ މަސައްކަތް ކުރުން.\nތަރައްޤީގެ އެކިއެކި މަޝްރޫޢުތައް ރާވައި ހިންގުމުގައި ސަރުކާރުގެ މިނިސްޓްރީތަކަށް ރައްޔިތުންގެ ފަރާތުން ލަފަޔާއި މަޝްވަރާ ދިނުމުގެ އެންމެހާ މަސައްކަތް ހިންގާ ބެލެހެއްޓުން.\nސަރުކާރުގެ މިނިސްޓަރީތަކުން ހިންގާ މަޝްރޫޢުތައް ހިނގާނުހިނގާ ގޮތް ބެލުމުގައި އެހީތެރިވެދީ، އެ މިނިސްޓްރީތަކަށް ޖަވާބުދާރީވެ، އެ މިނިސްޓްރީތަކުން ކަނޑައަޅާ ގޮތަކަށް ޤަވާޢިދުން ރިޕޯރޓް ފޮނުވުން.\nސަރުކާރުން އައްޑޫސިޓީގައި ހިންގާ އުމްރާނީ ތަރައްޤީގެ މަޝްރޫޢުތަކާއި ގުޅިގެން ކައުންސިލްގެ އިދާރާއިން ކުރަންޖެހޭ އެންމެހާ އިދާރީ އަދި ޓެކްނިކަލް މަސައްކަތްތައް ހިންގުން.\nޙަވާލުކުރެވިފައިވާ މަސައްކަތާއިގުޅިގެން އެކި ފަރާތްތަކަށް ފޮނުވަންޖެހޭ ސިޓީ،މެސެޖު ފަދަ ލިޔުންތައް ލިޔެ ފޮނުވުމާއި އޭގެ ރެކޯޑު ބެލެހެއްޓުން.\nހަވާލުކުރެވޭ ޕްރޮޖެކްޓްތަކުގެ މަސައްކަތްތައް ކޮންޓްރެކްޓަރ ކުރަމުންގެންދަނީ އެއްބަސްވުމާއި އެއްގޮތަށް، ކަނޑައެޅިފައިވާ ސްޕެސިފިކޭޝަންގައިވާ ގޮތަށްކަން ކަށަވަރުކުރުމަށް މަސައްކަތް ސްޕަވައިޒުކޮށް ބެލެހެއްޓުން.\nސައިޓްލޮގް ކަނޑައެޅިފައިވާ ގޮތަށް ގަވާއިދުން ބެލެހެއްޓުން.\nމަސައްކަތުގެ ސައިޓްތަކަށް ކަނޑައަޅާ ޝެޑިއުލްއެއްގެ ދަށުން ވިޒިޓްކޮށް ފާހަގަވާ ނުރަނގަޅު ކަންތައްތައް ރަގަޅުކުރުމަށް ލިޔެކިއުމުން އަންގަމުން ގެންދިއުން.\nބިޒްނަސް އެޑްމިނިސްޓްރޭޝަން، ބިޒްނަސް މެނޭޖްމަންޓް، ޕްރޮޖެކްޓް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން ދާއިރާއަކުން:\nދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nފުރިހަމަ ކުރައްވާފައިވާ ވަޒީފާއަށް އެދޭ ފޯމް (މި ފޯމު އައްޑޫސިޓީ ކައުންސިލްގެ އިދާރާގެ ކައުންޓަރުންނާއި، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ ވެބްސައިޓުން (adducity.gov.mv) މި ފޯމު ޑައުންލޯޑްވެސް ކުރެވޭނެއެވެ.)\nސިވިލް ސަރވިސް ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓުގެ ކޮޕީ:\nމަޤާމުގެ މަސައްކަތާއި ގުޅޭ ދާއިރާއަކުން ލިބިފައިވާ ތަޢުލީމު (ކަނޑައެޅިފައިވާ އިންސައްތަ: 35%)\nސިވިލް ސާރވިސްއަށް ވަނުމަށް ދެވޭ އިމްތިޙާން (ކަނޑައެޅިފައިވާ އިންސައްތަ : 5%)\nލިބިފައިވާ ހުނަރު- އިންޓަވިއު (ކަނޑައެޅިފައިވާ އިންސައްތަ: 40%)\nނޯޓް: މަޤާމަށް އައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓުގެ ޖުމްލަ %45 (ސާޅިސް ފަހެއް) އިންސައްތައަށް ވުރެ މަތިވާންޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޫބަރު 15 ވާ އަންގާރަ ދުވަހު 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 އޮކްޓޫބަރު 27 އާއި 2019 ނޮވެންބަރު 06 އާ ދެމެދު، އައްޑޫސިޓީ ކައުންސިލްގެ އިދާރާގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n08 ޞަފަރު 1441\nޕަބްލިޝް ކުރި ތާރީޚް: 07-10-2019


Raees Yamin Qauma Muhaathabu Kurevvun | #Dhiislam\nރައީސް ޔާމީން އެންމެ ފުރަތަމަ ޤައުމާ މުޚާތަބުކޮށް ދެއްކެވި ވާހަކަފުޅު\n4 years ago |0comment| November 18, 2013 |\nމިއީ ރައީސުލް ޖުމްހޫރިއްޔާ ޢަބްދުﷲ ޔާމީން ޢަބްދުލް ޤައްޔޫމް، 17 ނޮވެމްބަރ 2013، ގައި ރައީސުލް ޖުމްހޫރިއްޔާ ކަމުގެ ޤާނޫނީ ހުވާ ކުރެއްވުމަށްފަހު، ދިވެހި ޤައުމާ މުޚާޠަބު ކުރައްވައި އެންމެ ފުރަތަމަ ދެއްވި ޚިޠާބެވެ.\nاَلحَمْـدُ لِلّـهِ رَبّ العَـالَمِـين، وَالصّـلاة وَالسّلام علـى سيدنا محـمَّدٍ، خاتم الأنبياء والمرسلين، وَعلـى آلـه وأصـحَابِه أجمـعـين.\nރައްޔިތުންގެ މަޖިލީހުގެ ޢިއްޒަތްތެރި ރައީސް، މަޖިލީހުގެ ޢިއްޒަތްތެރި މެންބަރުން، ދިވެހިރާއްޖޭގެ އުއްތަމަ ފަނޑިޔާރު، ދިވެހިރާއްޖޭގެ ލޮބުވެތި ޢިއްޒަތްތެރި ރައްޔިތުން، މި ޖަލްސާއަށް ވަޑައިގެން ތިއްބެވި އެންމެހާ ޢިއްޒަތްތެރިން.\nاللّه سبـحــانه وتعالـىގެ ޙަޟުރަތުން ވާގިއެދިހުރެ، ދިވެހިރާއްޖޭގެ ރައީސުލްޖުމްހޫރިއްޔާ ކަމުގެ ޤާނޫނީ ހުވާކުރުމަށްފަހު، ދިވެހިރާއްޖޭގެ ލޮބުވެތި ރައްޔިތުން އަޅުގަނޑާ ތިޔަ ޙަވާލުކުރެއްވި ބުރަ މަސްއޫލިއްޔަތުތަކާއި ވާޖިބުތައް، އަޅުގަނޑުގެ ލިޔާޤަތާއި ޤާބިލިއްޔަތު ތަންދިން އެންމެމަތީ ދަރަޖައަކަށް އަދާކުރަމުން ގެންދިޔުމުގެ ހެޔޮ ވިސްނުމާއި ތައުފީޤު ދެއްވުން އެދި މާތްﷲގެ ޙަޟުރަތުގައި ދުޢާ ދަންނަވަން.\nއިއްޔެ ބޭއްވުނު ރިޔާސީ އިންތިޚާބުގައި، އަޅުގަނޑަށާއި އަޅުގަނޑުގެ ނައިބު ޑޮކްޓަރ މުޙަންމަދު ޖަމީލް އަޙްމަދަށް ވޯޓް ދެއްވައި، އަޅުގަނޑުމެން މަޤާމަށް އިންތިޚާބު ކުރެއްވި ކަމަށްޓަކައި، ރާއްޖޭގެ ލޮބުވެތި ރައްޔިތުންނަށް ވަރަށް އިޚްލާޞްތެރިކަމާއެކީ ޝުކުރު ދަންނަވަން. މިއީ ދިވެހިރާއްޖޭގެ ރައްޔިތުން އަޅުގަނޑުމެންނަށް ދެއްވި ވަރަށް ވަރުގަދަ ވަރަށްބޮޑު ޝަރަފެއް.\nއަޅުގަނޑުމެން މި މަޤާމަށް އިންތިޚާބު ކުރެއްވުމުގައި އެހީތެރިވެދެއްވި ހުރިހާ ފަރާތްތަކަށް، މި ފުރްޞަތުގައި ވަރަށް އިޚްލާޞްތެރިކަމާއެކީ ޝުކުރު ދަންނަވަން. ޚާއްޞަކޮށް، އަޅުގަނޑު ތަމްސީލުކުރާ ޕާޓީއާ އިއްތިހާދުވެވަޑައިގެންނެވި ސިޔާސީ ލީޑަރުން، އަޅުގަނޑު ހޮއްވަވައިދެއްވުމަށް ކުރެއްވި ބުރަ މަސައްކަތްތައް، އަޅުގަނޑު ފާހަގަކުރަން. އެމަސައްކަތްތަކުގެ މަތިން ދުވަހަކުވެސް އަޅުގަނޑު ހަނދާންނައްތާނުލާނެ ވާހަކަ، ވަރަށް އުފަލާއެކު، ވަރަށް އިޚްލާޞްތެރިކަމާއެކު ދަންނަވަން.\nމިއަދަކީ ވަރަށް ތާރީޚީ ދުވަހެއް. މިއަދަކީ އަޅުގަނޑުމެންގެ މި ލޮބުވެތި ޤައުމު، އަލުން ބިނާކުރުމުގެ އާ މަރްޙަލާއެއް އަޅުގަނޑުމެން ފަށާ ދުވަސް. އާ ރޫޙަކާއެކު އަޅުގަނޑުމެންގެ ޤައުމިއްޔަތު އިތުރަށް ވަރުގަދަކޮށް، ޤައުމު ކުރިއަށް ގެންދިޔުމުގެ މަތިވެރި ޢަޒުމުގައި، އަޅުގަނޑުމެން މަސައްކަތް ފަށާ ދުވަސް.\nދިވެހިރާއްޖެއަކީ ފުރިހަމަ ސިޔާދަތީ ބާރު ލިބިގެންވާ މިނިވަން ޤައުމެއް. މިޤައުމުގެ މިނިވަންކަމާއި ސިޔާދަތު ބިނާވެފައި މިވަނީ، މާތްވެގެންވާ އިސްލާމްދީނުގެ މަތިވެރި ހިދާޔަތުގެ މައްޗަށް. އެހެންކަމުން، ދިވެހިންގެ ހިތްތަކުގައި އިސްލާމްދީނަށް އޮންނަ ވަރުގަދަ ލޯބި އިތުރުކޮށް، ޤައުމިއްޔަތުގެ ރުކުންތަކަށް އިސްކަންދީގެން، ޤައުމީ ބަހާތައް ހަރުދަނާ ކުރުމަށް އަޅުގަނޑު އިސްކަންދޭނަން. ހަމައެޔާއެކު، އަޅުގަނޑުމެންގެ ޅަކުދިންނާއި، ޒުވާނުންގެ ހިތްތަކުގައި އިސްލާމްދީނުގެ ރިވެތި އުޞޫލުތައް ވަރުގަދަކުރުމަށްޓަކައި ކުރަންޖެހޭ މަސައްކަތްތައް ކުރުމުގައި، އިރާދަކުރެއްވިއްޔާ، އަޅުގަނޑު ސާބިތުކަމާއެކު ދެމިހުންނާނެ ވާހަކަ، ޔަޤީންކޮށް ކަށަވަރުކޮށް އަރުވަން.\nރާއްޖޭގެ ރައީސުލްޖުމްހޫރިއްޔާ ކަމުގެ މަޤާމު މިއަދު އަޅުގަނޑާ ޙަވާލުވާއިރު، މި ލޮބުވެތި ޤައުމު މިއޮތީ، ވަރަށް ނާޒުކު ފައްތަރެއްގައި. ޤައުމު މިވަނީ ސިޔާސީ ހަލަބޮލިކަމެއްގެ ތެރޭގައި ވަރަށް ބޮޑަށް ޤައުމު ފިތިފައި. ރައްޔިތުން ތިބީ ވަރަށްބޮޑު ނުތަނަވަސްކަމެއްގެ ތެރޭގައި. އެހެންކަމުން، ސިޔާސީ ހަލަބޮލިކަމުން އަރައިގަނެ، ރާއްޖޭގެ ރައްޔިތުންނަށް އަމާން ވެށްޓެއް ޤާއިމުކޮށްދިނުމަކީ، ރާއްޖޭގެ ރައީސުލްޖުމްހޫރިއްޔާގެ ޙައިޘިއްޔަތުން އަދި ދައުލަތުގެ އެންމެމަތީ ވެރިޔާގެ ޙައިޘިއްޔަތުން މިއަދު އަޅުގަނޑުގެ މައްޗަށް އޮތް ވަރަށް މުހިންމު ޤައުމީ ޤައުމީ ވާޖިބެއް. ވަރަށްބޮޑު މަސްއޫލިއްޔަތެއް. މި މުހިންމު މައްސަލަ ޙައްލުކުރެވޭނީ، ދެންމެ އަޅުގަނޑު މިދަންނަވާލި ފަދައިން، އަޅުގަނޑުމެންގެ މެދުގައި ގެއްލިފައިވާ އިޖްތިމާޢީ ފޭރާން ވަރުގަދަކޮށް، ރައްޔިތުން އެކަތިގަނޑަކަށްވެ އެއްބައިވެގެން. ކޮންމެ ރައްޔިތަކުވެސް އަމިއްލަ މަޞްލަޙަތަށްވުރެ، ޤައުމީ މަޞްލަޙަތު އިސްކޮށްގެން. ވަކިމީހަކަށް، ވަކި ކުލައަކަށް ނުބަލައި، އެންމެންނަކީވެސް ހަމަހަމަ ބައެއް ކަމަށް ދެކިގެން. އާދެ! ޤައުމަކީ އެންމެ އިސްކަން ކަމުގައި ދެކިގެން. ދައުލަތުން ރައްޔިތުންނަށް ދޭންޖެހޭ އަސާސީ ޚިދްމަތްތައްދީ، ރައްޔިތުންގެ ކަންކަން ފުރިހަމަކޮށްދީގެން. ޤައުމުގެ ހަމަޖެހުމަށްޓަކައި، އެންމެން އަތުކުރިއޮޅާލައިގެން، އެއް މިޞްރާބަކަށް ދަތުރުކުރަން ފަށަންވެއްޖެ.\nމި ފުރްޞަތުގައި، އަޅުގަނޑު މަސައްކަތް ކުރަމުން މިދަނީ، މުޅި ޤައުމަށާއި، ދިވެހި ރައްޔިތުންނަށްކަން ތިޔަ ލޮބުވެތި ރައްޔިތުންނަށް ޔަޤީންކޮށް އަރުވަން. ކޮންމެ ރައްޔިތަކީވެސް އަޅުގަނޑުގެ އަޚެއް. އަޅުގަނޑުގެ އުޚުތެއް. އަޅުގަނޑުގެ މަޤާމުގެ މަސްއޫލިއްޔަތު އަދާކުރަމުން މިގެންދަނީ، އަޅުގަނޑަކީ ރައްޔިތުންގެ ރައީސްކަން، ހުރިހާ ވަގުތެއްގައިވެސް ހަނދާންބަހައްޓައިގެން.\nލޮބުވެތި ޢިއްޒަތްތެރި ރައްޔިތުން:\nމިއަދު ރާއްޖެ މިވަނީ އިޤްތިޞާދީ ވަރަށްފުން ވަޅުގަނޑެއްގެ ތެރޭގައި. އިޤްތިޞާދީ ގޮތުން ރާއްޖެ މިއަދު މިއޮތީ ވަރަށް ނާޒުކު ފައްތަރެއްގައި. ދައުލަތުގެ ދަރަނި މިވަނީ އަތްނުފޯރާ ހިސާބަށް މައްޗަށް ގޮސްފައި. ހަމައެހެންމެ، ދައުލަތުގެ ބަޖެޓްގެ ޚަރަދުތައް މިވަނީ އިންތިހާއަށް މައްޗަށް ގޮސްފައި. އެހެންކަމުން، ދައުލަތުގެ ޚަރަދުތައް ކުޑަކުރުމަށް މިއަދު މިވަނީ ވަރަށްބޮޑު އިސްކަމެއްދޭން ޖެހިފައި. އެހެންކަމުން، ދައުލަތުގެ ބަޖެޓްގެ ޚަރަދުތައް ކުޑަކުރުމަށް ޚާއްޞަ މަސައްކަތްތަކެއް އަޅުގަނޑު ވަރަށް އަވަހަށް ފަށާނެ ވާހަކަ ދަންނަވަން.\nއިޤްތިޞާދީ ގޮތުން ރާއްޖެއަށް ކުރިމަތިވެފައިމިވާ ގޮންޖެހުންތަކުން އަރައިގަނެވޭނީ، އިޤްތިޞާދީ ސިޔާސަތުތަކަށް ވަރަށް ބޮޑެތި ބަދަލުތަކެއް ގެނެސްގެން. ރާއްޖޭގެ އިޤްތިޞާދީ މައި ތަނބުތައް ވަރުގަދަކުރެވިގެން. އިޤްތިޞާދު ހަރުދަނާ ކުރުމަށްޓަކައި އަޅަންޖެހޭ ފިޔަވަޅުތައް މިހާރުން މިހާރަށް އަޅަން ފަށަންޖެހޭ. ހަމައެޔާއެކު، ވިޔަފާރީގެ ފުރްޞަތުތައް، ފުޅާ ދާއިރާއެއްގައި ހުޅުވާލައިގެން. ރާއްޖޭގެ މަސްވެރިންނަށާއި ދަނޑުވެރިންނަށް، އެކަށީގެންވާ އާމްދަނީއެއް ލިބޭ ގޮތްތައް ތަނަވަސްކޮށްދީގެން. ރާއްޖޭގެ ޒުވާނުންނަށް ވަޒީފާގެ ފުރްޞަތުތައް ތަނަވަސްކޮށްދީގެން. ޤައުމު ކުރިއަށް ގެންދިޔުމުގައި، ޒުވާނުންނަކީ ޤާބިލު، ޙަރަކާތްތެރި ބަޔަކަށް ހަދައިގެން. ޒުވާނުންނަށް އިތުބާރުކޮށްގެން. ޒުވާނުންނަށް ފުރްޞަތު ތަނަވަސްކޮށްދީގެން. ތަޢުލީމީ ފުރްޞަތުތައް އިތުރަށް ފުޅާކޮށް، ޤައުމު ބިނާކުރުމުގައި ޒުވާނުންގެ ދައުރަށް އިސްކަންދީގެން. އިރާދަކުރެއްވިއްޔާ، ކުރިއަށް އޮތް5އަހަރު އަޅުގަނޑު މަސައްކަތް ކުރަމުން ގެންދާނީ، މިދެންނެވި ގޮތުގެ މަތިން، ރާއްޖޭގެ ޒުވާނުންނަކީ، ޤައުމަށް ފައިދާހުރި މަސައްކަތްތަކެއް ކުރާ، އުފެއްދުންތެރި ބައެއްގެ ގޮތުގައި އަޅުގަނޑުގެ ސަރުކާރު ދެކިގެން.\nއިޤްތިޞާދީ ކުރިއެރުން، ޙަޤީޤީ ކުރިއެރުމަކަށް ވެގެންދާނީ، އެކަމުން ރައްޔިތުންނަށް ލިބޭ ފައިދާ އިތުރުވަމުންދާ މިންވަރަކުން ކަމާއި، އެ ފައިދާ ޙިއްޞާކުރާ ދާއިރާ ފުޅާވަމުންދާ މިންވަރެއްގެ މައްޗަށް ކަމަށްވެގެން.\nރާއްޖޭގެ ރައްޔިތުންނަށް އިޖްތިމާޢީ ރައްކާތެރިކަން ހޯދައިދީ، ރައްޔިތުންނަށް އަމާން ވެށްޓެއް ޤާއިމްކޮށްދިނުމަކީ އަޅުގަނޑު ވަރަށްބޮޑަށް އިސްކަންދޭނެ ކަމެއް. ޚާއްޞަކޮށް، އަންހެން ކަނބަލުންނަށް، ގޭގައި ތިއްބަވައިގެން އާމްދަނީ ހޯދޭނެ ވަސީލަތްތައް ތަނަވަސްކޮށްދީ، ޢާއިލީ ގުޅުންތައް އިތުރަށް ހަރުދަނާ ކުރުމަށް ކުރަންޖެހޭ މަސައްކަތްތައް، އަޅުގަނޑު ކުރަމުން ގެންދާނެ ކަމުގެ ޔަޤީންކަން އަރުވަން. ޤައުމު ބިނާކުރުމުގެ މަސައްކަތުގައި، އަންހެނުންގެ ދައުރު ފުޅާކޮށް، އަންހެނުން އަދާކުރާ މުހިންމު ދައުރާމެދު ހޭލުންތެރިކަން އިތުރުކުރުމަކީވެސް މި ސަރުކާރުގެ އިޖްތިމާޢީ ސިޔާސަތުގެ މުހިންމު ރުކުނެއް.\nމަސްތުވާތަކެތީގެ ނުރައްކަލުން މި ޖީލު ސަލާމަތްކޮށް، މަސްތުވާތަކެތީގެ ވަބާގައި ޖެހިފައިވާ ކުދިން އަނބުރާ މުޖްތަމަޢަށް ގެނެސް، އެކުދިންނަކީވެސް ރަނގަޅު އަދި މަސައްކަތްތެރި ކުދިބަޔަކަށް ހެދުމަކީ، މިއަދު ވަރަށްބޮޑު ސަމާލުކަމެއް ދޭންޖެހިފައިވާ ކަމެއް. މިރޮނގުން މިހާރު ކުރެވޭ މަސައްކަތްތައް އިތުރަށް ފުޅާކޮށް، މި ވަބާއިން ދިވެހި ޤައުމާއި ރައްޔިތުން ސަލާމަތް ކުރުމަށް، ކުރަންޖެހޭ މަސައްކަތްތައް ކުރުމުގައި އަޅުގަނޑު އިރާދަކުރެއްވިއްޔާ، ފަހަތަށްނުޖެހޭނެ ކަމުގެ ޔަޤީންކަންވެސް އަރުވަން.\nރާއްޖޭގެ ތަޢުލީމީ ނިޒާމު ހަރުދަނާކޮށް، ތަޢުލީމީ ދާއިރާގައި ކުދިންގެ އަޚްލާޤަށް އިސްކަންދިނުމަކީ، ރަނގަޅު ޖީލެއް ބިނާކުރުމަށްޓަކައި ވަރަށް ބޭނުންތެރި ކަމެއް. މާތްވެގެންވާ އިސްލާމްދީނަށް ޙުރްމަތްތެރިކޮށްހިތާ، ރިވެތި އަޚްލާޤުގެ މަތީގައި ކުދިން ބޮޑުކުރުމަކީ، ރާއްޖޭގެ ކުރިމަގު ބާއްޖަވެރިކުރުމަށްޓަކައި އޮތް ވަރަށް މުހިންމު ކަމެއް.\nއަޅުގަނޑު އެކުލަވައިލާ ސަރުކާރަކީ، ޚަރަދުކުޑަ ސަރުކާރަކަށްވާނެ. އަދި ސަރުކާރު އެކުލަވައިލާއިރު، އިއްތިހާދުވެފައިވާ ޕާޓީތަކާ މަޝްވަރާކޮށްގެން، ދިވެހި ރައްޔިތުންނަށާއި، ދިވެހި ޤައުމަށް އެންމެ ފައިދާހުރި ގޮތްތަކަކަށް ވިސްނައިގެން، މަޤާމުތަކަށް ޤާބިލު ބޭފުޅުން ހަމަޖައްސަމުން ގެންދާނެ ވާހަކަ ދަންނަވަން.\nސަރުކާރުގެ ކަންކަން ނިންމުމުގައި، ރައްޔިތުންނަށް އެންމެ ފައިދާހުރި ގޮތްތަކަށް ވިސްނައި، އިސްކަންދެމުން ގެންދާނެ ވާހަކަ ދަންނަވަން. މި ސަރުކާރަކީ ރައްޔިތުންގެ ހަރުމުދަލަށް އިޙްތިރާމް ކުރާނެ ސަރުކާރެއް. މި ސަރުކާރަކީ ރާއްޖޭގެ މުހިންމު ހިސާބުތަކުގައި ހުރި ބިންބިމާއި، ސަރަޙައްދުތަކުގެ ބޭނުން، އެންމެ އެދެވޭގޮތުގައި ހިފާ، އެ ސަރަޙައްދެއްގެ ރައްޔިތުންނަށް، އެކަމުގެ ފައިދާ ހޯދައިދިނުމަށް މަސައްކަތް ކުރާނެ ސަރުކާރެއް ކަމުގެ ކަށަވަރުކަން އަރުވަން. ހަމައެހެންމެ، ދިވެހިންގެ ފަޚްރުވެރި ބިނާތައް އަޅުގަނޑުމެން ޙިމާޔަތް ކުރާނަން. ރާއްޖޭގެ ވިޔަފާރިއާއި އިޤްތިޞާދުގެ މައި ދޮރާށި ރައްކާތެރިކޮށްދޭނަން. އިރާދަކުރެއްވިއްޔާ، އަޅުގަނޑުމެންގެ ވެރިކަމަކީ، ނަތީޖާ ޙާޞިލުކުރާ، މާޔޫސްކަމާއި ނުތަނަވަސްކަމުގައި ތިއްބެވި ރައްޔިތުންނަށް، އުފާފާގަތި ދުވަސްތަކެއް ފެނިގެންދާނެ ވެރިކަމަކަށް ވެގެންދާނެ.\nސަރުކާރުގެ ޚާރިޖީ ސިޔާސަތުގެ މުހިންމު ބަޔަކީ، ރާއްޖެއާ އެކުވެރި ދައުލަތްތަކާމެދު އުފެދިފައިވާ ގުޅުން އިތުރަށް ވަރުގަދަކޮށް ބަދަހިކުރުން. ވަކިން ޚާއްޞަކޮށް، އަވަށްޓެރި ޤައުމުތަކާއެކު އޮތް ޒަމާންވީ ރަޙްމަތްތެރިކަން، އިތުރަށް ވަރުގަދަކޮށް، ޢަރަބި އިސްލާމީ ޤައުމުތަކާއެކު އިތުރަށް ގުޅުން ބަދަހިކުރުން. އަދި ބައިނަލްއަޤްވާމީ ޖަމްޢިއްޔާތަކުގެ ކުރިމަތީގައި، ރާއްޖޭގެ ޝަރަފާއި ޤަދަރުވެރިކަން ދެމެހެއްޓުން. އަޅުގަނޑުމެންގެ ކަންކަން، އަޅުގަނޑުމެން އަމިއްލައަށް ނިންމުން.\nރާއްޖޭގެ ރައީސުލްޖުމްހޫރިއްޔާ ކަމުގެ މަޤާމާ އަޅުގަނޑު މިއަދު މި ޙަވާލުވަނީ، ރާއްޖޭގެ ކުރިމަގުގެ ތަޞައްވުރާމެދު އާ ހުވަފެންތަކެއް ދެކެމުން. އާ ވިސްނުންތަކަކަށް މަރްޙަބާ ކިޔަމުން. އާ އުންމީދުތަކެއް ރައްޔިތުންނަށް ދެމުން.\nދެންމެ އަޅުގަނޑު މިދެންނެވި ކަންތައްތައް ކާމިޔާބު ކުރެވޭނީ، އަޅުގަނޑުމެން އެންމެން މަސައްކަތްކޮށްގެން. އަދި ރައްޔިތުންގެ މަޖިލީހުގެ ޢިއްޒަތްތެރި މެންބަރުންގެ ތާއީދާއި އެއްބާރުލެއްވުން އަޅުގަނޑަށާއި އަޅުގަނޑުގެ ސަރުކާރަށް ލިބިގެން. އަޅުގަނޑު ޝައްކެއްނުކުރަން، ރައްޔިތުންގެ މަޖިލީހުގެ ޢިއްޒަތްތެރި މެންބަރުންގެ އެކުވެރިކަމާއި އެއްބާރުލުން، އަޅުގަނޑުގެ މި މަސައްކަތުގައި ތިޔަބޭފުޅުން ދައްކަވާނެކަމާ ދޭތެރެއަކު. މިނިވަން މުއައްސަސާތަކާއި، ސަރުކާރުގެ ހުރިހާ އިދާރާތަކެއްގެ އެހީތެރިކަން ،އަޅުގަނޑުގެ މި މަސައްކަތުގައި ބޭނުންވާނެ. ރާއްޖޭގެ އެކިއެކި ޞިނާޢީ މަސައްކަތްތަކުގައި ޙަރަކާތްތެރިވެވަޑައިގަންނަވާ ފަރާތަކާއި، އަމިއްލަ ޖަމްޢިއްޔާ ޖަމާޢަތްތަކާއި، އަމިއްލަ ފަރުދުންގެ އެއްބާރުލެއްވުން އަޅުގަނޑަށް ލިބިގެން.\nމާތްﷲގެ ވާގިފުޅާއެކު، މިއަދު އަޅުގަނޑުމެން މިފަށާ ދަތުރަކީ، ތަރައްޤީގެ އިތުރު ކުރިބޯށިތަކަކަށް ވާސިލުވެވޭނެ ދަތުރަކަށް ހެދުމުގައި އަދި ރާއްޖެއަކީ މި ސަރަޙައްދުގައިވާ އެންމެ އަމާން، އެންމެ ތަރައްޤީވެފައިވާ ޤައުމު ކަމަށް ހެދުމަށް މަސައްކަތް ކޮށްދެއްވުމަށް، އަޅުގަނޑު ވަރަށް އިޚްލާޞްތެރިކަމާއެކު، ދިވެހި ރައްޔިތުންނަށް ދަންނަވަން. ދުޅަހެޔޮކަމާއެކު ރައްޔިތުންނަށް ދިރިއުޅެވޭނެ އަމާން މާޙައުލެއް ސަރުކާރުން އިރާދަކުރެއްވިއްޔާ، ޤާއިމްކޮށްދޭނެ ކަމުގެ ޔަޤީންކަން، ދިވެހި ރައްޔިތުންނަށް އަރުވަން. ފުދުންތެރި މަސައްކަތްތަކަކަށް އަހުލުވެރި، ޒިންމާދާރު ޒުވާނުންތަކެއް ބިނާކޮށްދޭނެ ވާހަކަ ދަންނަވަން. އެންމެންނަށް ބައިވެރިވެވޭ، ފުދުންތެރި އިޤްތިޞާދަކަށް ބޭނުންވާ ފުރްޞަތުތައް ފަހިކޮށްދީ، ހަމަހަމަކަމާއެކު ވަޒީފާގެ ފުރްޞަތުތައް އިތުރަށް ތަނަވަސްކޮށްދޭނެ ކަމުގެ ޔަޤީންކަން، އަޅުގަނޑު ތިޔަ އެންމެ ލޮބުވެތި ބޭފުޅުންނަށް އަރުވަން.\nމާތްﷲ، އިސްލާމްދީނުގެ މާތް ދަންމަރު، މި ދިވެހި ޤައުމު އަބަދަށްޓަކައި އަލިކުރައްވާށި! ދިވެހިރާއްޖޭގެ މިނިވަންކަމާއި އަމިއްލަވަންތަކަން އަބަދަށްޓަކައި ޙިމާޔަތް ކުރައްވާށި! ރާއްޖޭގެ ރައްޔިތުންނަށް އަމާން ޞުލްޙަވެރި ދުވަސްތަކެއް މިންވަރު ކުރައްވާށި! ރާއްޖޭގެ ކަންތައްތައް، އެންމެ ހެޔޮގޮތުގައި ކުރިއަށް ގެންދިޔުމުގެ ހެޔޮވިސްނުމާއި ތައުފީޤު، ރާއްޖޭގެ ލޮބުވެތި ރައްޔިތުންނަށާއި، ދިވެހި ދައުލަތަށާއި އަޅުގަނޑަށް ދެއްވާށި! އާމީން.


Raajjey Gai Show Eh Dhinumah Ai Lava Kiyuntheriyaa Ishmeet Singh Ge Maruge Vaahaka - Vaguthu\nރާއްޖޭގައި ޝޯވއެއް ދިނުމަށް އައި ލަވަކިޔުންތެރިޔާ އިޝްމީތް ސިންގްގެ މަރުގެ ވާހަކަ\nއެއީ އަރަމުން އަންނާނެ ލަވަކިޔުންތެރިއެއް ކަމަށް އިންޑިއާގެ ގިނަބަޔަކު ދިޔައީ ބުނަމުންނެވެ. 2007 ވަނަ އަހަރު ވޮއިސް އޮފް އިންޑިއާގެ ޓައިޓަލް ނެގީ އޭނާއެވެ. ބޮލީވުޑްގެ އެތައް ފިލްމަކަށް ލަވަކިޔުމަށް އޭނާއަށް ޖާގަ އޮތީ ކަށަވަރުވެފައެވެ.\nއެހެން ނަމަވެސް އެ އަހަރު އޭނާ ރާއްޖެއަށް ޗުއްޓީ ހޭދަކުރުމަށް އައި ދަތުރުގައި ވަނީ މަރުވެފައެވެ. އުމުރުން 19 އަހަރުގެ އިޝްމީތު މަރުވެފައިވަނީ ޗާޔާ އައިލެންޑް ދޮންވެލި ރިސޯޓްގެ ސްވިމިންގ ޕޫލަށް އެރި އުޅެނިކޮށެވެ. އެއީ 2008 ވަނަ އަހަރު ޖުލައި މަހުގެ 29 ވަނަ ދުވަހުއެވެ.\nއިޝްމީތްގެ މަރާއި ގުޅިގެން ރާއްޖޭގެ ފުލުހުން ވަނީ ނޫސްވެރިންގެ ބައްދަލުވުމެއްވެސް ބާއްވާފައެވެ.\nފުލުހުންގެ ވެބްސައިޓުގައި ވިދާޅުވެފައިވާ ގޮތުގައި، އެ ނޫސްވެރިންގެ ބައްދަލުވުން ބާއްވާފައި ވަނީ 2008 ވަނަ އަހަރުގެ ޖުލައި މަހުގެ 31 ވަނަ ދުވަހު ޝަހީދު ޙުސައިން އާދަމް ބިލްޑިންގގައިއެވެ.\nފުލުހުން ވިދާޅުވީ އިޝްމީތް މަރުވީ ޕޫލުގެ ފުންތަނަކަށް ގޮސްގެން އުޅެނިކޮށް ކަމަށެވެ. ފުލުހުން ވިދާޅުވީ، އިޝްމީތާ މޫދަށް އެރުނީ އޭނާގެ ދެ ރަހުމަތްތެރިންނާއި އެކުގައި ކަަމަށެވެ. އިޝްމީތު ޕޫލަށް އެރުނީ އިތުރު ދެ މީހުންނާއި އެކުގައެވެ. އެ ދެ މީހުންނަކީވެސް ފަތަން ނޭނގޭ ދެ މީހުންނެވެ.\nއެ ދެ މީހުން ތަހުގީގަށް ދިން ބަޔާނުގައި ބުނީ، އިޝްމީތް ބޭނުންވީ ޕޫލުގެ ފުން ހިސާބަކަށް ދިޔުމަށް ކަމަށެވެ. އަދި ޕޫލުގެ ވަކި ހިސާބަކަށްގޮސް ގެނބެނީ ކަމަށްބުނެ ހޭންފަށާ ސަމާސާކުރި ކަމަށާއި އޭރު އޭނާ ހުރީ އިސްކޮޅުޖެހޭ ހިސާބުގައި ކަމަށެވެ.\nނަމަވެސް ދެވަނަ ފަހަރަށް ގެނބެނީކަމަށް ބުނެ ހަޅޭއްލެވިއެވެ. އެފަހަރު އޭނާ އަޑިޔަށްދިއުމަށްފަހު މައްޗަށް ނޭރުމުން އެމީހުން ހަޅޭއްލެވުމުން އެ ދެމީހުންނަށް އޭނާ އަޑިން ނުނެގުމުން އިތުރު ދެމީހަކު އޭނާ ނެގިއެވެ. އޭގެ ތެރޭގައި އެރިސޯޓްގެ ޑޮކްޓަރުވެސް ހިމެނެއެވެ. އަދި ނެގިއިރުވެސް އޭނާވަނީ މަރުވެފައިކަމަށް ޑޮކްޓަރުވަނީ ބުނެފައެވެ.\nމީގެއިތުރުން އިޝްމީތު އެރިއުޅުނު ޕޫލަކީ ގާތްގަނޑަކަށް7ފޫޓް6އިންޗިހުރި ޕޫލެއްކެވެ. އަދި ޕޫލްގެ ވަށައިގެން އެކިދިމާލުން ފުންމިން މީޓަރ އެނގޭގޮތަށް އަންގައިދީފައިވެއެވެ. ފޫލްގެ އެކިދިމާލުގައި ލައިފްގާޑެއް ނުހުންނާނެކަމަށް ލިޔެފައިވާ ބޯޑްތަކެއްވެސް ބަހައްޓާފައިވެއެވެ.\nއިޝްމީތް ރާއްޖެ އައީ 2008 ޖުލައި 29 ވަނަދުވަހު ”ސްޓަރ ވޮއިސް އޮފް އިންޑިޔާ2” ޝޯވ އެއް އަލިމަސްއުފާކާނިވަލުގައި ދިނުމަށެވެ. އިޝްމީތްގެ އާއިލާއިން ބުނަނީ އޭނާ މަރުވީ އިވެންޓް މެނޭޖް ކުރި ގުރޫޕުގެ އިހުމާލުން ކަމަށެވެ. އަދި އިޝްމީތްގެ ބޮލަށް ލިބިފައިވާ އަނިޔާއަކީ ކިހިނެއް ލިބުނު އަނިޔާއެއްތޯ ބެލުމަށް އޭނާގެ އާއިލާއިން ތިން ފަހަރެއްގެ މަތިން ރާއްޖެ އައިސް ދިވެހި ފުލުހުންނާއި ބައްދަލުކުރިކަމަށް ރިޕޯޓްތައް ބުނެއެވެ.\nއޭނާގެ ފޮރެންސިކް ރިޕޯޓް ބުނާގޮތުން އޭނާ މަރުވީ ގެނބިގެންނެވެ. ނަމަވެސް އިޝްމީތްގެ އާއިލާއިން އޭނާ މަރުވި ގޮތާއި މެދު ސުވާލު އުފެއްދިއެވެ.\nއިޝްމީތް ސިންގ ވޮއިސް އޮފް އިންޑިއާގައި ބައިވެރިވެފައި ވަނީ އުމުރުން 17 އަހަރުގައެވެ. އެއިރު އޭނާއަކީ އެ ޝޯވގައި އެންމެ ހަނގު ބައިވެރިއާވެސް މެއެވެ. އަދި 2007 ވަނަ އަހަރުގެ ނޮވެމްބަރު ،މަހުގެ 24 ވަނަ ދުވަހު އޭނާއަށް ވޮއިސް އޮފް އިންޑިއާގެ ޓައިޓަލް ލިބުނެވެ.\nއޭނާއަކީ ޖޯޖީތާ ވޯހީ ސުޕަސްޓާރގެވެސް ބައިވެރިއެކެވެ.\nއޭނާގެ ލަވަކިޔުމާއި ބޮލީވުޑްގެ މަޝްހޫރު ލަވަކިޔުންތެރިޔާ ޝާންގެ ލަވަކިޔުމާއި ވަރަށް އެއްގޮތްކަމެއް ހުންނަކަމަށް ވެއެވެ. ޝާންވެސް ވަނީ އެކަމަށް އެއްބަސްވެފައެވެ.\nއިޝްމީތް މަރުވުމުގެ ކުރިން އޭނާ ވަނީ ސިކް ރިލީޖަސް އަލްބެއް ނެރެފައެވެ. އަދި އިތުރު ބައެއް ލަވަތައްވެސް އޭނާ ކިޔާފައި ވާއިރު، ޓުއާތަކަށް އެކި ގައުމުތަކަށްވެސް އޭނާ ވަނީ ދަތުރުކޮށްފައެވެ.\nޖޫން 14, 2018 18:57\nސޯ ވަޓްސް ދަ ޕްރަބްލަމް


Alifaanugai Gadhagey Mohamedfulhu building ah bodethi gellunthakeh | Mihaaru\nގަދަގޭ މުހައްމަދުފުޅު ބިލްޑިން އިމާރާތަށް ލިބިފައި ހުރި ގެއްލުންތައް.-- ފޮޓޯ: މިހާރު\nއަލިފާނުގައި ގަދަގޭ މުހައްމަދުފުޅު ބިލްޑިންގަަށް ބޮޑެތި ގެއްލުންތަކެއް\n29 އޯގަސްޓް 2020 - 16:56 25 comments\nމާލޭގައި ރޭ ހިނގި އަލިފާނުގެ ބޮޑު ހާދިސާގައި "ގަދަގޭ މުހައްމަދުފުޅު ބިލްޑިންގަ"ށް ބޮޑެތި ގެއްލުންތަކެއް ލިބި، އޭގެ އަގު އެތައް މިލިއަން ރުފިޔާއަކަށް އަރާނެ ކަމަށް، މައުލޫމާތު ހުރި ބައެއް ފަރާތްތަކުން މިއަދު ބުނެފި އެވެ.\nރާއްޖޭގެ އެންމެ ބޮޑު އެއް ބޭންކް، ސްޓޭޓް ބޭންކް އޮފް އިންޑިއާ (އެސްބީއައި) އާއި އުރީދޫ މޯލްޑިވްސްގެ އޮފީސް ވެސް ހުންނަ މި ބޮޑު އިމާރާތުގައި އަލިފާން ރޯވީ، އެތަނާ ޖެހިގެން ހުރި ދެ ބުރިއަށް ހަދާފައިވާ ކެފޭއެއް ކަމަށް ވާ "ތިއޯލޯ"ގައި ރޯވި އަލިފާންގަނޑު ކޮންޓްރޯލްނުވެ، ގިނައިރުތަކެއް ވުމުންނެވެ.\nއާޓިފިޝަލް ބީޗާ ދިމާލުގައި ހުންނަ ގަދަގޭ މުހައްމަދުފުޅު ބިލްޑިން ހަދާފައި ވަނީ ހ. ސަންލީޓްގަ އެވެ. އެއީ ގިނަ ރިސޯޓްތަކެއް ހިންގާ ކްރައުން ކޮމްޕެނީގެ އެއް ހިއްސާދާރު އަދި ރާއްޖޭގެ އެންމެ ފުރަތަމަ އެއް އާކިޓެކްޓް އަހުމަދު ސަލީމް (ގަދަގޭ ސަލީމް)ގެ ބައްޕަގެ ހަނދާނުގައި ނަން ދީފައިވާ އިމާރާތެކެވެ.\nކެފޭގައި އަނދަމުން ދިޔަ އަލިފާންގަނޑު، އެ އިމާރާތުގައި ރޯވީ އެތަނުގެ ބޭރުގައި ޖަހާފައި ހުރި ކްލެޑިންގެ ސަބަބުން ކަމަށް، ބައެއް މީހުން ލަފާކުރެ އެވެ.\nމި ހާދިސާގައި ކެފޭ ތިއޯލޯ ވަނީ އެއްކޮށް އަނދައި ހުލިވެފަ އެވެ.\nގަދަގޭ މުހައްމަދުފުޅު އިމާރާތް ހުރި ސަރަހައްދު ބަންދުކޮށްފައި.-- ފޮޓޯ: މިހާރު\nގަދަގޭ މުހައްމަދުފުޅު ބިލްޑިންގެ ފަސް ބުރި ނަގާފައި ވަނީ އެސްބީއައިއަށެވެ. އެ ހުރިހާ ތަނަކަށް ވެސް އެކި ވަރުގެ ގެއްލުން ލިބިފައިވާ ކަމަށް، އެސްބީއައި އިން ބުނެ އެވެ. އެކަމަކު އެ ބޭންކުން ބުނީ މާދަމާ ވެސް ހިދުމަތަށް ހުޅުވާލެވޭތޯ މަސައްކަތް ކުރަމުން އަންނަ ކަމަށެވެ.\nއެސްބީއައިގެ ކަސްޓަމަރުންނާ ގުޅޭ އޮފީސްތައް ހިންގަނީ އެންމެ ތިރި އާއި ދެވަނަ އަދި ތިން ވަނަ ބުރީގަ އެވެ.\nއިމާރާތުގައި ދިރިއުޅެނީ 10 ވަނަ ބުރީގައި ހަދާފައިވާ ޕެންޓް ހައުސްގައި، އިމާރާތުގެ ވެރިފަރާތުގެ އާއިލާ އެވެ. އެކަމަކު މިވަގުތު އެ އާއިލާ ތިބީ ރާއްޖެއިން ބޭރުގަ އެވެ.\nއަލިފާންގަނޑު އެންމެ ބޮޑަށް ހިފީ ވެސް، މަންޒަރުތަކުން ފެންނަ ގޮތުގައި، ޕެންޓް ހައުސްގެ ބައިތަކުގަ އެވެ. އެކަމަކު ފަހުން ގާތްގަނޑަކަށް ހުރިހާ ބުރިއަކަށް ވެސް ގެއްލުންތައް ލިބުނެވެ. އިމާރާތުގެ ބޭރުގައި ޖަހާފައި ހުރި ކްލެޑިިންތައް ވަނީ ގާތްގަނޑަކަށް އެއްކޮށް ކަހަލަ ގޮތަކަށް ހަލާކުވެފަ އެވެ. އަދި ގިނަ ބިއްލޫރި ދޮރުތައް ވެސް ވަނީ ހަލާކުވެފަ އެވެ.\nއެނގިފައިވާ ގޮތުގައި އެ އިމާރާތް ހުރީ އިންޝުއަކޮށްފަ އެވެ.\nމި ހާދިސާ ހިނގަން ދިމާވި ސަބަބާ ބެހޭ ގޮތުން އެމްއެންޑީއެފުން އަދި ވަކި އެއްޗެކޭ ނުބުނެ އެވެ. އަލިފާން ފުރަތަމަ ރޯވި ކެފޭގެ ވެރިޔަކާ ގުޅޭ ގޮތެއް ވެސް އަދި ނުވެ އެވެ.\nއިތުރު ލިޔުންތައް އަލިފާނުގެ ހާދިސާ އެމްއެންޑީއެފް އެސްބީއައި ފަޔާ އެންޑް ރެސްކިއު މާލެ ދިވެހި ސިފައިން\nމާލޭގައި އަނެއްކާ ވެސް އަލިފާނުގެ ބޮޑު ހާދިސާއެއް


ޕްރިންސިޕަލް (ނ. އަތޮޅު ތައުލީމީ މަރުކަޒު)\nވަޒީފާއަށް އެދޭ ފޯމް މިނިސްޓްރީ އޮފް އެޑިޔުކޭޝަންގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯން ޑައުންލޯޑް ކުރެވޭނެއެވެ. މަގާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 މާރޗް 2020 ވާ އަންގާރަ ދުވަހުގެ 13:30 ގެ ކުރިން ، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ.މެއިލް އެޑްރެހަކީ، [email protected] އެވެ.\nސުންގަޑި: 24 މާރިޗު 2020 1330


Kaiveneege Haflaa Akah Vadhe Faisaa Dhabaheh Vagah Nagaigen Dhiya Meehaku Hoadhanee - Vaguthu\nކައިވެނީގެ ހަފްލާއަކަށް ވަދެ ފައިސާ ދަބަހެއް ވަގަށް ނަގައިގެން ދިޔަ މީހަކު ހޯދަނީ\nއިންޑިއާގެ ޗަންދިގަރްހްގެ ހޮޓެލް ސަންބީމްގައި ބޭއްވި ކައިވެނީގެ ހަފްލާއަކަށް، މާސްކް އަޅައިގެން ހުރި ކާކުކަން ނޭނގޭ މީހަކު އަންހެނަކު ފައިސާ ދަބަސް ނަގައިގެން ފިލައިފިއެވެ.\nއެ މީހާ ވަގަށް ގެންދިޔަ ފައިސާ ދަބަހުގައި 3.50 ލައްްކަ ރުޕީސްއާއި ދެ ފޯނާއި ޖަވާހިރުވެސް ހުންނާނެ ކަމަށް ވެއެވެ. އެ ދަބަހަކީ އިއްޔެ ކައިވެނި ކުރި އެ އަންހެން މީހާގެ މަންމަގެ ދަބަހެކެވެ.\nމިހާރު އެ މީހާގެ ވީޑިއޯއެއް މީސް މީޑިއާއިން ވަނީ އާއްމުވެފައެވެ. އެ ފޯޓޯއިން ފެންނަނީ އޮރެންޖް ކުލައިގެ ގަމީހަކާއި، ކަޅު ފަޓުލޫނެއްގެ އިތުރުން ކަޅު ކުލައިގެ މާސްކެއް އަޅައިގެން ހުންނަ މަންޒަރެވެ. އެ ވީޑިއޯގައި އޭނާ ދަބަސް ހިފައިގެން ދާ މަންޒަރުވެސް ފެނެއެވެ.\nއޭނާ އެ ކައިވެނީގެ ހަފްލާއަަށް ވަދެފައިވާ ކަމަށް ބެލެވެނީ ގެސްޓެއްގެ ގޮތުގައެވެ.\nއެ ކައިވެނީގެ ހަފްލާ ބޭއްވާފައި ވަނީވެސް އެ އަންހެން މީހާއެވެ. އޭނާގެ އަންހެން ދަރިފުޅުގެ އެ ކައިވެނީގެ ހަފްލާއަށް މިދިޔަ ބުދަ ދުވަހު އޭނާ ދިޔައީ އެ ދަބަސް ހިފައިގެން ކަމަށާއި، އެ ދަބަހުގައި އެތައް އެއްޗެއް ހުންނާނެ ކަމަށް ބުންޏެވެ. އެ ދަބަހުގައި ހުރި ފައިސާ ތަކަކީ އެ ކައިވެނީގެ ހަފްލާގައި މީހުން ދީފައި ހުރި ފައިސާ ތަކެވެ.\nއެ ހޮޓަަލްގެ އެތެރޭގައި އާއި ބޭރުގައި ހަރުކޮށްފައި ހުރި ސީސީޓީވީ ފޫޓޭޖްތަކުން ނަގާފައިވާ އެ ވީޑިއޯއިން ފެންނަނީ އެ އަންހެން މީހާ ސްޓޭޖްގައި ކައިވެނި ކުރި މީހުންނާއެކު ތިބޭ ތަނެވެ. އަދި މީހަކު އައިސް އެ ދަބަސް ނަގައިގެން އެ ހަފްލާ ތެރެއިން ނުކުންނަން ދާ މަންޒަރުވެސް ފެނިފައި ވެއެވެ.\nފުލުހުން ވަނީ މި މައްސަލަ ބަލަން ފަށާފައެވެ.\nޝޫޓިންގެ ތެރޭގައި އުޅެނިކޮށް ރާހުލް ރޯއީއަށް ސްޓްރޯކެއް ޖެހިއްޖެ\nސްޓާ ވޯސްގެ އެކްޓަރ ޑޭވިޑް މަރުވެއްޖެ\nއޮކްޓޯބަރ 24, 2020 13:20\nމިމީހާ ކޮޗިން ފެރީން ކުޅުދުއްފުއްޓަށް ދިޔަތޯ ބަލަން ފެނޭ\nއޮކްޓޯބަރ 24, 2020 15:54\nމަބުނެގެން ކުރިކަމެއް އެއީ.


ވަރުގަދަ މެންޗެސްޓަރ ސިޓީއަށް ވެސް ޗެމްޕިއަންސް ލީގް ނިމިއްޖެ! | Sandhaanu\nވަރުގަދަ މެންޗެސްޓަރ ސިޓީއަށް ވެސް ޗެމްޕިއަންސް ލީގް ނިމިއްޖެ!\nރޭ ލިޔޯން އާއި ދެކޮޅަށް ކުޅުނު ޗެމްޕިއަންސް ލީގުގެ ކުއާޓަރ ފައިނަލްގައި 3-1ގެ ނަތީޖާއިން މެޗުން ބަލިވެ ސިޓީ މުބާރާތާއި އަލްވަދާޢު ކިޔައިފިއެވެ. މި މެޗް ކާމިޔާބު ކުރުމާއިއެކު އަންނަ ބުދަ ދުވަހުގެ ރޭ ބަޔާންއާއި ދެކޮޅަށް ސެމީގައި ނިކުންނާނީ ލިޔޯންއެވެ.\nމެޗު ފަށައިގެން ފުރަތަމަ ހާފުގެ 24 ވަނަ މިނިޓުގައި ލިޔޯންގެ ކޯނެޓް ކާމިޔާބު ކޮށްދިން ގޯލާއިއެކު، ފުރަތަމަ ލީޑް ނެގީ ލިޔޯންއިންނެވެ. މި ހާފުގައި ދެޓީމުން ވެސް ރަނގަޅު ކުޅުމެއް ދެއްކި ނަމަވެސް ހާފް ނިމިގެން ދިޔައީ 1-0ގެ ނަތީޖާއިން ލިޔޯން ކުރީގައި އޮވެގެންނެވެ.\nދެވަނަ ހާފް ފަށައިގެން ކުރިޔަށް ދިޔައިރު ލިޔޯންއިން ކުޅެމުންދިޔައީ ޑިފެންސިވް ކުޅުމެކެވެ. ސިޓީއިން ކުޅުން ރަނގަޅުކޮށް އެޓީމުގެ ޑީބްރޫނެ ވަނީ 69 މިނިޓުގައި ރީތި ގޯލެއް ކާމިޔާބު ކޮށްދީފައެވެ. މިލަނޑު ޖެހުމުގައި އެޓީމްގެ ސްޓާރލިން ވަނީ މުހިންމު ދައުރެއް އަދާކޮށްފައެވެ. ނަމަވެސް މާގިނަ އިރުތަކެއް ނުވެ މެޗްގެ 79ވަނަ މިނިޓުގައި އަނެއްކާވެސް ލިޔޯންއިން ލީޑު ނެގިއެވެ. އެލަނޑު ކާމިޔާބު ކޮށްދިނީ ބަދަލު ކުޅުންތެރިއެއްގެ ގޮތުގައި ނިކުތް ފޯވާރޑް ޑެމްބެލޭ އެވެ. އެގޯލަށް ފަހު މެޗްގެ 86ވަނަ މިނިޓުގައި ސިޓީގެ ފޯވަރޑް ސްޓަރލިންއަށް ވަނީ ގޯލްޖަހަން މުޅިން ހުސް ފުރުސަތެއް ލިބިފައެވެ. ނަމަވެސް ސްޓަރލިން ހުސްގޯލަށް ފޮނުވާލި ބޯޅަ ދިޔައީ ހުރަސް ދަނޑިމަތިން ބޭރަށެވެ. އެދަނޑިވަޅުގެ ފައިދާ ނަގާ، ސިޓީގެ ކޮންސެންޓްރޭޝަން ގެއްލިފައި ވަނިކޮށް އޭގެ މިނެޓެއްފަހުން ޑެމްބެލޭ އަނެއްކާވެސް ގޯލެއް ކާމިޔާބުކޮށް ލިޔޯންއަށް ލީޑު ފުޅާ ކޮށްދީ މެޗް ޔަގީން ކޮށްދިނެވެ.\nމި ނަތީޖާއާއިއެކު ސެމީފައިނަލްގައި ބައްދަލުކުރާނީ ޕީއެސްޖީއާއި ލެއިޒްޕީގް އަދި ލިޔޯންއާއި ބަޔާން މިއުނިކެވެ. ސެމީ ފައިނަލްގެ މެޗްތައް ފެށޭނީ އަންނަ އަންގާރަ ދުވަހުގެ ރެއެވެ.


އެގްޒިމް ބޭންކް ލޯނު\nއިންޑިއާ ހައި ކޮމިޝަން / ރާއްޖެ-އިންޑިއާ\nOctober 12, 2020 52\n"ބްރިޖުގެ ޓެންޑާ ޕްރޮސެސް ދެތިން ދުވަސް ތެރޭ ފަށާނެ"\nމާލެ، ވިލިމާލެ، ގުޅިފަޅު އަދި ތިލަފުށި ގުޅުވާލާ ބްރިޖު ހެދުމުގެ މަޝްރޫއުގެ ޓެންޑާ ޕްރޮސެސްގެ މަސައްކަތް ދެތިން ދުވަހުގެ ތެރޭގައި ފަށާނެ ކަމަށް އިންޑިއާ އިން ރާއްޖެއަށް ކަނޑައަޅާފައިވާ ސަފީރު ސަންޖޭ ސުދީރު މިއަދު ވިދާޅުވެއްޖެ އެވެ.\nރާއްޖެ އާއި އިންޑިއާ އިން ސޮއިކޮށްފައިވާ 800 މިލިއަން ޑޮލަރުގެ ލައިން އޮފް ކްރެޑިޓް އެއްބަސްވުމުގެ ދަށުން ހަނިމާދޫ އިންޓަނޭޝަނަލް އެއާޕޯޓު ތަރައްގީ ކުރުމުގެ މަސައްކަތް ފެށުމުގެ ގޮތުން އެތަނުގެ ސާވޭ ފަށައިފި އެވެ.\nއިންޑިއާ އިން ރާއްޖެއަށް ފިޔާ ގެނެވޭނެ: އެމްބަސީ\nއިންޑިއާ އިން ފިޔާ ބޭރުކުރުން މަނާކުރިޔަސް، ހާއްސަ ހުއްދައެއްގެ ދަށުން ރާއްޖެއަށް އިންޑިއާގެ ފިޔާ ގެނެވޭނެ ކަމަށް، އިންޑިއާގެ އެމްބަސީން މިއަދު ބުނެފި އެވެ.\nSeptember 01, 2020 5\nވާނީ ފުލުހުންގެ މަރުކަޒުގެ ދެވަނަ ފިޔަވަހި ނިމިއްޖެ\nދ. ވާނީގައި ހުންނަ ޕޮލިސް ޓްރެއިނިިން ސެންޓަރުގެ ދެ ވަނަ ފިޔަވަހީގެ މަސައްކަތް ނިންމުން މިއަދު ރަސްމީކޮށް ފާހަގަކޮށްފި އެވެ.\nAugust 29, 2020 66\nމާލޭގައި ހުންނަ އިންޑިއަން ހައި ކޮމިޝަނުގެ ސަލަމާތީ ކަންކަން ވަރުގަދަކޮށް، ހަތިޔާރާ އެކު ސިފައިން ހަރަކާތްތެރިވާން މިއަދު ފަށައިފި އެވެ.\nކޮވިޑް-19 އާ ގުޅިގެން ރާއްޖޭގައި ތާށިވެފައި ތިބި އިންޑިއާގެ އިތުރު 719 މީހަކު އެ ގައުމުގެ މަނަވަރެއްގައި މިއަދު ފުރައިފި އެވެ.\nކޮވިޑް-19 އާ ގުޅިގެން ރާއްޖޭގައި ތާށިވެފައި ތިބި އިންޑިއާ ރައްޔިތުންގެ ތެރެއިން، އިތުރު 153 މީހަކު އެ ގައުމަށް ވައިގެ މަގުން މިއަދު ފޮނުވާލައިފި އެވެ.\nއިންޑިއާގެ އިތުރު 152 މީހަކު އެނބުރި ގައުމަށް\nކޮވިޑް-19 ގެ ސަބަބުން ރާއްޖޭގައި ތާށިވި އިންޑިއާ މީހުންގެ ތެރެއިން، 152 މީހަކު ވައިގެ މަގުން މިއަދު ފުރުވާލައިފި އެވެ.\nއިތުރު 588 މީހުންނާ އެކު އިންޑިއާ މަނަވަރު ފުރައިފި\nކޮވިޑް-19 ގެ ސަބަބުން ރާއްޖޭގައި ތާށިވި އިންޑިއާ މީހުންގެ ތެރެއިން، އިތުރު 588 މީހަކު އިންޑިއާ އަށް ގެންދަން އެ ގައުމުގެ މަނަވަރެއް އިއްޔެ ފުރައިފި އެވެ.\nއިންޑިއާ އިން ރާއްޖެ އަށް ހަދިޔާކުރި 580 ޓަނުގެ ކާބޯތަކެތި މިއަދު ރާއްޖެ ގެނެސްފި އެވެ.\nއިންޑިއާއިން ރާއްޖެއަށް 580 ޓަނުގެ ކާބޯތަކެތި ދެނީ\nއިތުރު 202 މީހުންނާއެކު އިންޑިއާގެ މަނަވަރު ފުރައިފި\nރާއްޖޭގައި ތިބި އިންޑިއާ މީހުން ގެންދަން އަންނަ ބޯޓުގެ ފުރަތަމަ ދަތުރުގައި 700 މީހުން ގެންދާނެ ކަމަށް ރާއްޖޭގައި ހުންނަ އިންޑިއާގެ ހައި ކޮމިޝަނުން މިރޭ ބުނެފި އެވެ.\nSeptember 04, 2019 33\nއިންޑިއާގެ ބޮޑުވަޒީރު ނަރެންދުރަ މޯދީ، ރާއްޖެ އަށް މާދަމާ ފައްޓަވާ ދެ ދުވަހުގެ ދަތުރުފުޅުގެ ތެރެއިން، ރާއްޖޭގައި ހުންނަ އެ ގައުމުގެ އެމްބަސީގެ އާ އިމާރާތުގެ ބިންގާ އެޅުއްވުން ކެންސަލް ކުރައްވައިފި އެވެ.


SunOnline: Jaabir dhiriulhuvva gekolhu vikkalanee, vannane thaneh neiy!\nޖާބިރު ދިރިއުޅުއްވާ ގެކޮޅު ވިއްކާލަނީ، ވަންނާނެ ތަނެއް ނެތް!\nޢާލިމް އަބްދުއްލަތީފް 01 Sep 2021, 15:17\nކާށިދޫ ދާއިރާގެ މެންބަރު އަބްދުﷲ ޖާބިރު -- ސަން ފޮޓޯ/ ފަޔާޒު މޫސާ\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ބައްލަވައިގެންފައިވާ އަދި ދިރިއުޅުއްވާ ގެކޮޅު، މ.އަތަމާޕްލާޒާ ގަންނަން ޝަައުގުވެރިވާ ފަރާތްތަކަށް އެ ގެ ބެލުމުގެ ފުރުސަތު ދިނުމަށް ސިވިލް ކޯޓުން އަމުރުކޮށްފިއެވެ.\nމިކަމާ ގުޅިގެން ޖާބިރު "ސަން"އަށް ވިދާޅުވީ އޭނާ އެެ ގެ ބައްލަވައިގަތީ އެގޭގެ ވެރިޔާ އަތަމާ އަބްދުއްލަތީފް މައްކާއަށް ހައްޖަށް މީހުން ފޮނުވަން ވެގެން ފައިސާގެ ދަތިކަމަކާ ކުރިމަތިވެ، އެ ގެ ވިއްކާލުމުން ކަމަށެވެ. އަދި އޭރު އެ ފަރާތަށް ނުދެއްކި ހަ ލައްކަ ރުފިޔާގެ ލޯނެއް އޮތް ކަމަށާއި ގެ ވެސް އޮތީ މޯގޭޖް ކޮށްފައި ކަމުގައި އޭނާ ކިޔައިދެއްވިއެވެ.\n"ދެން އެ މޯގޭޖް އަޅުގަނޑުމެން ދެއްކީ. އެފަރާތުން ދައްކަން ޖެހޭ ޓޯޓަލް އެމައުންޓާއެކު ޖުމުލަ 11 ލައްކަ ޔޫއެސް ޑޮލަރު ދައްކައިގެން ގެ ގަތީ،" ޖާބިރު ވިދާޅުވިއެވެ.\nޖާބިރު އެ ގެ ބައްލަވައިގަތް ނަމަވެސް އެގޭގެ ލިޔެކިޔުންތައް އޭނާގެ ނަން މައްޗަށް ބަދަލުކޮށްފައެއް ނުވެއެވެ. ޖާބިރު ވިދާޅުވީ އެ ގޭގެ ރަޖިސްޓްރީ އޭނާގެ ނަން މައްޗަށް ބަދަލު ނުވެ އޮތީ ގާނޫނީ ގޮތުން ކޯޓުން އެކަމަށް ފުރުސަތު ނުދޭތީ ކަމަށެވެ.\nއެ ގެ ވިއްކާލަން ސިވިލް ކޯޓުން އިއުލާން ކުރީ އެގޭގެ ވެރިޔާ އަދި މަލީޝާ ހައްޖު އެންޑް އުމްރާ ގްރޫޕްގެ ވެރިޔާ އިސްމާއީލް އަބްދުލްލަތީފުގެ ދަރަނީގެ މައްސަލަތަކެއްގައެވެ.\nޖާބިރު ވިދާޅުވީ އޭނާގެ އިތުރު ދަރަނިތަކެއް އޮތްކަން އެނގިވަޑައިނުގަންނަވާ ކަމަށާއި އޭނާއަށް އެކަމާ މީހުން ގުޅަން ވެސް ގުޅި ކަމަށެވެ.\n"މިއޮތީ އެގްރީމަންޓް އަޅުގަނޑު އަތުގައި، މިއޮތީ ފައިސާ ދައްކާފައި، މިއޮތީ ރަޖިސްޓްރީ. ދެން އޭނަ ދަރަންޏަށް ފައިސާ ނަގާފަ އޮތް އެހެން މީހުން އަޅުގަނޑަށް ގުޅަން ފަށައިފި. ދެން އަޅުގަނޑު ބުނިން ތިއީ އަޅުގަނޑާ ބެހޭ މައްސަލައެއް ނޫނޭ." ޖާބިރު ވިދާޅުވިއެވެ.\nއެ ގެ ގަންނާނެ ފަރާތެއް ހޯދުމަށް އިއުލާނެއް ކޮށްފައިވާތީ އިއްޔެ ސިވިލް ކޯޓުން ނެރެފައިވާ އަމުރެއްގައި ބުނެފައިވަނީ އެ ގޯއްޗާއި، އެ ގޯތީގައިވާ އެންމެހައި އިމާރާތްތަކާއި ނުއުފުލޭ މުދައު ގަތުމަށް ޝައުގުވެރިވާ ފަރާތްތަކަށް މިމަހުގެ ފަހެއް ވާ ހޮނިހިރު ދުވަހުން ފެށިގެން ހަތެއްވާ އަންގާރަ ދުވަހުގެ 13:30 އިން 17:30 ގެ ނިޔަލަށް އެގެ ބެލުމުގެ އިންތިޒާމް ހަމަޖައްސައިދިނުމަށެވެ.\n"އަޅުގަނޑު ވެސް މި ހުރީ ރާއްޖޭން ބޭރުގައި މިހާރު މި އެންގީ ޕޮލިސް މެދުވެރިކޮށް އެތަން ބަލަން ދާން،" ޖާބިރު ވިދާޅުވިއެވެ.\nޖާބިރު އިތުރަށް ވިދާޅުވީ އެއީ އޭނާ ދިިރިއުުޅުއްވާ ގެ ކަމަށާއި އަދި އޭނާގެ ދަރިން ވެސް ދިރިއުޅެމުންދާ ގެ ކަމަށެވެ. އަދި މިހާރު މި ގޮތަށް ކަންތައް ވުމުން ވަންނާނެ އިތުރު ތަނެއް ނެތް ކަމަށް ވެސް އޭނާ ވިދާޅުވިއެވެ.\n"އަޅުގަނޑު ދިރިއުޅޭގެ އެއީ. އަޅުގަނޑުގެ ކުދިން ވެސް ދިރިއުޅޭ ތަން އެއީ. މަގުމަތިވާނެތާ ދެން ނެރެލީމަ،" ޖާބިރު ވިދާޅުވިއެވެ.\nޖާބިރު ވިދާޅުވީ މި މައްސަލައިގައި އޭނާ ހުރިހާ ކޯޓަކަށް ވެސް ވަޑައިގަންނަވާނެ ކަމަށާއި އޭނާގެ ގާނޫނީވަކީލުން ތިއްބެވީ ވަރަށް "ޗާޖުވެފައި" ކަމަށެވެ.


Mohamed Shamweel, Author at Raa Maduvvaree Council\nކީރިތި ޤުރްއާން ކިޔެވުމުގެ 34 ވަނަ ޤައުމީ މުބާރާތުގެ ރަށު އޮޑިޝަން ރ.މަޑުއްވަރީގައި މިއަދު ފަށައިފިއެވެ. ތިން ދަންފަޅިއަށް ބަހާލައިގެން ކުރިއަށްގެންދާ މިއޮޑިޝަން ކުރިއަށްދަނީ މަޑުއްވަރީ ސްކޫލްގައެވެ. ހެނދުނުގެ ދަންފަޅި ފަށާފައިވަނީ ހެނދުނު 9:00 ގައެވެ. މެންދުރުފަހުގެ ދަންފަޅި ކުރިއަށްދާނީ 14:00 ން ފެށިގެން 16:00 އަށެވެ. އަދި ރޭގަނޑުގެ ދަންފަޅި ކުރިއަށްދާނީ 20:00 ން 22:00 އަށެވެ. މިއޮޑިޝަނަކީ ޤައުމީ މުބާރާތުގައި ރ.އަތޮޅު ތަމްޞީލުކުރާނެ ބައިވެރިން ކަނޑައެޅުމަށް ރ.އަތޮޅު ކައުންސިލުން ކުރިއަށް ގެންދާ އޮޑިޝަންގައި … Read more\nCategories ޚަބަރާއި މަޢުލޫމާތު\nރ.މަޑުއްވަރީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފޯކައިދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ބައްދަލުކޮށްފިއެވެ. މިބައްދަލުވުމުގައި ދެރަށުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާ ކޮށްފައި ވެއެވެ. ފޯކައިދޫގެ އިޖުތިމާޢީ ސަރަޙައްދު ސާފުކުރުމުގެ މަސައްކަތް މިދައުރުގައި ކުރަމުންދާ ގޮތާއި ބެހޭ ގޮތުން ތަފްޞީލްކޮށް މައުލޫމާތު ފޯރުކޮށްދީފައިވެއެވެ. އަދި ރަށުގެ ބަނދަރުން ދިމާވާ ދަތިތަކުގެ ސަބަބުން އުޞޫލުތައް ތަންފީޒުކުރުމަށް ދިމާވާ ގޮންޖެހުންތަކުގެ މަޢުލޫމާތުވެސް … Read more\nރ.މަޑުއްވަރީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފީވަކު ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ބައްދަލުކޮށްފިއެވެ. މިބައްދަލުވުމުގައި ދެރަށުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާ ކޮށްފައި ވެއެވެ. އަދި މަޑުއްވަރީގައި ގަސް އިންދުމުގެ ޕްރޮގްރާމެއް ފެށުމަށްޓަކައި، ބޭނުންވާ ގަސް ހޯދުމާއި ގުޅޭ ގޮތުންވެސް މަޝްވަރާކުރެވުނެވެ. މީގެ އިތުރުން ފީވަކުގެ ބަނދަރު ބަލަހައްޓަމުންދާ ގޮތާއި، ކުނިކޮށި ބަލަހައްޓަމުންދާ ގޮތާއި، ކުޅިވަރު ދަނޑުތައް މެނޭޖްކުރަމުންދާ … Read more\nރ.މަޑުއްވަރީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ނަރުދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ބައްދަލުކޮށްފިއެވެ. މިބައްދަލުވުމުގައި ދެރަށުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާ ކޮށްފައި ވެއެވެ. ނަރުދޫ ކައުންސިލްގެ ފަރާތުން އެރަށުގެ ބަނދަރުން ދިމާވާ ގޮންޖެހުންތަކާއި، އެގޮންޖެހުންތައް ޙައްލުކުރުމަށް ކުރަމުންދާ މަސައްކަތް ޙިއްސާކޮށްފައިވެއެވެ. އަދި ނަރުދޫގައި ކުނި މެނޭޖްކުރަމުން އަންނަ ގޮތް ޙިއްސާކޮށްފައިވެއެވެ. ނަރުދޫގެ ފުޓުބޯޅަ ދަނޑާއި ފުޓްސަލް ދަނޑު … Read more\nރ.މަޑުއްވަރީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީން ތަޖުރިބާ ހޯދުމަށް ށ.އަތޮޅަށް ކުރާ ދަތުރުގައި ށ.ފުނަދޫ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ބައްދަލުކޮށްފިއެވެ. މިބައްދަލުވުން ކުރިއަށް ގެންދިޔައީ ފުނަދޫ ކައުންސިލް އިދާރާގެ މީޓިންގ ހޯލްގައެވެ. މިބައްދަލުވުމުގައި ދެރަށުގެ ގުޅުން އިތުރަށް ބަދަހިކުރުމާއި ގުޅޭ ގޮތުން މަޝްވަރާ ކޮށްފައި ވެއެވެ. މަޑުއްވަރީ ކައުންސިލްގެ ފަރާތުން ފުނަދޫގެ ބަނދަރު ބަލަހައްޓަމުންދާ ގޮތާއި، ކުނިކޮށި ބަލަހައްޓަމުންދާ ގޮތާއި، ކުޅިވަރު ދަނޑުތައް މެނޭޖްކުރަމުންދާ ގޮތުގެ އިތުރުން ޕްރީ … Read more


3 Lakh Rf. libey "emme salhi roadha sale" fashaifi\nތިން ލައްކަ ރުފިޔާ ލިބޭ "އެންމެ ސަޅި ރޯދަ ސޭލް" ފަށައިފި\nގުރުއަތުން ހޮވޭ ނަސީބުވެރި ފަރާތަކަށް އިނާމެއްގެ ގޮތުގައި 300،000 ރުފިޔާ ލިބޭ "އެންމެ ސަޅި ރޯދަ ސޭލް" ޕްރޮމޯޝަން އޭސް ހާޑް ވެއާ އަދި ކަލާ ބޭންކް ގުޅިގެން ފަށައިފި އެވެ.\nމިއަދުން ފެށިގެން ޖޫން މަހުގެ 30 ވަނަ ދުވަހުގެ ނިޔަލަށް ކުރިއަށްދާ މި ޕްރޮމޯޝަންގެ ލަކީ ޑްރޯގައި ބައިވެރިވުމަށް އޭސް ހާޑްވެއާ އަދި ކަލާ ބޭންކުން ކުރާ ކޮންމެ 299 ރުފިޔާގެ ވިޔަފާރިއަކަށް ކޫޕަނެއް ލިބޭނެ ކަމަށް އެ ފަރާތުން މައުލޫމާތުދެ އެވެ.\nމި ޕްރޮމޯޝަންގައި ރޯދަ މަހަށް ހާއްސަ ތަކެއްޗާއި އެހެނިހެން ވައްތަރުގެ މުދަލުން 80 ޕަސެންޓާ ހަމައަށް ޑިސްކައުންޓް ލިބޭނެ ކަމަށާއި ގަންނަ ކޮންމެ ކުލަ ދަޅަކާއެކު އިތުރު ދަޅެއް ހިލޭ އޭސް ހާޑްވެއާއިން ލިބޭއިރު ކަލާ ބޭންކުން ގަން ކުލަ ދަޅަކާއެކު ކުލަ ލާން ބޭނުންކުރާ ރޯލާ ނުވަތަ ފިހި ހިލޭ ލިބޭނެ އެވެ.\nއޭސް ހާޑްވެއާ ރާއްޖޭގައި ލޯންޗްކޮށްފައިވަނީ މީގެ ހަތަރު އަހަރު ކުރިން 15 ޑިސެމްބަރު 2011ގަ އެވެ. އެއީ އެމެރިކާގެ ޗިކާގޯގެ އޭސް އިންޓަނޭޝަނަލް އާއި ރާއްޖޭގެ އަމިއްލަ ކުންފުންޏެއް ކަމަށްވާ ކޯ-ލޯޑް މޯލްޑިވްސް ޕްރައިވެޓް ލިމިޓެޑްއާމެދު ވެވުނު އެއްބަސްވުމެއްގެ ދަށުން ފެށި ވިޔަފާރީއެކެވެ. އޭސް ހާޑްވެއާއަކީ އެއް ތަނަކުން ގިނަ ބާވަތެއްގެ މުދާ ލިބޭ ތަނެކެވެ.\nކޯ-ލޯޑް މޯލްޑިވްސް ޕްރައިވެޓް ލިމިޓެޑުން ކަލާ ބޭންކް ލޯންޗްކޮށްފައިވަނީ 1994 ވަނަ އަހަރު އެވެ. މިއަދު ކަލާ ބޭންކް އަކީ ދުނިޔޭގެ ނަން މަޝްހޫރު ކުލަ ބްރޭންޑްތަކުގެ ސޯލް ޑިސްޓްރިބިއުޓަރެވެ. އޭގެތެރެއިން އެއްގަމު އުޅަނދުތަކުގައިލުމަށް ހާއްސަ އެކްޒޮނޯބެލްގެ ސިކެންސް، މަތިންދާ ބޯޓްތަކަށް އެކްޒޮނޯބެލްގެ އެއިރޯސްޕޭސް ކޯޓިން، ކަނޑު އުޅަނދުތަކަށް ޖޯޓުން އަދި ގޭތެރެއަށާއި އިމާރާތްތަކުގައިލުމަށް ހާއްސަ ކްރައުން ޕެއިންޓްސް ފާހަގަކޮށްލެވެ އެވެ.\nހުޅުމާލޭ ޑްރައިވިން ޓްރެކަށް އެމްޑަބްލިއުއެސްސީގެ ސާމާނު


Bahdhalukurumah Edhi Furathama Division Ge Clubthakun Raees Ah Sity Eh - Vaguthu\nބައްދަލުކުރުމަށް އެދި ފުރަތަމަ ޑިވިޝަނުގެ ކުލަބުތަކުން ރައީސަށް ސިޓީއެއް\nރާއްޖޭގެ ލީގު ކުއްލިގޮތަކަށް މެދުކަނޑާލަން ޖެހުމުގެ ސަބަބުން ފުރަތަމަ ޑިވިޝަނުގެ ކުލަބުތަކާއި ކުޅުންތެރިންނަށް ލިބެމުންދާ ގެއްލުންތަކަށް ހައްލެއް ނުލިބޭތީ އެ ކުލަބުތަކުން ަރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުއާ ބައްދަލުކުރަން އެދި ސިޓީއެއް ފޮނުވައިފިއެވެ.\nކުލަބުތަކުގެ ފަރާތުން ފޮނުވި މި ސިޓީގައި އެ ކުލަބުތަކުން ވަނީ ހުރި ދަތިތަކާއި ގުޅޭގޮތުން ހައްލެއް ހޯދުމަށް އެދިފައެވެ. އަދި ކުޅުންތެރިންނަށް ލިބެމުންދާ ގެއްލުންތަކަށް ވެސް ހައްލެއް ހޯދައިދިނުމަށް އެދިފައެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ތިބީ ހުއްދަދޭ ގޮތަކަށް ނޫނެވެ. އެންމެފަހުން ހެލްތް އެމަޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމެއްގައި ޓެކްނިކަލް އެޑްވައިޒަރީ ގުރޫޕް (ޓެގް) އިން ބުނީ އަދި ލީގު ފަށަން ހުއްދަ ދެވެން ނެތް ކަމަށާއި ހާލަތު ރަނގަޅު ނުވާ ކަމަށެވެ.\nރާއްޖޭގެ ލީގު ކުއްލިގޮތަކަށް ހުއްޓާލަން ޖެހުނީ މިމަހުގެ3ގައެވެ. ދެ ހަފުތާގެ މުއްދަތަށް ނެރުނު މި އަމުރު އަންނަ އަންގާޜަ ދުވަހު ހަމަވާއިރު ، ބެލެވޭގޮތުގައި މި އުސޫލު ދިގުދަންމާލަނެއެވެ. ރާއްޖޭގެ ފުރަތަމަ ޑިވިޝަނުގެ ކުލަބުތަކުން ލީގު ފެށީވެސް އެޗްޕީއޭއާއި އެފްއޭއެމް ގުޅިގެން ފީފާއާއި އޭއެފްސީގެ މިންގަނޑުތަކަށް އެކުލަވާލި އުސޫލުތައް ހިމަނައިގެންނެވެ.\nކުޅުންތެރިންގެ މައިގަނޑު ކަންބޮޑުވުމަކީ ނުކުޅެ ގިނަދުވަސްވުމުގެ ސަބަބުން އެ ކުޅުންތެރިންގެ ފިޓްނަސް ދަށްވުމެވެ. އަދި އާމްދަނީއަށް ބޮޑެތި ނޭދެވޭ އަސަރުތަކެއް ކުރާނެކަމަށް ވެސް އެ ކުޅުންތެރިން ފާހަގަކޮށްފައި ވެއެވެ. އެހެންކަމުން އެޗްޕީއޭ އާއި ކަމާއި ގުޅުންހުރި އިދާރާތަކުން މި މައްސަލަ ޥީ އެންމެ އަވަހަކަށް ހައްލުކޮށްދިނުމަށް ކުޅުންތެރިން ވަނީ އެދިފައެވެ.\nވޯލްޑް ކަޕް/ އޭޝިއަން ކަޕް ޖޮއިންޓް ކޮލިފައިންގައި އަންނަ މަހު 30 ވަނަ ދުވަހު މާލޭގައި ރާއްޖޭގެ ގައުމީ ޓީމުން ސީރިއާއާ ދެކޮޅަށް ކުޅޭ މެޗު ވަނީ ޝެޑިއުލްކޮށްފަ އެވެ. ލީގު މި ގޮތަށް މެދުކަނޑާލާފައި އޮތުމުން އެ މެޗަށް ތައްޔާރުވާން ގައުމީ ޓީމުގެ ކުޅުންތެރިންނަށް އަސަރުކުރާނެ ކަމަށް ގައުމީ ކޯޗު މާޓިން ކޫޕްމަން ވެސް ވަނީ ބުނެފަ އެވެ.\nއަލުން ފުޓްބޯޅަ ކުޅެން ފެށިތާ ހަތަރު މަސް ވެސް ނުވަނީސް ލީގު ހުއްޓާލަން ޖެހުމުން ކުޅުންތެރިންގެ ފިޓްނަސް އަށް ވެސް ގޯސް އަސަރުކުރާނެ ކަމަށް ފުރަތަމަ ޑިވިޝަނުގެ ކޯޗުން ވަނީ ބުނެފަ އެވެ. އަދި ރާއްޖޭގެ ފުޓްބޯޅަ އަކީ މި ވަގުތު ހަމައެކަނި ކުޅިވަރެއްގެ ގޮތުގައި ވިސްނައިގެން ދޫކޮށްލެވޭނެ ކަމަކަށް ވުރެން ބޮޑަށް މީހުންގެ ދިިރިއުޅުމަށް އާމްދަނީ ހޯދަން ކުރާ މަސައްކަތެއް ކަމަށް ބަލަންޖެހޭ ކަމަށާއި އެ ގޮތަށް ބަލާއިރު ފުޓްބޯޅަ ކުރިއަށްދާން ގޮތެއް ހޯދައިދޭން ޖެހޭނެ ކަމަށް ކްލަބްތަކުން ގަބޫލުކުރެ އެވެ.\nފެބުރުއަރީ 14, 2021 18:26\nކަމެއްވާ ބައެއްނޫން ކޯއްޗެއް ކުޅޭކަށް.\nފެބުރުއަރީ 15, 2021 09:25\nކޮވިޑްގެ މެދުތެރޭގައި ، ކުންފުނިތަކުގެ މާލީ ޙާލަތުދަށްވެ ރައްޔިތުންނަށް ޚިދުމަތްދިނުމަށް ދަތިތަކެއް ދިމާވުމާގުޅިގެން މަޝްވަރާކުރުމަށް ސަރުކާރުގެ ކުންފުނިތަކުގެ ވެރިން މީނަޔާ ބައްދަލުކުރިއެވެ. ދޮޅުގަޑިއިރަށް ދެމިގެންދިޔަ އެ ބައްދަލުވުމުގައި ކުންފުނިތަކުގެވެރިން ކުންފުނިތަކަށްދިމާވެފައިވާ ދަތި ގޮންޖެހުންތަކާމެދު މީނަޔާ ވާހަކަތައް ހިއްސާކުރިއެވެ. އަގައިންވެސް ބުނަން ނޭގި އާގަމާގަވެފައި އިދެފައި ބައްދަލުވުން ނިމުމުން " ޝުކުރިއްޔާ " އޭ ބުނެލުންނޫން ބަހެއް މީނަގެ އަގައިން ބޭރެއް ނުވިއެވެ.


Flat thakuge hagguverin hoadhen othee haalathu balaigen! | Mihaaru\nހިޔާ މަޝްރޫއުގައި ފްލެޓަށް އެދި ހުށަހެޅި މީހުންތަކެއް ހައުސިން މިނިސްޓްރީ ކައިރީގައި ހިތްހަމަނުޖެހުންފާޅުކުރަނީ: ކުރީގެ ސަރުކާރުގައި އާއްމުކުރި މަޝްރޫއުން ފްލެޓް ދޫކުރި ގޮތް އަންނަނީ ބަލަމުން. -- ފޮޓޯ/މިހާރު\nފްލެޓްތަކުގެ ހައްގުވެރިން ހޯދެން އޮތީ ހާލަތު ބަލައިގެން!\n30 ޖުލައި 2019 - 08:16 92 comments\n"ބަހާލި" ފްލެޓްތަކުގެ ހައްގުވެރިން ހޯދާ ކޮމިޓީ ކޮބައި ހެއްޔެވެ؟ އިންސާފު ހޯދައި ދިނުމަކީ މި ސަރުކާރުގެ އެންމެ ބޮޑު އެއް ވައުދެވެ. ނުވަ މަސް ވި އިރު ވެސް މަސައްކަތް ނުނިމި ލަސްވަނީ ކީއްވެ ހެއްޔެވެ؟\nމި ސުވާލުތަކަށް ފްލެޓް ކޮމިޓީގެ އާއްމު ޖަވާބު ކުރެވެ. މައްސަލަތައް ބަލައި ނުނިމެނީސް ތަފްސީލު ދޭން ބޭނުން ނުވީ އެވެ. ތަކުރާރުކޮށް "މިހާރު" އިން ސުވާލުކުރަން ފެށުމުން ކޮމިޓީން އެދުނީ ލަސްވާ ސަބަބު ބަލަން އެ އޮފީހަށް ދިއުމަށެވެ.\nއޭރު، އެއް ކަމެއް އޮތީ ޔަގީންވެފަ އެވެ. މި ކޮމިޓީގެ މަސައްކަތް ނިންމަން ރައީސް އޮފީހުން އޮތީ މުއްދަތެއް ދީފަ އެވެ. އެއީ އަންނަ ޑިސެމްބަރު 15، އެވެ.\nފްލެޓަށް އެދި ހުށަހަޅާފައިވާ ފޯމުތައް ފްލެޓް ކޮމިޓީގެ އޮފީހުގައި ތަރުތީބުކޮށްފައި\nފްލެޓް ކޮމިޓީގެ އޮފީހުގެ ދޮރު ހުޅުވާލުމާ އެކު ކުރިމަތިން ފެނުނީ ބަރިބަރި އަށް ހުރި އެތައް ހާސް ފޯމެކެވެ. އެއީ، ކުރީގެ ސަރުކާރުން އެންމެ ފުރަތަމަ ހުޅުވާލި ގެދޮރުވެރިކަމުގެ މަޝްރޫ އިން ފްލެޓަށް އެދި ހުށަހެޅި ފޯމުތަކެވެ. ޖެހިގެން ހުރި ކޮޓަރީގައި އަތުރާފައި ހުރި ފޯމުގެ އަދަދު އެއަށް ވުރެ ގިނަ އެވެ. އެއީ، ހުޅުމާލެ އިން 7،000 ފްލެޓް ދޫކުރަން ހުޅުވާލި ހިޔާ މަޝްރޫއުން ފްލެޓަށް ކުރިމަތިލީ 22،000 މީހުންގެ ފޯމެވެ.\nދިރިއުޅުމުގެ ހާލަތަށް މާކްސް ދޭ އިރު [މިހާރު އިއުލާންކޮށްފައިވާ] ލިސްޓަށް ބަދަލު އައުން އެކަށީގެންވޭ. އެ ހުރިހާ ކަމެއް އަޅުގަނޑުމެން އިއުލާން ކުރާނަން. އަދި ހުރިހާ ބަދަލެއް ވެސް ދެފުށްފެންނަ ގޮތަށް އިންސާފުވެރިކޮށް ކުރިއަށް ގެންދާނީ. --ކޮމިޓީ\nއެ މަޝްރޫއުގެ 12 ކެޓަރީން ފްލެޓަށް އެދުނު ފޯމުތައް ހުރީ ވަކިކޮށްފަ އެވެ. ކޮމިޓީން ބުނިގޮތުގައި އެއީ، އެންމެ ދުވަހެއްގެ މަސައްކަތެއް ނޫނެވެ. ހައުސިން މިނިސްޓްރީގައި ހުރި ފޯމުތައް ގެނެސް އައިޑީ ކާޑާއި އެހެން ވެސް ލިއުންތައް ހަމަކޮށް، އެ ތަރުތީބުކުރެވުނީ ދެތިން މަސް ދުވަހުންނެވެ. ކޮމިޓީން އިއްޔެ ވެސް ތަކުރާރުކޮށް ފާހަގަކުރި އެއް ކަންބޮޑުވުމަކީ ބޯހިޔާވަހިކަމަށް އެދި ހުށަހެޅި ބައެއް ފޯމުތައް ގުދަނެއްގެ ތެރޭގައި ތަރުތީބެއް ނެތް ގޮތަށް ބަހައްޓާފައި ހުރި މައްސަލަ އެވެ.\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒާއި އެ އޮފީހުގެ ބައެއް އިސް ވެރިން މި ވާހަކަ އޮތީ ދޮގުކުރައްވައިފަ އެވެ. އެކަމަކު ވެސް ކޮމިޓީން ބުނަނީ، ފޯމުތައް ހުރީ އެކި ތަންތަނުގައި ކަމަށެވެ. މައްސަލައިގެ ކަންބޮޑުވުންތައް ކޮމިޓީން އެއްކުރަން ފެށީ އެ ހިސާބުންނެވެ.\nފޯމުތަކުން އެތައް ހާސް މައްސަލައެއް!\nފްލެޓް ކޮމިޓީގެ ޒިންމާއަކީ ތިން މަޝްރޫއަކުން ފްލެޓް ދޫކުރި ގޮތް ބެލުމެވެ. އެއީ ގުޅީފަޅާއި ގެދޮރުވެރިކަމުގެ އިތުރުން ހިޔާ މަޝްރޫއެވެ. މީގެ ތެރެއިން ގުޅީފަޅު މަޝްރޫއުގައި ދިމާވި މައްސަލަތައް ބަލައި ރިޕޯޓެއް އެ ކޮމިޓީން ވަނީ އެކުލަވާލައިފަ އެވެ. އޭގައި ދީފައިވާ ލަފައާ އެއްގޮތަށް ސަރުކާރުން ނިންމާފައި ވަނީ އެ ފަރާތްތަކަށް ހިޔާ މަޝްރޫއުން ފްލެޓް ދިނުމަށެވެ.\nމި މަސައްކަތަށް ފަހު މިހާރު ބަލަމުން އަންނަނީ ހިޔާ މަޝްރޫއުއަށް ހުށަހަޅާފައިވާ ފޯމުތަކެވެ. މަސައްކަތް ލަސްވުމަކީ ގިނަ ބައެއްގެ ކަންބޮޑުވުމެއް ކަން ފާހަގަކުރައްވައި "މިހާރު"އާ ވާހަކަ ދެއްކެވި މެމްބަރު ވިދާޅުވީ ތިން މަޝްރޫއެއްގެ ފޯމުތައް ބެލުމަކީ ފަސޭހަ ކަމެއް ނޫން ކަމަށެވެ. ހިޔާ މަޝްރޫ އަށް އެކަނި ބެލިއަސް އެއީ 22،000 ފޯމު ކަން ފާހަގަކުރައްވައި ވިދާޅުވީ އެންމެ ފޯމެއް ވެސް ނުބަލައި ކޮމިޓީން ދޫކޮށް ނުލާނެ ކަމަށެވެ.\nއެ ކޮމިޓީގައި ތިއްބަވަނީ ފަސް މެމްބަރުންނެވެ. އިދާރީ ދެތިން މުވައްޒަފުންނާ އެކު ރެ އާއި ދުވާލު މަސައްކަތް ކުރަމުން އަންނަ ކަމުގެ ޔަގީންކަން ކޮމިޓީގެ ފަރާތުން ވާހަކަ ދެއްކެވި މެމްބަރު ދެއްވި އެވެ.\nމައްސަލަ ބެލުމުގައި ހުރި ގޮންޖެހުންތަކާ ގުޅޭ ގޮތުން ވިދާޅުވީ ހިޔާ މަޝްރޫއުގައި ފްލެޓަށް ޝަރުތު ހަމަވަނީ ކޮން ފެންވަރެއްގެ ބައެއް ކަން އެނގޭ ފަދަ ލިޔެކިޔުންތަކެއް ވެސް ނެތް ކަމަށެވެ. ސޯޝަލް ހައުސިން އަކީ ވަރަށް ހާލުގައި ދިރިއުޅޭ ނިކަމެތިންނަށް ހާއްސަ ކުރާ މަޝްރޫއަކަށް ވާ އިރު ހިޔާ މަޝްރޫއު ގެންގޮސްފައި ވަނީ އެ އުސޫލަށް ނޫން ކަމަށް ކޮމިޓީން ބުންޏެވެ.\n"ސޯޝަލް ހައުސިންގެ މި މަޝްރޫ އަށް މި ފެތެނީ ކޮން ފެންވަރެއްގެ ނުވަތަ އާމްދަނީގެ ގޮތުގައި ކޮން މިންވަރެއް ލިބޭ ބައެއް ކަން ވެސް ކަށަވަރު ވާނެ ގޮތެއް ނެތް،" މެމްބަރު ވިދާޅުވި އެވެ.\n"އަޅުގަނޑުމެން މި ބަލަނީ ފްލެޓް ލިބިފައި ތިބި މީހުން އެކަންޏެއް ނޫން. ނުލިބޭ މީހާ އަށް ކީއްވެތޯ ނުލިބުނީ ވެސް އެބަ ބަލަން. އާއްމުން ހުށަހަޅާފައި ހުރި ޝަކުވާތައް ވެސް އެބަ ބަލަން."\nހިޔާ މަޝްރޫއުން ފްލެޓް ލިބުނު ކަމުގެ ލިޔުން ހޯދުމަށް ހައުސިން މިނިސްޓްރީ ކައިރިއަށް މީހުން އެއްވެފައި.---ފޮޓޯ: އަހުމަދު ނިޝާތު/މިހާރު\nއެންމެ ފަހަރަކު ފޯމު ޗެކްކޮށްލާފައި ނިންމާލަނީއެއް ނޫނެވެ. ހައުސިން މިނިސްޓްރީން ކުރިން އާއްމުކޮށްފައިވާ މިންގަނޑާ އެއްގޮތަށް ލިޔެކިޔުންތައް ހަމަކޮށްފައިވޭތޯ ބަލައި އިދާރީ މުވައްޒަފުން އެ ފޯމު ފޮނުވަނީ ކޮމިޓީ އަށެވެ. އެ ކޮމިޓީން ދެ ވަނަ ފަހަރަށް ބަލައި މައްސަލަތައް ފާހަގަކޮށް، އިތުރަށް ބަލަން ޖެހޭ ކަމެއް ހުރި ނަމަ މީހުންނާ ސުވާލުކޮށްގެން އެކަން ސާފުކުރެ އެވެ.\n"އެއް ފަހަރު ބަލާ ނިމިގެން އަނެއްކާ ވެސް ފޯމުތައް އެބަ ޗެކްކުރަން. މީހެއްގެ ހައްގެއް ނިގުޅައިގަނެވިފައި އިނދެދާނެތީ، ކިރިޔާ ވެސް ޝައްކެއް އުފެދެންޏާ ވެސް އެބަ ބަލަން، ކަށަވަރު ކުރަން އެ މީހަކު ޑިސްކޮލިފައިވީ މިހެންވެގެން ކަން،" މެމްބަރު ވިދާޅުވި އެވެ.\nއޭނާ ވިދާޅުވީ މިހާތަނަށް ވެސް ގިނަ މައްސަލަތަކެއް ކޮމިޓީ އަށް ފެނިފައިވާ ކަމަށެވެ. އޭގެތެރޭގައި މާލޭގައި ދިރިނޫޅޭ ބައެއް މީހުންނަށް ފްލެޓް ލިބިފައި ވުމެވެ. އާއްމުކޮށްފައިވާ ޝަރުތުތަކަށް ބަލާ އިރު ވެސް ގިނައިން ޕޮއިންޓް ލިބިފައި ތިބި މީހުން ބާކީކޮށްފައި އެއަށް ވުރެ ދަށުން ލިބުނު މީހުންނަށް ދީފައި ވުމެވެ. މިއީ، ހިޔާ މަޝްރޫއުން ފްލެޓް ލިބުނު މީހުންގެ ލިސްޓް ކުރީގެ ސަރުކާރުން އިއުލާން ކުރުމާ އެކު ވެސް ބައެއް މީހުން ޖެއްސި މައްސަލައެކެވެ.\nވަގުތީ ލިސްޓުގައި ހުރި އެ ޝަކުވާތައް ދާއިމީ ލިސްޓު ނެރުނު އިރު ހައްލުކޮށްފައިވާ ކަމަށް އޭރު ހައުސިން މިނިސްޓްރީން ވަނީ ބުނެފަ އެވެ. އިތުރަށް އޭގައި ދެއްކޭނެ އެއްވެސް މައްސަލައެއް ނޯންނާނެ ކަމަށާއި ފްލެޓް ދޫކޮށްފައި ވަނީ އިންސާފުން ކަމަށް އޭރުގެ މިނިސްޓަރު މުއިއްޒު ވަނީ ވިދާޅުވެފަ އެވެ.\nއެކަމަކު ފްލެޓް ކޮމިޓީން އިއްޔެ ވެސް ބުނީ މައުލޫމާތު ފުރިހަމަ ނުކޮށް ފޯމު ހުށަހެޅުމުން ފްލެޓް ދީފައި އެބަހުރި ކަމަށެވެ. ނުކުޅެދުންތެރިކަން ހުންނަ މީހުންގެ ކެޓަގަރީގައި ވެސް އިންސާފުން ބޭރު އަމަލުތައް ހިންގާފައިވާ ކަމުގެ ކަންބޮޑުވުން ކޮމިޓީން ފާޅުކުރި އެވެ.\nދިރިއުޅުމުގެ ހާލަތު ބަލަން ގޭގެ އަށް\nހިޔާ މަޝްރޫއުގައި ޕޮއިންޓް ދޭ އުސޫލު އާއްމުކުރި އިރު ދިރިއުޅުމުގެ ހާލަތަށް ބައެއް ކެޓަގަރީތަކުގައި 30 ޕޮއިންޓް ލިބެ އެވެ. އެއަށް ވުރެ ގިނައިން ދިރިއުޅުމުގެ ހާލަތަށް ޕޮއިންޓް ލިބޭ ކެޓަގަރީތައް ވެސް ހުއްޓެވެ. ހާލަތު ބަލާ ގޮތަށް އޮތީ ގޭގެ އަށް ގޮސްގެންނެވެ. އެކަމަކު އެ މަޝްރޫއުގައި 22،000 ފޯމު އިވެލުއޭޓްކޮށް، ފްލެޓް ލިބޭ 7،000 މީހުން ހައުސިން މިނިސްޓްރީން އިއުލާން ކުރީ ދިރިއުޅުމުގެ ހާލަތު ބަލަން ގޭގެއަށް ނުގޮހެވެ. އެހެންކަމުން ޕޮއިންޓް ދިން ގޮތް ސައްހަ ވާނެ ހެއްޔެވެ؟\nކޮމިޓީގެ މަސައްކަތް ވެސް މި ސުވާލާ ހަމައިން މަޑު ޖެހުނެވެ. މާލޭގައި ދިރިއުޅުނު މުއްދަތާއި ދަރިންގެ އަދަދާއި ވަޒީފާ އަދާކުރި މުއްދަތު ފަދަ ކަންކަމަށް ޕޮއިންޓް ދޭން ކޮމިޓީން ވެސް ނިންމާފައި ވަނީ ކުރިން އާއްމުކޮށްފައިވާ މިންގަނޑާ އެއްގޮތަށެވެ. އެކަމަކު ދިރިއުޅުމުގެ ހާލަތުގެ ބަޔަށް ޕޮއިންޓް ދީފައިވާ ގޮތް ވަޒަންކޮށްލަން ފޯމުތަކުން ނޭނގޭ ކަމަށް މެމްބަރު ވިދާޅުވި އެވެ.\nހިޔާ މަޝްރޫއުގެ ދަށުން ހުޅުމާލޭގައި ހަދަމުން އަންނަ 25 ބުރީގެ 16 ޓަވަރުގެ ތެރެއިން ތިން ޓަވަރު. --- ފޮޓޯ: ހުސެއިން ވަހީދު/ މިހާރު\nކޮމިޓީން ދެން ބެލީ އެ ބަޔަށް މާކްސް ދޭނެ މިންގަނޑެއް ހައުސިން މިނިސްޓްރީން އެކުލަވާލާފައި އޮތްތޯ އެވެ. ހައުސިން މިނިސްޓްރީން ލިއުމުން ހޯދި މައުލޫމާތުތަކުން އެނގުނީ، މެމްބަރު ވިދާޅުވި ގޮތުގައި، ދިރިއުޅުމުގެ ހާލަތު ބަލަން އެއްވެސް މިންގަނޑެއް އެކުލަވާލާފައި ނުވާ ކަމެވެ.\n"ދިރިއުޅުމުގެ ހާލަތު ބަލަން ނުގޮސް ކިހިނެއްތޯ އެ ބަޔަށް އެ ޕޮއިންޓް ދީފައި އެ ވަނީ ސުވާލު އުފެދޭ. ވެރިފައި ނުކޮށް ކިހިނެއްހޭ ހިތު މިނަށް މާކްސްއެއް ދޭނީ؟" މެމްބަރު ވިދާޅުވި އެވެ.\n"ފްލެޓް ލިބިފައިވާ ހުރިހާ ފަރާތްތަކުން ވެސް ގަބޫލުކުރަން ޖެހޭ ހަގީގަތަކީ ދިރިއުޅުމުގެ ހާލަތަށް ޕޮއިންޓް ދީފައި އޮތީ އެއްވެސް އުސޫލަކުން ނޫން ކަން. އެއީ ގާނޫނީ ގޮތުން ވެސް ރަނގަޅަށް ކޮށްފައިވާ ކަމެއް ނޫން ކަން."\nފްލެޓްތަކުގެ ހައްގުވެރިން ކަނޑައެޅެން އޮތީ ދިރިއުޅުމުގެ ހާލަތު ވަޒަންކޮށްގެން ކަމަށް ވާތީ ކޮމިޓީން މިހާރު ވަނީ ދިރިއުޅުމުގެ ހާލަތު ބަލާނެ މިންގަނޑެއް އެކުލަވާލަން ހައުސިން މިނިސްޓްރީގައި އެދިފަ އެވެ. ހިޔާ މަޝްރޫއުގެ ހާލަތު ބަޔަކަށް މާކްސް ދޭނެ މިންގަނޑު އެކުލަވާލައި ފޮނުވުމުން އަންނަ މަހުގެ ތެރޭގައި ގޭގެއަށް ޒިޔާރަތް ކުރަން ފަށާނެ ކަމަށް ކޮމިޓީން ބުންޏެވެ.\n"އަޅުގަނޑުމެންގެ ޓީމުން ގޭގެއަށް ދާނެ. ކަށަވަރު ކުރާނެ ފޯމުތަކުގައި ހުށަހަޅާފައި ހުރި މައުލޫމާތާއި ދިރިއުޅުމުގެ ހާލަތު،" މެމްބަރު ވިދާޅުވި އެވެ.\n"އެ ބަޔަށް މާކްސް ދޭ އިރު [މިހާރު އިއުލާންކޮށްފައިވާ] ލިސްޓަށް ބަދަލު އައުން އެކަށީގެންވޭ. އެ ހުރިހާ ކަމެއް އަޅުގަނޑުމެން އިއުލާން ކުރާނަން. އަދި ހުރިހާ ބަދަލެއް ވެސް ދެ ފުށް ފެންނަ ގޮތަށް އިންސާފުވެރިކޮށް ކުރިއަށް ގެންދާނީ،" މެމްބަރު ވިދާޅުވި އެވެ.\nފްލެޓް ކޮމިޓީގައި އެޓާނީ ޖެނެރަލްގެ އޮފީހުގެ ވަކީލަކު ވެސް އިންނަވަ އެވެ. އެހެންކަމުން، މައްސަލަތައް ނިންމާނީ ގާނޫނީ ގޮތުން ބަލަން ޖެހޭ ކަންކަން ބެލުމަށް ފަހު ކަން ކޮމިޓީން ބުންޏެވެ.\n"އެއްވެސް މީހެއްގެ ހައްގެއް ނިގުޅައިގެނެފައި އޮތް ނަމަ އެކަން ބަލައި ޖަވާބުދާރީވެވޭ މިންވަރަށް އަޅުގަނޑުމެން އެކަމެއް ބަލާނަން. ލަސްވިޔަސް އަޅުގަނޑުމެން ބޭނުން ވަނީ އިންސާފު ގާއިމްކޮށްދިނުން،" މެމްބަރު ވިދާޅުވި އެވެ.\nއިތުރު ލިޔުންތައް ހުޅުމާލެ ސަރުކާރު ބޯހިޔާވަހިކަން ފްލެޓް ހުޅުމާލެ ހައުސިން ގުޅީފަޅު ފްލެޓް ހިޔާ މަޝްރޫއު


ACC Ah Meehun Ayyan Nukoh Las Kurumah Kurevunu Haa Kameh Eba Kurey: Usham - Vaguthu\nއެންޓި ކޮރަޕްޝަން ކޮމިޝަން (އޭސީސީ) މެންބަރުން އައްޔަން ނުކޮށް ލަސް ކުރުމަށް ކުރެވެން އޮތް ކަމެއް ކުރާ މަންޒަރު ފެންނަ ކަމަށް އެމްއެންޕީގެ ނައިބު ރައީސް އަދި ރައްޔިތުންގެ މަޖިލީހުގެ ވިލިމާލެ ދާއިރާގެ މެންބަރު އަހްމަދު އުޝާމް ވިދާޅުވެއްޖެއެވެ.\nއޭސީސީއަށް ފަސް މެންބަރުން ހޯދަން މިދިޔަ މަހު އިއުލާން ކުރި މުއްދަތު މާދަމާއަށް ހަމަވެއެވެ. އެކަމަކު ރައީސް އޮފީހުން މިއަދު ނެރުނު އިއުލާނުގައި އެ މުއްދަތު ވަނީ މި މަހުގެ ނިޔަލަށް ދަންމާލައިފައެވެ.\nމިކަމާ ގުޅިގެން ރާއްޖޭގެ ނޫހެއްގައި ޝާއިއުކޮށްފައިވާ ޚަބަރެއް ޓްވިޓާގައި ޚިއްސާ ކުރައްވަމުން އުޝާމް ވިދާޅުވީ، އޭސީސީ ފަދަ މުހިންމު މުއައްސަސާއެއް ގާނޫނީ ހުސްކަމެއްގެ ތެރޭގައި ބޭއްވުމަކީ ސީރިއަސް މައްސަލައެއް ކަމަށެވެ.\n"މެންބަރުން ވަކިކުރަން ވީމަ ދައުރުން ބޭރު ޖަލްސާ ވެސް ބޭއްވުނު، މެންބަރުން އައްޔަން ކުރަން ވީމަ މި ފެންނަނީ އެ ކަން ލަސް ކުރަން ކުރެވުނުހާ ކަމެއް ކުރާ ތަން،" މަޖިލީހުގެ މިނިވަން މުއައްސަސާތަކުގެ ކޮމިޓީގައި ވެސް އިންނަވާ އުޝާމް ލިޔުއްވާފައިވެއެވެ.\nއެމްޑީޕީގެ ސުޕަ މެޖޯރިޓީ އޮތް ނަވާރަވަނަ ރައްޔިތުންގެ މަޖިލީހުން ރުހުންދީ، ރައީސް އިބްރާހީމް މުހައްމަދު ސޯލިހް އައްޔަން ކުރެއްވި ފަސް މެންބަރުން ވަކިކުރުމުގެ މަސައްކަތް ހަމަ މި މަޖިލީހުގައި ފެށުނެވެ.\nމަޖިލީހުގެ މިނިވަން މުއައްސަސާތަކުގެ ކޮމިޓީން މި މައްސަލަ ބަލަން ފެށުމާއެކު، ކޮމިޝަންގެ މެންބަރު ކަމުން އިބްރާހީމް ޝަކީލް އާއި އަލީ އަޝްރަފު އިސްތިއުފާ ދެއްވިއެވެ.\nމެންބަރުން ވަކި ކުރަން ކޮމިޓީން ފާސް ކުރުމާއެކު، ކޮމިޝަންގެ ރައީސަކަށް ހުންނެވި މަރިޔަމް ޝިއުނާއާއި، ނައިބު ރައީސަށް ހުންނެވި ފާތިމަތު އަނޫލާއާއި، އައިޝަތު އަބްދުﷲ ވެސް އިސްތިއުފާ ދެއްވިއެވެ.\nACCފަދަ މުހިންމު މުއައްސަސާއެއް ގާނޫނީ ހުސްކަމެއްގެ ތެރޭގައި މިހާގިނަ ދުވަސް ވަންދެން ބޭއްވުން މިއީ ވަރަށް ސީރިއަސް މައްސަލައެއް. މެންބަރުން ވަކިކުރަންވީމަ ދައުރުން ބޭރު ޖަލްސާވެސް ބޭއްވުނު. މެންބަރުން އައްޔަންކުރަންވީމަ މި ފެންނަނީ އެކަން ލަސްކުރަން ކުރެވުނުހާ ކަމެއް ކުރާތަން. https://t.co/YzJSP1OkzC\n— Ahmed Usham (@a_usham) January 16, 2022\nއޭސީސީގެ މެންބަރުން ވަކިކުރަން ކޮމިޓީން ނިންމި ސަބަބަކަށް ކޮމިޓީގައި ތިއްބެވި އެމްޑީޕީގެ ބޭފުޅުން ދައްކަވަނީ، އޮޑިޓަ ޖެނެރަލްގެ އޮފީހުން ތައްޔާރުކޮށްފައިވާ އޭސީސީގެ މެންބަރުންގެ ޕާފޮމެންސް ރިޕޯޓެވެ.\nމި ރިޕޯޓް އަވަހަށް ތައްޔާރުކޮށް ކޮމިޓީއަށް ހުށަހަޅުއްވަން ލަފާ ދެއްވަން ވެސް ކުރިން ފާސްކޮށްފައިވެއެވެ. އެމްއެމްޕީއާރުސީގެ ބޮޑު ޚިޔާނާތް ފަދަ މައްސަލަ ބެލުން ލަސްވާތީ މަޖިލީހުގެ މެންބަރުން ފާޑުވިދާޅުވަމުން ގެންދެވީ އޭސީސީގެ މެންބަރުންނަށެވެ.\nނަމަވެސް މި ސަރުކާރުގައި އެ މައްސަލަ ތަހުގީގު ކުރަން ހަވާލު ކޮށްފައި އޮންނަނީ ޖޮއިންޓް ކޮމިޝަނަކަށެވެ. އެއީ އޭސީސީގެ އިތުރުން، ރައީސް ސޯލިހް އުފައްދަވާފައިވާ އެސެޓް ރެކަވަރީގެ ރިޔާސީ ކޮމިޝަނަކާއި، ފުލުހުންނާއި ޕްރޮސެކިއުޓާ ޖެނެރަލް އޮފީސް ހިމެނޭ ގޮތަށް އުފައްދާފައިވާ ޖޮއިންޓް އިންވެސްޓިގޭޝަންއެކެވެ.\nގާނޫނީ ހުސްކަމެއްގައި އޭސީސީ އޮތް އިރު، ސަރުކާރާއި ވާދަވެރި ސިޔާސީ ޕާޓީތަކުގެ ކަންބޮޑުވުމެއް އިތުރަށް އޮތް ކަމަކީ، މަޖިލީހުގެ ކޮމަންޑޫ ދާއިރާގެ ބައި އިލެކްޝަންއާއި ދިމާކޮށް ސަރުކާރުން ބަޖެޓް ނުކުރާ މަޝްރޫއުތަކެއް އިއުލާންކޮށް އިންތިޚާބަށް ނުފޫޒު ފޯރުވަން ކުރަމުންދާ މަސައްކަތެވެ.\nޓްރާންސްޕޭރެންސީ މޯލްޑިވްސް ފަދަ ޖަމިއްޔާތަކުން ވެސް ވަނީ މި ކަމާއި މެދު ކަންބޮޑުވުން ފާޅުކޮށްފައެވެ. މި މައްސަލަ އޭސީސީއާއި ފުލުހުންގެ އިތުރުން އިލެކްޝަންސް ކޮމިޝަން (އީސީ) އިން ވެސް ބަލައި އެޅެން އޮތް ފިޔަވަޅުތަކެއް އަޅަން އެ ޖަމިއްޔާއިން ގޮވާލާފައިވެއެވެ.\nޖެނުއަރީ 16, 2022 15:57\nލަސްކުރަނީ ސަރުކާރުން ބޭނުންވާ މީހުން (އަމީން ފައިސަލް އާއި ޒަރިޔަންދު މެން) ލާންވެގެން. މިފަހަރި އެމީހުން ލާނެ.